经典谈讲读书史传集序
◇经典
《释名》曰：经，径也，如五路无所不通，可常用也。
又曰：三坟，坟，分也，论三材，分天地人之始分也，其体有三也，五典，典，镇也，制教法，所以镇定上下，差等有五也，八索，玉法，［《释名》六作著素王之法，此有脱讹。］若孔子者，圣而不至，［《释名》作王。］制此法者有八也，九丘，丘［《释名》丘下有区也二字。］区别九州土气教化所宜者也，此皆三玉，［《释名》作王。］以前，上至羲皇时书也，唯尧典存。
《礼》曰：孔子曰：入其国，其教可知也，其为人也，温柔敦厚，诗教也，疏通知远，书教也，广博易良，乐教也，洁静精微，易教也，恭俭庄敬，礼教也，属辞比事，春秋教也。
《春秋说题［题字原脱，据冯校本补。］辞》曰：六经所以明君父之尊，天地之开辟，皆有教也。
《尚书璇玑钤》曰：尚书篇题号，尚者上也，上天垂文象，布节度书也，如天行也。
《博物志》曰：圣人制作曰经。
杨雄《法言》曰：或问周官，曰立事，左氏传，曰品藻。
又曰：书不经，非书也。
刘向《七略》曰：孔子三见哀公，作三朝记七篇，今在大戴礼。
《汉书》曰：昔宓羲仰观象於天，俯观法於地，观鸟兽之文，与土地之宜，近取诸身，远取诸物，於是始画八卦，以通神明之德，以类万物之情，文王重易六爻，作上下篇，孔子为之彖象系文言序卦之属十篇，故曰：易道深矣，人更三圣，世历三古。
又曰：诵其言谓之诗，咏其声谓之歌，古者采诗之官，王者所以观风俗，知得失，自考正也。
又曰：帝王质文，世有损益，至周，曲为之防，事为之制，故曰礼经三百，威仪三千。
又曰：六艺之文，乐以和神，诗以正言，礼以明体。
《广雅》曰：昔在周公，制礼以导天下，尔雅以释其意义。
郑玄别传曰：任城何休，好公羊学，遂著公羊墨守，左氏膏盲，穀梁废疾，玄乃发墨守，针膏盲，起废疾。
周官，外史掌三皇五帝之书。
《春秋说题辞》［辞字原脱，据冯校本补。］曰：尚书者，二帝之迹，三王之义，明天下情，帝王之功，尚，上也，上帝之书。
又曰：礼，体也，礼得则天下咸得厥宜。
又曰：诗天人之精，皇后之度，故诗为言志。
【诗】晋傅咸孝经诗曰：立身行道，始於事亲，上下无怨，不敢恶人，孝无终始，不离其身，三者备矣，以临其民，［其一。］以孝事君，不离令名，进思尽忠，不议则争，匡救其恶，灾害不生，孝悌之至，通於神明，［其二。］
又论语诗曰：守死善道，磨而不磷，直哉史鱼，可谓大臣，见危授命，能致其身，［其一。］克己复礼，学优则仕，富贵在天，为仁由己，以道事君，死而后已，［其二。］
又毛诗诗曰：无［自九八三页四行释名曰三字起，至此止，宋本缺，据明本补。］将六［《初学记》二十一作大。］车，惟尘冥冥，济济多士，文王以宁，显允君子，大犹是经，［其一。］聿脩厥德，令终有淑，勉尔遯思，我言惟服，盗言孔甘，其何能淑，谗人罔极，有靦面目，［其二。］
又周易诗曰：卑以自牧，谦尊而光，进德脩业，既有典常，辉光日新，照于四方，小人勿用，君子道长，［其一。］
又周官诗曰：惟王建国，设官分职，进贤兴功，取诸易直，除其不蠲，无敢反侧，以德诏爵，允臻其极，［其一。］辨其可任，以告于正，掌其戒禁，治其政令，各修乃职，以听王命，［其二。］
梁武帝撰孔子正言竟述怀诗曰：志学耻传习，弱冠阙师友，爱悦夫子道，正言思善诱，删次起实沉，杀青在建酉，孤陋乏多闻，独学少击叩，仲冬寒气严，霜风折细柳，白水凝涧溪，黄落散堆阜，康哉信股肱，惟圣归元首，独叹予一人，端然无四友。
梁昭明太子咏书秩诗曰：擢影兔园池，抽茎淇水侧，幸杂絪囊用，聊因班女织。
【赋】后汉杜笃书扌扈赋曰：惟书扌扈而丽容，象君子之淑德，载方矩而履规，加文藻之脩饰，能屈伸以和礼，体清净而坐立，承尊者之至意，惟高下而消息，虽转旋而屈桡，时倾斜而反侧，抱六艺而卷舒，敷五经之典式。
【赞】晋王凝之妻谢氏论语赞曰：卫灵问阵於孔子，孔子对曰：俎豆之事，则尝闻之，军旅之事，未之学也，庶则大矣，比德中庸，斯言之善，莫不归宗，粗者乖本，妙极令终，嗟我怀矣，兴言攸同，孔子曰：民之於仁也，甚於水火，水火吾见蹈而死者，未见蹈仁而死者矣。
【铭】后汉李尤经桡铭曰：瞻之在前，忽焉在后，进新习故，不舍於口，子在川上，逝者如斯，及年广学，无问不知。
宋谢灵运书帙铭曰：怀幽卷赜，戢妙抱密，用舍以道，舒卷不失，亮惟勤玩，无或暇逸。
【表】梁沈约上宋书表曰：若不观风唐世，无以见帝妫之美，自非睹乱秦馀，何用知汉祖之业，是以掌言未记，爰动天情，曲诏史官，追述大典，若夫英主启基，名臣建绩，极［《初学记》二十一作拯。］世夷难之功，配天光宅之运，亦足以勒铭锺鼎，昭被方策，臣远愧南董，近谢迁固，以闾阎小才，述一代盛典。
【启】齐谢朓随王赐左传启曰：思劝挟策，慈勖下帷，朓未窥山笥，早懵河籍，业谢专门，说非章句，庶得既因［《初学记》二十一作困。］而学，括羽莹其蒙心，家藏赐书，籝金遗其贻厥。
梁刘孝绰谢为东宫奉经启曰：皇太子四术夙知，三善非学，犹复旁求儒雅，应物稽疑，业光夏校，德茂周序，诸侯宋鲁，於焉观则，参陪盛礼，莫匪国华，臣虽职典经图，而同官不一，推择而举，尚多髦俊，宠光曲被，独在选中，他日朝闻，犹甘夕死，况兹恩重，弥见生轻。
【书】后汉孔融答虞仲翔书曰：示所著易传，自商瞿以来，舛错多矣，去圣弥远，众说骋辞，曩闻延陵之理乐，今睹吾君之治易，知东南之美者，非但会稽之竹箭焉。又观象云物，察应寒温，本［吴志十二虞翻传作原其，此有脱文。］祸福，与神会契，可谓探赜穷道者已，方世清，圣上求贤者，梁丘以卦筮宁世，刘向以洪范昭名，想当来翔，追踪前烈，相见乃尽，不复多陈。
◇谈讲
《论语》曰：德之不脩，学之不讲，是吾忧也。
《韩子》曰：夫耕之用力也劳，而民为之者何，得以富，战之为事也危，而民为之者何，得以贵，今脩文学，习谈论，则无耕之劳，而有富之实，无战之危，而有贵之尊，则人孰不为也。
《战国策》曰：苏秦说李兑，抵掌而谈，兑送秦明月之珠，和氏之璧。
《史记》曰：齐宣王时，稷下复盛。
《汉书》曰：董仲舒下帷，讲论读诵，弟子以文［汉书五十六，董仲舒传作久。］次相授业，或莫见其面。
又夏侯胜每讲，常谓弟子曰：士病不明经，经术苟明，其取青紫，如俯拾地芥尔，学不明，不如归耕。
又曰：诸儒为之语曰：五鹿岳岳，朱云折其角。
《东观汉记》曰：朱祜，字仲先，初上学长安时，过朱祜，祜常留上讲，竟乃谈语，及车驾幸祜家，上谓祜曰：主人得无去我讲乎。
汉书［按本条见后汉书一百郑太传，此脱后字。］曰：郑太说董卓云，孔公谓［后汉书作绪。］能清谈高论，嘘拓［后汉书作枯。］吹笙，［后汉书作生。］
《典略》曰：汉樊准为郎中令，乃上疏曰：方今学者约少，远方又甚，博士倚席不讲，大学多治产业。
谢承《后汉书》曰：戴冯，字次仲，拜郎中，正旦朝贺，帝令群臣说经义，有不通者，辄夺其席，以益通者，冯重五十席，京师议曰：解经不穷戴侍中。
《管辂别传》曰：冀州刺史裴徽，召文学从事，一相见，清谈终日，不觉罢倦，再相见，转为钜鹿从事，三相见，转为治中，四相见，转为别驾，至前十日，举为秀才。
魏文帝［按本条本书六十三，《太平御览》六百十五作魏书，此脱书名。］集诸儒於肃城［御览作成。］门内，讲论大义，侃侃无倦。
张载别传曰：张载文章殊妙，尝为濛汜池赋，傅玄见之，叹息称妙，以车迎载，言谈终日。
殷氏《世传》曰：殷亮，建武中，徵拜博士，诸儒讲论，胜者赐席，亮重至八九。
《竹林七贤论》曰：王济尝解禊洛水，明日，或问王济曰：昨日又有何论议，济曰：张华善说史汉，裴逸人叙前言往行，衮衮可听，安丰侯道子房季札之间，超然玄著。
《抱朴子》曰：王充所著论衡，北方都未有得之者，蔡伯喈常到江东，得之，叹为高文，恒爱玩而独秘之，及还中国，诸儒觉其谈更远，搜求其帐中，果得论衡。
《郭子》曰：范汪，［原讹注，据冯校本改。］字玄平，在简文坐谈，欲屈，引长史［王仲祖也。］曰：卿助我，王曰：此非拔山之力所能助。
《语林》曰：刘真长与桓宣武共听讲《礼记》：桓公云，时有入心处，便咫尺玄门。
又曰：刘真长谓许玄度曰：卿为不去，我将成轻薄京尹，世说曰：宋处宗甚有思理，尝买得一长鸣鸡，笼盛着，遂作人语，与处宗谈论，宗因此功大进。
又曰：何晏为吏部尚书，时谈客盈坐，王弼未弱冠，往见，晏因条向者胜理语弼曰：此理仆以为极，可得复难不，弼便作难，坐人便以为屈，於是弼为客主数番，皆一坐所不及。
又曰：孝武时，将讲孝经，谢太傅与诸人私逆讲习，车武子谓曰：不问则德音有遗，多问则重劳二谢，袁曰：必无此嫌，车曰：何以知尔，袁曰：何当见明镜於古照，泛清流於惠风，［按世说言语篇作何尝见明镜疲於屡照，清流惮於惠风，此有脱讹。］
《晋书》曰：郭象如悬河，惟新既新尔史既辩尔疑［按惟新以下十字，系自下窜入，应删。］
范晔《后汉书》曰：杨震，字伯起，宾客於朝，不答州郡礼命，有鹳雀衔三鳣鱼，集讲堂前。都讲曰：鳣者卿大夫服之，象三台，先生自此升矣，位至太尉。
【诗】晋潘岳於贾谧坐讲汉书诗曰：治道在儒，弘儒由人，显允鲁侯，文质彬彬，笔下摛藻，席上敷珍，前疑惟辨，旧史惟新，惟新尔史，既辨尔疑，延我寮友，讲此微辞。
梁任昉厉吏民讲学诗曰：暮烛迫西榆，将落诫南亩，曰余本疏惰，颓暮积榆柳，践境渴师臣，临政饥益友，旰食原横经，终朝思拥帚，虽欣辨兰艾，何用辟蒿莠。
【碑】梁元帝皇太子讲学碑曰：皇太子洊雷种德，重离作两，业观孟侯，道高上嗣，宫坛累仞，高山仰止，承华之闼，更似通德之门，博望之园，反类华阴之市，家丞庶子，并入四科，洗马后车，俱通六学，转金路而下壁雍，晬王裕［《初学记》二十一作容。］而经槐市，详其悬镜高堂，衢樽待酌，瞻后思前，博文约礼，将使东极长男之宫，不独铭於银榜，南皮太子之序，岂徒擅於金碑。
隋江总皇太子太学讲碑曰：我大陈之御天下，若水涣其长澜，瑶星踵其永历，重华诞宥，兴於大鹿之野，敬仲继业，盛矣鸣凤之占，兼以鸿才海富，逸思泉泻，含毫落纸，动八阕之歌谣，只句片言，谐五声之节奏，云飞风起，追压汉帝之辞，高观华池，远跨魏皇之什，爰复建藏书之册，开献书之路，帷帐丛残，家壁遗逸，紫台秘典，绿帙奇文，羽陵蠹迹，嵩山落简，外史所掌，广内所司，靡不饰以铅椠，彫以缃素，此文教之修也。
【表】梁简文帝请右将军朱异奉述制旨易义表曰：臣闻仰观俯察，定八卦之宗，河图洛书，符三易之教，譬彼影圭，居四方之中极，犹彼黄锺，总六律之殊气，疑关永辟，逾弘农之洞启，辞河既吐，迈龙门之已凿，臣以庸蔽，窃尚名理，钻仰几深，伏惟舞蹈，冒欲请侍中右卫将臣异，於玄圃宣猷堂，奉述制旨易义，弘阐圣作，垂裕蒙求，谨以表闻，伏原垂允。
又请尚书左丞贺琛奉述制旨毛诗义表曰：臣闻乐由阳来，性情之本，诗以言志，政教之基，故能使天地咸亨，人伦敦序，故东鲁梦周，穷兹删采，西河邵魏，著彼缵述，叶星辰而建诗，观斗仪而命礼，以为陈徐雅颂，膏肓匪一，燕韩篇什，痼疾多端，北海郑君，徒逢笺释，南郡太守，空为异序，庶令中和永播，硕学知宗，大胥负师，国子咸绍，孝敬之德，化洽天下，多识之风，道行比屋。
陈周弘正请梁武帝释乾坤二系义表曰：自非含徽体极，尽化穷神，岂能通志成务，探赜致远，而宣尼比之桎梏，绝韦编於沴宇，轩辕之所听莹，遗玄珠於赤水，至若爻画之包於六经，文辞之穷於两系，名儒剧谈以历载，鸿生指掌以终年，自制旨降谈彖繇，裁成易道，析至微於秋毫，涣曾冰於幽谷。
【启】梁简文帝谢敕赍中庸讲疏启曰：若睹玄圭，如观金版，洽日九披，流光照灼，庆云五色，垂采氤氲，天经地义之宗，出忠入孝之道，实立教之关键，德行之指归，自非千年有圣，得奉皇门，无以识九经之伦，禀二门之致，窃以周发上圣，问五行於箕子，宣尼照极，访六舞於苌弘，未有悬镜独晓，仰均神鉴，方知始画八卦，风羲有惭，正名百物，轩辕为陋。
梁王僧孺谢齐竟陵王使撰众书启曰：伏惟殿下，铜爵始成，早摛从后之句，柏梁初构，首属骖驾之辞，楚史所受，曾不云述，沛献斯陈，良未足采，徒以原讬后车，以望西园之客，摄齐下坐，有糅南皮之游，谬服同於鲁儒，窃吹等乎齐乐。
【书】后汉孔臧与子琳书曰：告琳，须［连丛子作顷。］来闻汝诸友生讲肄［原讹肆，据冯校本改。］书传，孜孜昼夜，衎衎不怠，善矣，人之进道，唯问其志，取必以渐，勤则得多，山涧至柔，石为之穿，蝎虫至弱，木为之弊，然而能以微脆之形，陷坚刚之体，岂非渐之致乎。
◇读书
《墨子》曰：周公朝读百篇，夕见七十士。
《庄子》曰：臧与穀，相与牧羊，俱亡其羊，问臧奚事，挟策读书，问穀奚事，博塞以游。
《尚书大传》曰：子夏读书毕，见夫子，夫子问之，何为於书，子夏曰：书之论事，昭昭如日月之代明，离离如参辰之错行，商所受於夫子者，志之於心，不敢忘也。
《史记》曰：孔子晚喜易，读之韦编三绝。
《汉书》曰：刘向精专经术，昼诵书传，夜观星宿。又，班游以选受诏，进读群书。
《东观汉记》曰：章帝诏黄香，令诣閤东观，读所未尝见书，谓诸生曰：此日下无双，江夏黄童也。
又曰：曹襃寝则怀铅笔，行则诵诗书。
又曰：高凤读书，夜不绝声，妻之田曝麦，以竿授凤，令护鸡，天暴雨而意不在，不觉流麦。
谢承《后汉书》曰：王充，字仲任，家贫无书，至京师市读书，一见辄诵忆。
又曰：应世叔读书，五行俱下。
《汉书》曰：匡衡凿壁，引邻家火光，孔中读书。
孙卿，有子恶卧，而焠其掌。
《西京记》曰：鲁国陈正，字叔方，为太官令，进御食，发贯炙，光武欲斩正，正曰：臣当死者三，臣朗月书章奏，侧光读书，不见发，三也。
《物理论》曰：里语，白能丝，可读诗。
《魏略》曰：侍中董遇好学，避难采薪负贩，常挟经书，投闲习诵，人从学者，遇不肯教之，云先读百遍，而义自见。
又曰：贾逵，字梁道，好春秋，及为牧守，常自课之，月一遍。
《吴志》曰：阚泽，字德润，好学居贫，常从人赁书写，写既毕，诵亦遍。
《上党记》曰：太行山箐有射熊，於岩间见诸生读书，往觅不知处，传以为仙人。
《晋书》曰：王欢，字君厚，专精读书，不营产业，家无升斗，妻患，或毁其书。后为通儒。
《宋书》曰：车胤，字武子，少勤学，家贫无灯，夏月乃聚萤照读，冬曾聚雪，仕至司徒。
《晋书》曰：刘寔，字子真，平原人，家贫好学，织牛衣以卖而自给，仕至侍中。迁司徒。
《汉书》曰：朱买臣，字翁子，会稽人，少家贫，勤学不事产业，位至本郡太守。
《后汉书》曰：孙敬，字文质，好学，闭户读书，不堪其睡，乃以绳悬之屋梁，人曰闭户先生。
又曰：倪宽与人佣力，带经书耕鉏，仕至丞相。
【诗】宋陶潜读山海经诗曰：既耕亦已种，且还读我书，汎览周王传，流观山海图，俯仰终宇宙，不乐复何如。
宋谢惠连读书诗曰：贲园奚足慕，下帷故宜遵，山成由一篑，崇积始微尘，虞轩虽眇莽，颜隰亦何人。
齐王融抄众书应司徒教诗曰：说礼固多才，惇诗信为善，岩笥发仙华，金縢开碧篆。
【赋】晋束晳读书赋曰：耽道先生，澹泊闲居，藻练精神，呼吸清虚，抗志云表，戢形陋庐，垂帷帐以隐几，被纨素而读书，抑扬嘈囋，或疾或徐，优游蕴藉，亦卷亦舒，颂卷耳则忠臣喜，咏蓼莪则孝子悲，称硕鼠则贪民去，唱白驹而贤士归，是故重华咏诗以终已，仲尼读易於身中，原宪潜吟而忘贱，颜回精勤以轻贫，倪宽口诵而芸耨，买臣行吟而负薪，贤圣其犹孳孳，况中才与小人。
【赞】庾信高凤读书不知流麦赞曰：高凤好学，专心不回，留连经笥，对玩书台，石门云度，铜梁雨来，麦流虽远，书卷犹开。
【铭】后汉李尤读书枕铭曰：听政理事，怠则览书，倾倚偃息，随体兴居，寤心起意，由愈宴娱。
【书】后汉冯衍说邓禹书曰：衍闻昔者先王学大道以观於政，夫为君而不明於道，上无所承天，下无以化民，为臣而不明於道，进无以事君，退无以修身，圣朝天然之资，将军纯茂之德，诚少游神乎经书之林，驰情乎玄妙之中，明照於日月，而智溢於四海，圣朝享尧舜之荣，将军荷稷契之烈，自然理也。
后汉孔融与宗从弟书曰：知晚节豫学既美，大弟因而能寤。又合先君加我之义，岂唯仁弟，实专承之，凡我宗族，犹或赖焉。
◇史传
《释名》曰：传，传也，以传示后人。
《博物志》曰：贤者著行曰传。
《汉书》曰：古之王者，世有史官，君举必书，所以慎言行，昭法戒也，左史记言，右史记事，事为春秋，言为尚书。
【诗】魏阮瑀诗曰：误哉秦穆公，身没从三良，忠臣不达命，随驱就死亡，低头闚壙户，仰视日月光，谁谓此可处，恩义不可忘，路人为流涕，黄鸟鸣高桑。
又诗曰：燕丹养勇士，荆轲为上宾，图擢尽匕首，长驱西入秦，素车驾白马，相送易水津，渐离击筑歌，悲声感路人，举坐同咨嗟，叹气若青云。
宋陶潜咏荆轲诗曰：惜哉剑术疏，奇功遂不成，其人久已没，千载有馀情。
陈周弘直赋得荆轲诗曰：荆卿欲报燕，衔恩弃百年，市中倾别酒，水上击离弦，匕首光陵日，长虹气烛天，留言与宋意，悲歌非自怜。
陈杨缙赋得荆轲诗曰：函关使不通，燕将重深功，长虹贯白日，易水急寒风，壮发危冠下，匕首地图中，琴声不可识，遗恨没秦宫。
晋袁宏诗曰：周昌梗槩臣，辞达不为讷，汲黯社稷器，栋梁表天骨，陆贾厌解纷，时与酒梼杌，婉转将相门，一言和平勃，趋舍各有之，俱令道不没。
又诗曰：无名困蝼蚁，有名世所疑，中庸难为体，狂狷不及时，杨惲非忌贵，知及有馀辞，躬耕南山下，芜秽不遑治，赵瑟奏哀音，秦声歌新诗，吐音非凡唱，负此欲何之。
陈阮卓赋咏得鲁连诗曰：鲁连有高趣，意气本相求，笑罢秦军却，书成燕将愁，聊弃南金赏，方从沧海游，寄言人世客，非君能见留。
晋左思咏史诗曰：被褐出阊阖，高步追许由，振衣千仞冈，濯足万里流。
吾希段干木，偃息蕃魏君，吾慕鲁仲连，谈笑却秦军，当世贵不羁，遭难能解纷，功成耻受赏，高节卓不群。又咏史诗曰：郁郁涧底松，离离山上苗，以彼径寸茎，荫此百尺条，世胄蹑高位，英俊沉下僚，地势使之然，由来非一朝，金张籍旧业，七叶弭汉貂，冯公岂不伟，白首不见招。
又咏史诗曰：主父宦不达，骨肉还相薄，买臣困樵采，伉俪不安宅，陈平无产业，归来翳负郭，长卿还成都，壁立何寥廓，四贤岂不伟，遗烈光篇籍，当其未遇时，忧在填沟壑，英雄有屯邅，由来自古昔，何世无奇才，遗之在草泽。
晋张协咏史诗曰：昔在西京时，朝野多欢娱，蔼蔼东都门，群公祖二疏，朱轩曜金城，供帐临长衢，达人知止足，遗荣忽如无，抽簪解朝衣，散发归海隅。
宋孝武咏史诗曰：聂政凭骁气，荆轲擅美风，孤刃骇韩庭，独步震秦宫，怀音岂若始，捐驱在命终，雄姿列往志，流声固无穷。
宋鲍昭咏史诗曰：五都矜财雄，三川养声利，百金不市死，明经有高位，京城十二衢，飞甍各鳞次，仕子飘华缨，游客竦轻辔，明星辰未晞，轩盖已云至，宾御纷飒沓，鞍马光照地，寒暑在一时，繁华及春媚，君平独寂漠，身势两相弃。
陈张正见赋得韩信诗曰：淮阴总汉兵，燕齐擅远声，沉沙拥急水，拔帜上危城，野有千金报，朝称三杰名，所悲云梦泽，空伤狡兔情。
陈刘删赋得苏武诗曰：奉使穷沙漠，抆泪上河梁，食雪天山近，思归海路长，系书秋待雁，握节暮看羊，因思李都尉，还汉不相忘。
陈祖孙登赋得司马相如诗曰：雍容文雅深，王吉共追寻，当垆应酤酒，讬意且弹琴，上林能作赋，长门得赐金，唯当有汉主，知怀封禅心。
隋王由礼赋得马援诗曰：二帝已驰声，五溪还总兵，受诏金鞍动，论功铜马成，唯称聚米势，无惭薏苡情，虽谢云台影，犹传千载名。
【志】后汉班固述五行志曰：河图命宓，洛书赐禹，八卦成列，九畴追叙，世代是宝，光演文武，春秋之占，各徵是举。
又艺文志述曰：伏羲画卦，书契后作，虞夏商周，孔纂其业，纂书删诗，缀礼正乐，彖系大易，因史立法，六学既登，遭世罔弘，群言纷乱，诸子相腾，秦人是灭，汉循其缺，刘向司籍，九流区别。
【铭】宋颜延之家传铭曰：旷彼琅邪，实唯海宇，谁其来迁，时闻远祖，青州隐秀，爰始贞居，内辞鼎府，外秉邦闾，建节中平，分竹黄初，刑清齐石，［○《初学记》二十一作右。］政偃营区，葛峄明懿，平阳聪理，式荐公庭，或登宰士，列美霸朝，双风千里，华萼之茂，於昭不已。
【表】梁简文帝上昭明太子集别传等表曰：臣闻无怀有巢之前，书契未作，尊卢赫胥之氏，坟典不传，昭明太子，禀仁圣之姿，纵生知之量，孝敬兼极，温恭在躬，明月西流，幼有文章之敏，羽籥东序，长备元良之德，蕴兹三善，弘此四聪，地尊虢嗣，外阳之术无徽，［昭明太子集首作徵。］位比周储，缑山之驾不反，无以歈扬盛轨，宣记德音，请备之延阁，藏诸广内，丞彰茂实，式表洪徽。
【传】梁江淹自序传曰：淹字文通，济阳考成人，为建安吴兴令，地在东南峤外，闽越之旧境也，爰有碧水丹山，珍木灵草，皆淹平生所至爱，不觉行路之远也，山中无事，专与道书为偶，及悠然独往，或日夕忘归，放浪之际，颇著文章自娱，常原卜居筑宇，绝弃人事，苑以丹林，池以渌水，左倚郊甸，右带洒泽，青春受谢，则梜弋平皋，素秋澄景，则独酌虚室，侍姬三四，赵女数人，不则逍遥经纪，弹琴咏诗，朝露几间，忽忘老之将至云尔，淹之学尽此而已矣。
【论】宋范晔宦者论曰：宦人之在王朝者，其来旧矣，将以其体非全气，意志专良，通关中人，易以役养乎，汉仍袭秦制，置中常侍官，然引用士人，以参其选，皆银珰左貂，给事殿省，中兴之初，宦者悉用阉人，不复杂调他士，和帝即祚幼弱，而窦宪兄弟，专总权威，内外臣僚，莫由亲接，所与居者，唯阉官而已，故郑众得专谋禁中，终除大憝，遂享分王之封，超登公卿之位，於是中官始盛焉，改以金珰右貂，兼领卿署之位，邓后以女主临政，而万机殷远，帷幄制令，不出房闱之间，不得不委刑人，寄之国命，其后孙程定立顺之功，曹腾参建桓之策，迹因公正，恩固主心，故中外服从，上下屏气，虽时有忠公，而竞见排斥，举动回山海，呼吸变霜露，阿旨曲求，则光宠三族，直情忤意，参夷五宗，汉之纲纪大乱矣。
梁沈约王僧达颜峻传论曰：世祖弱岁临蕃，游道未旷，披胸解带，义止宾僚，及运锺倾波，身危虑切，擢胆抽肝，犹患言未尽已也，至於凭玉负扆，威行万物，有欲必从，事无暂反，既而忧欢异日，甘苦变心，主挟今情，臣追昔款，宋昌之报，上赏已行，同舟之虑，下望愈结，嫌怨既萌，诛责自起，竣之取衅於世，盖由此乎，为人臣者，若能事主而损其私，立功而忘其报，虽求颠陷，不可得也。
◇集序
孔安国尚书序曰：序者，所以序作者之意。
魏陈王曹植文章序曰：故君子之作也，俨乎若高山，勃乎若浮云，质素也如秋蓬，摛藻也如春葩，汜乎洋洋，光乎〈月高〉々，与雅颂争流可也，余少而好赋，其所尚也，雅好慷慨，所著繁多，虽触类而作，然芜秽者众，故删定别撰，为前录七十八篇。
梁昭明太子文选序曰：夫椎轮为大路之始，大路宁有椎轮之质，增冰为积水所成，积水微增冰之凛，何哉，盖有踵其事而增华，变其本而加丽，物既有之，文亦宜然，随时变改，难可详悉，众制锋起，源流间出，譬陶匏异品，并为入耳之娱，黼黻不同，俱为悦目之玩，作者之致，盖云备矣。
梁简文帝临安公主集序曰：四德之美，戚里仰以为风，七行之奇，濯龙规以为则，若夫讬句陈之贵，出玉台之尊，凤仪闲润，神姿照朗，爱敬之道夙彰，柔娴之才必备，凤桐遐远，清管辽亮，湘川寂寞，泪筱葳蕤，北渚之句尚传，仙灵之典不泯，况复文同积玉，韵比风飞，谨求散逸，贻厥于后。
梁元帝职贡图序曰：窃闻职方氏掌天下之图，四夷八蛮，七闽九貉，其所由来久矣，汉氏以来，南羌旅距，西域凭陵，创金城，开玉关，绝夜郎，讨日逐，睹犀申则建朱崖，闻蒲陶则通大宛，以德怀远，异乎是哉，皇帝君临天下之四十载，垂衣裳而赖兆民，坐岩廊而彰万国，梯山航海，交臂屈膝，占云望日，重译至焉，自塞以西，万八千里，路之峡者，尺有六寸，高山寻云，深谷绝景，雪无冬夏，与白云而共色，水无早晚，与素石而俱贞，逾空桑而历昆吾，度青丘而跨丹穴，灾风弱水，不革其心，身热头痛，不改其节，故以明珠翠羽之珍，细而弗有，龙文汗血之骥，却而不乘，尼丘乃圣，犹有图人之法，晋帝君临，寔闻乐贤之象，甘泉写阏氏之形，后宫玩单于之图，臣以不佞，推毂上游，夷歌成章，胡人遥集，款开蹶角，沿溯荆门，瞻其容貌，诉其风俗，如有来朝京辇，不涉汉南，别加访采，以广闻见，名为贡职图云尔。
梁任昉齐王俭集序曰：公之生也，诞授命世，体三才之茂，践得二之机，信乃昴宿垂芒，德精降祉，有一於此，蔚为帝师，若乃金版玉匮之书，海上名山之旨，沉郁澹雅之思，离坚合异之谈，莫不总制清衷，递为心极，斯固通人之所包，非虚明之绝境，不可穷者，其唯神用者乎，时司徒袁粲，有高世之度，脱落风尘，见公弱龄，便望风推服，叹曰：衣冠礼乐，尽在是矣，时粲位亚台司，公始弱冠，年势不侔，公与之抗礼，因赠粲诗，要以岁暮之期，申以止足之诫，时圣武定业，肇基王命，寤寐风云，寔资人杰，是以宸居膺列宿之表，图纬著王佐之符，俄迁长史，齐台既建，以公为尚书右仆射，领吏部，时年二十八，宋末艰虞，百王浇季，礼紊旧宗，乐倾恒轨，自朝章国纪，典彝备物，奏议符策，文辞表记，素意所不蓄，前古所未行，皆取定俄顷，神无滞用，公在物斯厚，居身以约，玩好绝於耳目，布素形於造次，室无姬姜，门多长者，立言必雅，未尝显其所长，持论从容，未尝言人所短，弘奖风流，许与气类，造理常若可干，临事每不可夺，约己不以庶物，弘量不以容非，攻乎异端，归之义正，昉行无异操，才无异能，得奉名节，迄将一纪，一言之誉，东陵侔於西山，一眄之荣，郑璞逾於周宝，士感知己，怀此何极，出入礼闱，朝夕旧馆，瞻栋宇而兴慕，抚身名而悼恩，公自幼及长，述作不倦，固以理穷言行，事该军国，岂直彫章缛采而已哉。
梁王僧孺临海伏府君集序曰：袁粲领袖一时，仪形物右，声逾裴乐，誉出王刘，士有怀道蕴义，望尘而趋者，或三年而未识，乍四旬而一见，与君道合神遇，投分披衿，敷文研理，匪晨伊暮，至於神经怪谍，绿笥丹筒，金版玉箱，锦文缇帙，并藏诸灵府，秘在瑶台，而君莫不遍探冥赜，具阅局检，常以前贤往学，亟与圣违，贾马卢郑，非无纰越，荀郭何王，弥多踳谬，二义可辨，未值高卿之疑，九事非难，不逢五叔之问，其诗赋铭诔，所作尤多。
又詹事徐府君集序曰：君禀灵川岳，悬精辰象，早照珪璋，夙表岐嶷，孝睦天禀，友爱冥深，故以事显家庭，声著同族，年十八，见召为国子生，曳裾持卷，寔华庠璧，有均闭户，靡因馀灶，每摄齐函丈，左右属目，蓄以邻几之性，加以入神之资，闻一知二，师逸功倍，游魏阙而不殊江海，入朝廷而靡异山林，未尝捉刺权门，驱车戚里，遨游梁董，去来贾郭，时春秋犹少，人爵未崇，而清风嘉誉，震灼朝野，非直俯致贵仕，故可坐享通侯，而緤马悬车，闭门高枕，聊为诡遇，识此行藏，及皇运聿兴，重氛载廓，君藏器待时，合犹符契，陵扶摇而高骛，排阊阖而容与，故位随德显，任与事隆，重以姿仪端润，趋眄淹华，宝佩鸣风，丰貂映日，从容帷扆，绰有馀辉，自绸缪轩陛，十有馀载，温树靡答，露事不詶，省中之言无漏，席下之迹不疑，故以主圣臣贤，应同廛玺，以石投水，如鳞纵壑，行称表缀，言成模楷，犹复忘彼丰愉，安兹素薄，衣同屡补，食等三杯，车服不事鲜明，室宇畏其彫奂，九德无遗，百行备举，至於专心六典，精赜必深，汎游群籍，菁华无弃，搦札含毫，必弘靡丽，摛绮縠之思，郁风霞之情，质不伤文，丽而有体。
陈刘师知侍中沈府君序集曰：陈亢有云，趋庭学诗。又闻君子毛苌亦曰：登高能赋，可为大夫，言其善观民风，则与图王政，若沈恭子者，斯乃当世才焉，至如敦厚之词，足以吟咏情性，身之文也，贞固之节，可以宣被股肱，邦之光也，然此者君之小道，犹曰馀行，何则，德之所本，教之所由，实乃孝笃天伦，义感殊类，有美於斯，郁为高士，则余与夫子，古所谓世亲者欤，亦所谓友益者欤，畴昔一面，朅来二纪，自总角而接清尘，蒙长者之嘉釂，屯险骤更，懽娱中阻，班超既反，盛宪犹存，春秋美景，朝游夕宴，酒酣得意，赋诗联章，顾余不肖，齿义悬绝，降德忘年，交情弥至，增荣广价，知己难忘，南浦之送未淹，北印之辞仍及，于时属有烽燧，方勤帷扆，遂使褐裘莫计，宝剑无追，痛此生刍，同兹宿草，九原方远，百身宁购，若乃帐悬秋月，一雁孤飞，落花春风，数湋争弄，伯牙之弦，寂寥长绝，山阳之管，惆怅徒闻，夫盛烈清徽，便传乎帝载，遗文馀论，被在乎民谣者，斯所以没而犹彰，死且不朽，今乃撰西还所著文章，名为后集。
陈徐陵玉台新咏序曰：陵云槩日，由余之所未窥，千门万户，张衡之所曾赋，周王璧台之上，汉帝金屋之中，玉树以珊瑚作枝，珠帘以玳瑁为押，其中有丽人焉，其人也五陵豪族，充选掖庭，四姓良家，驰名永巷，说诗明礼，岂东邻之自媒，婉约风流，异西施之被教，兄弟协律，生小学歌，少长河阳，由来能舞，琵琶新曲，无待石崇，箜篌杂句，非关曹植，传鼓瑟於杨家，得吹箫於秦女，宠闻长乐，陈后知而不平，画出天仙，阏氏览而遥妒，陪游馺娑，骋纤腰於结风，张乐鸳鸾，奏新声於度曲，装鸣蝉之薄鬓，照堕马之垂鬟，反插金莲，横抽宝树，南都石黛，最发双娥，北地燕脂，偏开两靥，亦有岭上仙童，分丸魏帝，腰中宝凤，授历轩辕，金星与婺女争华，麝月与姮娥竞爽，惊鸾冶袖，时飘韩掾之香，飞燕长裙，宜结陈王之珮，虽非图画，入甘泉而不分，言异神仙，戏阳台而无别，加以天情开朗，逸思雕华，妙解文章，尤工诗赋，清文满箧，非唯芍药之花，新制连篇，宁止蒲桃之树，九月登高，时有缘情之作，万年公主，非无累德之词，既而椒房婉转，柘馆阴岑，木鹤晨严，铜梁昼靖，优游少讬，寂寞多闲，厌长乐之疏钟，劳中宫之缓箭，身轻无力，怯南阳之捣衣，生长深宫，笑扶风之织锦，虽复投壶玉女，为欢尽於百娇，争博齐姬，心赏穷於六著，无怡神於暇景，唯属意於新诗，但往世名篇，当今巧制，分封麟阁，散在鸿都，不籍连章，无由披览，於是燃脂暝写，弄墨晨书，撰录艳歌，凡为十卷，曾无参於雅颂，亦靡滥於风人，泾渭之间，若斯而已也，至如青牛帐里，馀曲未终，朱鸟窗前，新妆已竟，方当开兹缥帙，散此縚绳，永对玩於书帷，长循环於纤丰。
隋江总陶贞白先生集序曰：昔刘向通古今之学，马融见天下之书，京房察风雨之占，裴［按下云公矩才免极诛，襄楷字公矩，是裴当作襄。］楷晓阴阳之术，子政伤於简易，季长敝於骄侈，君明遂不旋踵，公矩才免极诛，鲜有尽美之迹，罕闻克终之誉，若夫德行博敏，孔室四科，经术深长，郑门六艺，丹阳陶先生备斯矣，至如紫台青简，绿帙丹经，玉版秘文，瑶坛怪牒，靡不贯彼精微，殚其旨趣，盖非常之绝伎，命世之异人焉，文集缺亡，未有编录，门人补辑，若逢辽东之本，好事研搜，如诵河西之箧，奉敕校之铅墨，缄以缇缃，藏彼鸿都，副在延阁。
周庾信赵国公集序曰：窃闻平阳击石，山谷为之调，大禹吹筠，风云为之动，与夫含吐性灵，抑扬词气，曲变阳春，光回白日，岂得同年而语哉，柱国公发言为论，下笔成章，逸态横生，新情掞起，风雨争飞，鱼龙各变，方之珪璧，涂山之会万重，譬似云霞，赤城之岩千丈，文参历象，即入天官之书，韵涉丝桐，咸归总章之观，论其壮也，则鹏起半天，语其细也，则鹪巢蚊睫，岂直熊熊旦上，增城抱日月之光，焰焰霄飞，南斗触蛟龙之气，昔者屈原宋玉，始於哀怨之深，苏武李陵，生於别离之世，自魏建安之末，晋太康以来，彫虫篆刻，其体三变，人人自谓握灵蛇之珠，抱荆山之玉矣，公斟酌雅颂，谐和律吕，若使言乖节目，则曲台不顾，声止操缦，则成均无取，遂得栋梁文囿，冠冕词林，大雅扶轮，小生承盖。


符命
◇符命
《春秋潜潭巴》曰：里社鸣，此里有圣人，其呴则百姓归之，［社，里之君也，鸣则教令行，唯圣人能之，呴，鸣之怒也。］
春秋合诚图曰：尧母庆都，出观三河，奄然阴风，赤龙与庆都合，生尧。
《河图》曰：汤母扶都，见白气贯月，意感而生汤。
《春秋元命苞》曰：殷纣之时，五星聚於房，房者苍神之精，周据而兴，［周起於房，而五星聚之，得天下之祥。］
《尚书·中候》曰：季秋，赤雀衔丹书，入酆，止于昌户，昌拜稽首，受最［最，要者也。］曰：姬昌苍帝子。
又曰：吕尚钓磻谿，得玉璜，刻曰：姬受命，吕佐旌，［旌，理也。］
吕氏春秋曰：周文王时，见大赤鸟衔书，集于周社，文王曰：火气胜，故其色上赤。
《尚书·中候》曰：武王发渡于孟津，中流，白鱼跃入王船，王俯取鱼，长三尺，有文王字。
《史记》曰：帝喾少妃有娀氏女简狄，以春分玄鸟至之日，祀于高禖，有玄鸟遗其卵，简狄吞之，孕，生契，为殷始祖。
又曰：帝高阳氏元妃姜嫄，见大人之迹，履之，歆然若感，而生后稷，弃之寒冰之上，鸟翼覆之。又弃之隘巷，羊牛乳之。又弃之平林之上，人收养之，为周始祖。
又曰：高祖母媪，尝息大泽之陂，梦与神遇，时雷电晦冥，父太公往视，见蛟龙於上，已而有娠，遂生高祖。
又曰：高祖被酒，夜经酆西泽中，令一人行前，行前者还报曰：前有大蛇当径，高祖乃前，拔剑斩蛇，蛇分为两，道开，后人来至蛇所，有一老妪夜哭，问之，妪曰：吾子白帝子，化为蛇当道，今为赤帝子斩之，因忽不见。
《汉书》曰：高祖元年，冬十月，五星聚于东井，从岁星也，［东井，秦分野，汉以义取天下之应也。］
又曰：孝昭帝时，太山莱芜山南，汹汹有数千人声，民视之，有大石自立，高丈五尺，大三十八围，入地深八尺，三石为足，石立后，有白乌数千集其旁，宣帝中兴之瑞也。
又曰：昭帝时，上林柳树断，卧地，一朝起立，生枝叶，有虫食其叶，成文字，曰：公孙病已立。
又曰：昌邑王问社，有枯树复生枝叶，眭孟以为木下民象，当有废改之象，公孙氏从民间受命为天子者，后宣帝立，帝本名病已。
《隋巢子》曰：昔三苗大乱，天命夏禹於玄宫，有大神，人面鸟身，降而福之，司禄益富而国家实，司命益年而民不犮，四方归之，禹乃克三苗，而神民不违。
《墨子》曰：夏桀时，天乃命汤於骊宫，有神来告曰：夏德大乱，往攻之，予必使汝大戡之。
又商王纣时，周武王见三神曰：予既沉渍殷纣于酒德矣，汝往攻之，予必使汝大戡之。
《东观汉记》曰：光武帝夜生时，有赤光，室中尽明，皇考异之，使卜者王长卜之，长曰：此善事，不可言，是岁有嘉禾生，一茎九穗，长大於凡禾，县界大丰熟，因名上曰秀。
又曰：光武从邯郸避王郎兵，至呼沱河，导吏还言，河水流澌，无船，不可济，左右皆惶，畏为王郎所及，上命王霸前往视之，实然，霸念还言惊众，虽不可渡，且临水止，尚可为阻，即白曰：冰坚可渡，士众大喜，上大笑曰：果妄言也，叱至河，流澌冰合可履，彊以囊盛沙，布冰上，乃渡，渡未毕，而数车冰陷也。
《琴操》曰：鲁哀公十四年，西狩，薪者获麟，击之，伤其左足。将以示孔子，孔子道与相逢见，俯而泣。抱麟曰：尔孰为来哉，孰为来哉，反袂拭面，仰视其人，龙颜日角。夫子奉麟之口，须臾吐三卷图，一为赤伏，刘季兴为王，二为周灭，夫子将终，三为汉制造，作《孝经》。夫子还谓子夏曰：新主将起，其人如得麟者。
《帝王世纪》曰：燧人之世，有大迹出雷泽，华胥履之，生庖牺氏於成纪也。
又曰：神龙感女登於常羊，生炎帝。
又曰：电光绕北斗枢星，照郊野，感附宝，孕二十月，生黄帝於寿丘。
又曰：黄帝时，有大星如虹，下流华渚，女节梦接之，意感，生少昊。
又曰：陶唐之世，握登见大虹，意感，生舜於姚墟。
又曰：脩巳山行，见流星贯昴，意感栗然。又吞神珠薏苡，焜坼而生禹。
又曰：汉昭灵后名含始，游浴池，有玉鸡衔赤珠出，刻曰玉英，吞此者王，含始吞之，生高祖。
魏氏春秋曰：明帝青龙三年，张掖郡删丹县金山玄川溢，涌宝石负图，状象灵龟，立于川西，有石马七，其一仙人骑之，其一羁绊之，其五有形而不善成，有玉匣，开盖於前，上有玉字，玉玦二，玉璜一。又有骐驎在东，凤皇在南，白虎在西，牺牛在北，马自中布列南方，有字曰：大讨曹，金但取之，此司马氏革运之徵。
《魏志》曰：桓帝时，有黄星见於楚宋之分，辽东殷馗，善天文，言后五十岁，当有真人起於梁沛之间，其锋不可当，至是凡五十年，而太祖破袁绍，天下莫敌矣。
《吴录》曰：孙坚墓上数有光，如云气五色，上属天，下蔓延数里，父老相谓曰：此非凡气，孙氏其兴乎。
《吴书》曰：孙坚母怀妊，梦肠绕吴昌门，孙策母怀策，梦月入怀，怀孙权，梦日入怀，晋中兴书，中宗元皇帝初诞，有神光之异，一室尽明，所藉藁如始刈。
豫章记曰：松阳门内有大梓树，大四十五围，举树尽枯死，永嘉中，一旦忽更荣茂，太兴中，元皇帝果继大业，庾仲初杨都赋所云，瘣木薈于豫章，郭璞南郊赋云，弊梓擢秀于祖邑也，宣帝祖为豫章太守，故云祖邑也。
臧荣绪《晋书》曰：王廙为鄱阳太守，有枯樟树更生，王敦表劝进中宗曰：皓兽应瑞而来臻，樟树久枯而更荣。
孙盛《晋阳秋》曰：秦始皇时，望气者言，五百年后，金陵之地，有天子气，於是改金陵曰秣陵，巉北山，以绝其势，秦政东游以厌之，后五百二十六年，而中宗即位於江南。
又曰：太安中，岁镇辰太白四星，聚於牛女之间，后中宗即位於杨州也。
武昌记曰：孙权獦於樊山，见一姥，问獦何得，答曰：止得一豹，姥曰：何不坚［《太平御览》六百八十作竖。］其尾，忽然不见，因为立樊姥庙。
徐爰《宋书》曰：武帝夜生，有神光之异，室内尽明，是夕，甘露降于墓树。
又，高祖举目瞻睐，常见二龙在焉，始尚微小，及贵，龙形渐长，光色转明，左右侍者，亦数见徵异。
《宋书》曰：高祖既登祚，谓群臣曰：朕始望不至此，众人咸撰辞，欲盛称功德，王弘率尔对曰：所谓天命，求之不可得，推之不可去，众皆以为知言。
【文】汉司马相如封禅文曰：伊上古之初肇，自昊穹之生民，历选列辟，以迄于秦，率迩者踵武，逖听者风声，纷纶葳蕤，湮灭而不称者，不可胜数也，继昭夏，崇号谥，略可道者，七十有二君，书曰：元首明哉，股肱良哉，因斯以谈，君莫盛於唐尧，臣莫贤於后稷，后稷创业於唐尧，公刘发迹於西戎，文王改制，大行厥成，故轨迹夷易，易遵也，湛恩厖鸿，易丰也，宪度著明，易则也，垂统理顺，易继也，是以业隆於襁褓，而崇冠于二后，未有殊尤绝迹，可考於今者也，然犹蹑梁父，登泰山，建显号，施尊名，大汉之德，烽［音蜂。］涌源泉，沕潏曼羡，旁魄四塞，云布雾散，上畅九垓，下溯八埏，昆虫凯泽，回首面内，然后囿驺虞之珍群。儌麕鹿之怪兽，导一茎六穗於庖，牺双觡共牴之兽，招翠黄乘龙於沼，钦哉符瑞臻兹，犹以为德薄，不敢道封禅，盖周跃鱼陨航，休之以燎，此之为符也，以登介丘，不亦恧乎，进让之道，何其爽与，於是大司马进曰：陛下仁育群生，义征不譓，德侔往初，功无与二，意者泰山梁父，设坛场望幸，盖上帝垂恩储祉，将以庆成，陛下谦让而弗发也，契三神之欢，缺王道之仪，群臣恧焉，夫脩德以锡符，奉符以行事，不为进越也，故圣王不替，而脩礼地祗，谒款天神，勒功中岳，以章至尊，皇皇哉斯事，天下之壮观，王者之丕业，不可贬也，原陛下全之，俾万世得激清流，扬微波，飞英声，腾茂实，前圣之所以永保鸿名，而常为称首者用此，宜命掌故，悉奏其仪而览焉，於是天子沛然改容曰：俞乎，朕其诚哉，乃迁思回虑，总公卿之仪，询封禅之事，诗大泽之博，演符瑞之富，遂作颂曰：自我天覆，云之油油，甘露时雨，厥壤可游，滋液渗漉，何生不育，嘉穀六穗，我穑曷蓄，匪唯雨之。又润泽之，匪唯遍之，我汜布护之，名山显位，望君之来，君乎君乎，侯不迈哉，般般之兽，乐我君囿，白质黑章，其仪可嘉，旼旼穆穆，君子之态，盖闻其声，今亲其来，厥途靡从，天瑞之徵，兹尔於舜，虞氏以兴，濯濯之麟，游彼灵畤，孟冬十月，君徂郊祀，驰我君舆，帝以享祉，宛宛黄龙，兴德而升，正阳显见，觉悟黎蒸，於传载之，云受命所乘，依类讬宇，喻以封峦，披艺观之，天人之际已交，上下相发，允答圣王之德，兢兢翼翼，故曰：於兴必虑衰，安必思危，是以汤武至尊严，不失肃祗，舜在假典，顾省阙遗，此之谓也。
【颂】魏傅遐皇初颂云，寻盛德以降应，著显符于方臻，积嘉祚以待期，储鸿施於真人，昔九代之革命，咸受天之休祥，匪至德其焉昭，匪至仁其焉章，懿大魏之圣后，固上天之所兴，应灵运以承统，排阊阖以龙升，摅皇象以阐化，顺帝则以播音，遵阳春以行施，揆四时以立信，运聪明以举善，宣柔惠以养人，於赫我后，迈德如神，化不期月，令不浃辰，於是天地休豫，灵祗欢欣，嘉瑞云集，四灵允臻，甘露霄零於宫庭，醴泉冬涌於中原，白雉素乌，丹芝朱鱼，鳞集群萃，不可胜书，信应天之美瑞，受命之灵符也，然后览公卿之谠议，询百僚之典谟，天子乃登彫辇，戴羽盖，佩玉锵锵，銮声哕哕，拜上皇，告受位，兆休祚，导神气，於是建皇初之上元，发旷荡之明诏，眚灾肆赦，荡涤瑕秽，崇设九宾，溥延公卿，嘉羞千品，俎豆充庭，金石具悬，锺鼓毕作，歌九功，舞八佾，鸿泽普，皇恩洽，民欲得，神望塞。
【叙】后汉傅幹王命叙曰：昔在唐虞之禅，列于帝典，殷周之代，叙于诗书，天之历数，昭焉著明，周笃后稷公刘，积德行仁，至乎文武，遂成王业，虽五德殊运，或禅或征，其变化应天，与时消息，其道一也，故虽有威力，非天命不授，虽有运命，非功烈不章，自我高祖，袭唐之统，受命龙兴，讨秦灭项，光有万国，世祖攘乱，奄复帝宇，人鬼协谋，徵祥焕然，皆顺乎天而应乎人也，然则帝王之起，必有天命瑞应自然之符，明统显祚丰懿之业，加以茂德成功，贤智之助，而后君临兆民，为神明所保祐，永世所尊崇，未见运叙无纪次，勋泽不加於民，而可力争觊觎神器者也，豪桀见二祖无尺地之阶，为专智力，乘衅而起，不知天祚圣哲，帝王自有真也，哀哉，非徒闇於将来。又不考之於既往矣，自开辟已来，奸雄妄动，不识天命，勇如蚩尤，强如共工，威如夷羿，然皆从分横裂，为天下戒。又况浅智小才，勇不足畏，强不足惮，未有成资，而敢失顺，视不轨之事也哉，夫行潦之流，不致江海之深，丘垤之资，不成太山之高，鱼鳖之类，不希云龙之轨，一官之守，不经天人之变，当王莽之末，英雄四起，而邓禹耿弇，识世祖之福祚，赢粮间行，进其策谋，遂荷胥附之任，享佐命之宠，张玄慕苏秦蒯通之业，周旋嚣述，西说窦融，言未及终，而梁统已诛之矣，禹弇见命祚之兆，其福如彼，张玄蔽逆顺之理，其祸如此，审斯二事，趣舍之分明矣，且世祖之兴有四，一曰帝皇之正统，二曰形相多异表，三曰体文而知武，四曰履信而好士，加之以聪明独断，达於事机，发策如神应，视远如见近，偏旅首进，摧莽军百万之众，单师独征，平河北万里之功，识邓隆之将败，知刘兴之必死，然犹乾乾日昃，博采训咨，拔吴汉於小尹，擢马武於行伍，宠功臣以兼国之爵，显卓茂以非次之位，言语政事文学之士，咸尽其材，致之宰相，权勇毕力於征伐，搢绅悉心於左右，此其所以成大业也，高祖方娠，有云龙之表，其始入秦，五星同轨，以旅于东井，在天之符也，世祖之徵符，其详可闻也，其初育则灵光鉴于室隩，嘉禾滋于邑壤，其望旧庐，有火光之异，其渡呼沱，有河合之应，西门君惠，先识其讳，强华献符，千里同验，刘歆改名而陨其身，王长错卦而见吉兆，故王遵谓之天授，非人力也，览废兴之运会，观徵瑞之攸祚，审天应之萌兆，察人物之所附，念功成而道退，无非次而妄据，后之人，诚能昭然远览，旷然深悟，收莽述之闇惑，忠邓耿之弘虑，好谋而要成，临事而知惧，距张玄之邪说，思在三之明数，则福禄衍於无穷，亦世不失其通路矣。
【文】汉杨雄剧秦美新曰：上罔显於羲皇，中莫盛於唐虞，迩靡著於成周，仲尼不遭用，春秋因斯发言，神明所祚，兆民所讬，罔不云道德仁义礼智，独秦崛起西戎，因襄文宣灵之僣迹，基孝公，茂惠文，奋昭庄，至政，破从擅衡，并吞六国，遂称乎皇帝，盛从鞅仪韦斯之邪政，驰鹜起翦恬贲之用兵，刬灭古文，刮语烧书，弛礼崩乐，涂民耳目，遂流唐漂虞，涤殷荡周，然除仲尼之篇籍，自勒功业，改制度轨量，咸稽之於秦纪，是以耆儒硕老，抱其书而永遯，礼官博士，卷其舌而不谈，二世而亡，何其剧欤，帝王之道，兢兢乎不可离已，夫能贞而明之者穷祥瑞，困而昧之者极妭愆，故若古者称尧舜，威侮者陷桀纣，况尽讯扫前圣数千载功业，专用己之私，而能享祜者哉，会汉祖龙腾酆沛，奋迅宛叶，自武关，与项戮力咸阳，创业蜀汉，发迹三秦，克项山东，而帝天下，擿秦政惨酷尤烦者，应时蠲始，儒林刑辟历纪图典之用稍增焉，秦馀制度，项氏爵号，虽违古而犹袭之，是以帝典阙而不补，王纲弛而未张，逮至大新受命，上帝还资，后土顾怀，玄符灵契，云动风偃，震声日景，炎光飞响，盈塞天泉之间，乃奉若天命，穷宠极崇，与天剖神符，地合灵契，创亿兆，规万世，卓哉煌煌，真天子之表也，若夫白鸠丹乌，素鱼断蛇，方斯蔑矣，是以发秘府，览书林，遥集乎文雅之囿，翱翔乎礼乐之场，胤殷周之失业，绍唐虞之绝风，懿律嘉量，金科玉条，焕烂照耀，靡不宣臻，振鹭之声充庭，鸿鸾之党渐阶，俾前圣之绪，布濩流衍而不韫韣，郁郁乎焕哉，天人之事盛矣，鬼神之望充塞，绍少典之苗，著黄虞之裔，帝典阙者已补，王纲弛者既张，炳炳炜炜，岂不懿哉，而述前典，巡四民，迄四岳，增封太山，广禅梁甫，斯受命者之典业也，崇岳渟海通渎之神，咸设坛场，望受命之臻焉，海外遐方，信延颈企踵，回回内乡，喁喁如也，帝者虽勤让，恶可以已乎，宜命贤哲，作典引一篇，以示来人，摛之罔极，令万世常戴巍巍，履栗栗，嗅馨香，含甘实，镜纯粹之至精，聆清和之正声，则百工伊凝，庶绩越熙，荷天衢，提地釐，斯天下之上则已，庶可试哉。
【论】后汉班彪王命论曰：昔在帝尧之禅曰：咨尔舜，天之历数在尔躬，舜亦以命禹，既于稷契，咸佐唐虞，光济四海，弈世载德，至于汤武，而有天下，虽其遭遇异时，禅代不同，至于应天顺民，其揆一焉，是故刘氏承尧之祚，氏族之世，著于春秋，唐据火德而绍之，始起沛泽，则神母夜号，以彰赤帝之符，由是言之，帝王之祚，必有明圣显懿之德，丰功厚利积累之业，然后精诚通於神明，流泽加於生民，故能为鬼神所福乡，天下所归往，未见运世无本，功德不纪，而得倔起在此位者也，世俗见高祖兴於布衣，不达其故，以为適遭暴乱，得奋其剑，游说之士，至比天下於逐鹿，幸捷而得之，不知神器有命，不可以智力求，悲夫，此世之所以多乱臣贼子者也，若然者，岂徒闇於天道哉。又不睹之於人事矣，夫饿馑流隶，饥寒道路，思有短褐之袭，担石之蓄，所原不过一金，终於转死沟壑，何则，贫穷亦有命也，况乎天子之贵，四海之富，神明之祚，可得而妄处哉，故虽遭罹厄会，窃其权柄，勇如信布，强如梁藉，成如王莽，然卒润镬伏锧，烹醢分裂。又况么么不及数子，而欲闇于天位者乎，是故驽蹇之乘，不骋千里之涂，燕雀之俦，不奋六翮之用，楶棁之材，不荷栋梁之任，斗筲之子，不执帝王之重，易曰：鼎折足，覆公餗，不胜其任也，当秦之末，豪杰并起，共推陈婴而王之，婴母止之曰：自吾为子家妇，而世贫贱，今卒富贵，不祥，不如以兵属人，事成少受其利，不成祸有所归，婴从其言，而陈氏以宁，王陵为汉将，而母获於楚，有汉使来，陵母见之，谓曰：原告吾子，汉王长者，必得天下，子谨事之，无有二心，遂对汉使，伏剑而死，以固勉之，夫以疋妇之明，犹能推事理之致，探祸福之几，而况大丈夫之事乎，是故穷达有命，吉凶由人，婴母知废，陵母知兴，此二者帝王之分决矣，盖在高祖，其兴也有五，一曰帝尧之苗裔，二曰体濬多奇异，三曰神武有徵应，四曰宽明而仁恕，五曰知人善任使，加之以信诚，好谋达於听受，见善如不及，用人如用己，从谏如顺流，趍时如乡起，当食吐哺，纳子房之策，拔足挥洗，揖郦生之说，寤戍卒之言，断怀土之情，高四皓之名，割肌肤之爱，举韩信於行阵，收陈平於亡命，英雄陈力，群策毕举，此高祖之大略，所以成帝业也，若乃灵瑞符应。又可略闻矣，是以王武感物而折契，吕公睹形而进女，秦皇东游以厌其气，吕后望云而知所处，始受命则白蛇分，西入关则五星聚，故淮阴留侯，谓之天授，非人力也，历古今之得失，验行事之成败，取舍不厌斯位，符瑞不周斯度，而苟昧权利，越次妄据，外不量力，内不知命，则必丧保家之主，殀天年之寿，遇折足之凶，伏斧钺之诛，英雄诚知觉寤，收陵婴之明分，绝信布之觊觎，拒逐鹿之瞽说，审神器之有授，贪不可冀，无为二母之所笑，则福祚流于子孙，天禄其永终矣。
【典引】后汉班固典引曰：陶唐舍胤而禅有虞，［《文选》四十八重有虞二字。］亦命夏后，稷契熙载，越成汤武，股肱既周，天乃归功元首，将授汉刘，俾其承三季之荒末，值亢龙之灾孽，悬象闇而恒文乖，彝伦斁而旧章缺，高光二圣，辰居其域，赫赫圣汉，巍巍唐基，溯测其源，乃先孕虞育夏，甄殷陶周，然后宣二祖之重光，袭四宗之缉熙，神灵日照，光被六幽，仁风翔于海表，威灵行乎鬼区，盛哉皇家帝世，德臣列辟，功君百王，荣镜宇宙，涣杨宇内，是以来仪集羽族於观魏，肉角驯毛宗於外囿，扰缁文皓质於郊，升黄辉采鳞於沼，甘露宵零於丰草，三足骞翥於茂树，若乃嘉穀灵草，奇兽神禽，应图合谋，穷祥极瑞者，朝夕坰牧，日月邦畿，卓荦方州，羡溢乎要荒，昔周姬有素雉朱乌玄秬黄麰［莫侯。］之事耳，君臣动色，左右相趍，济济翼翼，峨峨如也，启恭馆之金縢，御东序之秘宝，是时圣上固已垂精游神，苞举艺文，屡访群儒，俞咨故老，与之斟酌道德之渊源，餚覈仁义之林薮，以望元符之臻焉，将伻万嗣，扬洪晖，奋景炎，扇遗风，播芳烈，久而逾新，用而不竭，汪汪乎丕天之大律，其畴能亘之哉，唐哉皇哉，皇哉唐哉。
【论】魏陈王曹植魏德论曰：元气否塞，玄黄愤薄，星辰乱逆，阴阳舛错，四海鼎沸，萧条沙漠，武皇之兴也，以道凌残，义气风发，神戈退指，则妭雰顺制，灵弧云举，则朝扬播越，唯我圣后，神武盖天，威光佐扫，辰彗北［韵补二作比。］弯，首尾争击，气齐率然，乃电北，［曹集诠评云句有脱文。］席卷千里，隐乎若崩岳，旰乎若溃海，愠彼蛮夏，蠢尔弗恭，脂我萧斧，简武炼锋，星陈而天运，振耀乎南封，荆人风靡，交益影从，军蕴馀势，袭利乘权，荡鬼区於白水，摛矫制乎遐川，仰属目于条支，晞弱水之潺湲，薄张骞於大夏，笑骠骑於祁连，其化之也如神，其养之也如春，柔远能迩，谁敢不宾，宪度增饰，日耀月光，迹存乎建安，道隆乎延康，於是汉氏归义，顾音孔昭，显禅天位，布唐放尧，上犹谦谦弗纳也，发不世之明诏，薄皇居而弗泰，蹈北人之清节，美石户之高介，义贯金石，神明以兴，神祗致祥，乾灵效祐，於是群公卿士，功臣列辟，率尔而进曰：昔文王三分居二，以服事殷，非能之而弗欲，盖欲之而弗能，况天网不禁，皇纲圮纽，侯民非复汉萌，尺土非复汉有，故武皇创迹於前，陛下光美於后，盖所谓勋成於彼，位定於此者也，将使斯民，播秬鬯，殖灵芝，锄六穟，挹醴滋，遂乃凯风回回，甘露匝时，农夫咏於田垅，织妇吟而综丝，黄吻之龀，含哺而怡，鲐背之老，击壤而嬉，古虽称乎赫胥，曷若斯之大治乎，于时上富於春秋，圣德汪濊，奇志妙思，神鉴灵察，方将审御阴阳，增耀日月，极祯祥於遐奥，飞仁风以树惠，既游精万机，探幽洞深，逍遥六艺，兼览儒林，抗思乎文藻之场囿，容与乎道术之彊畔，超天路而高峙，阶清云以妙观，将参迹於三皇，岂徒论功於大汉，天地位矣，九域清矣，皇化四达，帝猷成矣，明哉元首，股肱贞矣，礼乐既作，兴颂声矣，固将封泰山，禅梁甫，历名川以祈福，周五方之灵宇，越八九於往素，踵帝皇之灵矩，流馀祚於黎蒸，锺元吉乎圣主。
【述】魏邯郸淳上受命述曰：伊上天阐载，自民主肇建，历听风声，陶唐为盛，虞夏受终，殷周革命，有禅而帝，有代而王，禅代虽殊，大小繇同，於是以汉历在魏，赤运归黄也，是故大魏之业，皇耀震霆，肃清宇内，万邦有截，师义翼汉，奉礼不越，饬躬戮力，茂亮弘烈，树深根以厚基，播醇泽以酿味，含光而弗耀，戢翼而弗发，将俟圣嗣，是遂是达，圣嗣承统，爰宣重光，陈锡裕下，民悦无彊，三神宜釐，四灵顺方，元龟介玉，应龙粹黄，若云魏德，据兹以昌，尔乃鸣玉陟坛，三搢以俟，既受休命，龙旋凤峙，煌煌厥晖，穆穆容止，临下有赫，允也天子，既践帝位，纳玺要绂，太常司燎，升炮告类，珪璋峨峨，髦士棣棣，跄跄圣躬，御策以莅，巍巍乎崇功，显显乎德容，信帝者之壮业，天休之所锺也，于时天地交和，日月光精，氛祲不作，风尘弭清，凡在坛场之位，举目乎广庭，莫不君臣和德，咸玉色而金声，屡省万机，访谋老成，治咏儒墨，纳策公卿，昧旦孜孜，夕惕乾乾，务在谐万国，叙彝伦，而折不若，怀远人，混六合之风，纳于仁寿之门，刑错靡试，偃伯靡军，然后乃勒功岱岳，升中上玄，斯固我皇之大摹，思心之所存也。
隋李德林天命论曰：有娀玄鸟，商以兴焉，姜嫄巨迹，周以兴焉，邑姜梦帝，隋以兴焉，古今三代，灵命如一，天下之重，不可妄据，轩初四帝，周馀六王，藉势因基，自取而不得也，孟轲称仲尼之德，过於尧舜，著述成帝者之事，弟子备王佐之才，墨不代苍，泣麟叹凤，恓恓汲汲，虽圣达而莫许也，蚩尤则黄神抗衡，共工则黑帝勍敌，项羽诛秦摧汉，宰神州，角逐争驱，尽威力而无就也，其馀欻起妖妄，何足数乎，若使四凶执八元之诫，三监怀九臣之志，韩信彭越，深明帝子之符，孙述隗嚣，妙识真人之出，尉迥同讴歌之类，王谦比狱讼之民，福禄蝉联，胡可穷也，而违天逆物，获罪人神，呜呼，此前事之大戒矣，诛夷烹醢，历代共尤，僣逆凶邪，时烦狱吏，其不戒慎何哉，盖积恶既成，心自绝於善道，物类相感，理必至於诛戮，天夺其魄，鬼恶其盈，故也，大帝聪明，群臣正直，耳目监於率土，赏罚参於国朝，辅助一人，覆育兆庶，岂有食人之禄，受人之荣，苞藏祸心，不歼尽者也，必当执法未处其罪，司命已除其藉，自古明哲，虑远防微，位尊而心愈下，禄厚而志弥约，纳宠思之以惧，道高守之以恭，克念於此，则奸回不至，谦光满覆，义在知几，吉凶由人，妖不自作，夙沙则主虽愚蔽，民尽知归，有苗则始为跋扈，终而大服，汉南诸国，见一面以从殷，河西将军，率五郡而臣汉，故能招信顺之助，保太山之安也
【表】魏邯郸淳上受命述表曰：臣闻雅颂作於盛德，典谟兴於茂功，德盛功茂，传序弗忘，是故竹帛以载之，金石以声之，垂诸来世，万载弥光，陛下以圣德应期，龙飞在位，其有天下也，恭己以受天子之籍，无为而四海顺风，若乃天地显应，休徵祥瑞，以表圣德者，不可胜载，铄乎焕显，真神明之所以祚，命世之令主也，凡自能言之类，莫不讴叹於野，执笔之徒，咸竭文思，献诗上颂，臣抱疾伏蓐，作书一篇，欲谓之颂，则不能雍容盛懿，列伸玄妙，欲谓之赋。又不能敷演洪烈，光扬缉熙，故思竭愚，称受命述。


太尉太傅太保祭酒博士
◇太尉
《春秋合成图》曰：尧坐舟中，与太尉舜临观，凤皇授图。
《史记》曰：孝惠帝六年，置太尉官。
百官表注曰：太尉，古官也，自上安下曰尉，故武官以为号。
月令曰：孟夏，太尉赞俊杰，遂贤良。
汉书百官表曰：太尉，秦官，金印紫绶，掌武事，周勃灌婴周亚夫等为之。
《汉书》曰：吕后问高祖曰：陛下百岁之后，萧相国既死，令谁代之，上曰：曹参可，其次，曰：王陵可，然少戆，陈平可以助之，陈平智有馀，然难独任，周勃重厚少文，然安刘氏者，必勃也，可令为太尉。
又曰：王龚为太尉，在位，自非公事，不通州郡书记，其所辟命，皆海内长者。
《东观汉记》曰：张辅，字益侯，为太尉，父尚在，辅每迁转，乃一到洛，父来，適会正臈，公卿罢朝，俱贺岁，奉酒上辅父寿，极欢，莫不嘉其荣。
又曰：邓彪，字智伯，为太尉，在位清白公廉。
谢承《后汉书》曰：京兆朱宠，字仲威，为太尉，家贫，食脱粟饭，卧布被，朝廷赐锦被粱肉，皆不敢当。
又曰：郑弘为临江太守，行春，有两白鹿，随车夹毂而行，弘怪问主簿黄国，鹿为吉凶，国拜贺曰：闻三公车图画作鹿，明府当为宰相，后弘果为太尉，举［○《太平御览》二百零七举下有将字，此脱。］六十九卷屏风篇引亦脱，弟五伦为司空，班次在下，每正朔朝见，弘曲躬自卑，上后置云母屏风分隔，由此为故事。
《续汉书》曰：太尉公一人，掌四方兵事功勤，岁尽则奏其殿最，而行赏罚，凡郊祀之事，掌亚献。
袁崧《后汉书》曰：太尉刘虞，让位於羊续，灵帝时，为三公者，皆输礼钱千万，续举褞袍以示之曰：臣之有，唯此而已，遂不代虞。
华峤《后汉书》曰：安帝即位，太尉徐防，以灾异寇贼，策免就国，凡三公以灾免，始自防也。
范晔《后汉书》曰：曹嵩，灵帝时，货赂中官，及输西园钱一亿万，故位至太尉。
应劭《汉官仪》曰：章帝诏曰：司空牟融，典职六年，勤劳不怠，其以融为太尉，录尚书事。
又曰：冲帝丁酉策书，太尉赵峻，二世掌典机衡，有匪石不贰之心，大司农李同，公族之苗，忠直不回，有史鱼之风，今以峻为太傅，同为太尉，与大将军冀，参录尚书事。
《幽明录》曰：常山张颢，为梁相，天新雨后，有鸟如鹊，飞翔稍下，坠地，民争取，即化为一圆石，颢椎破之，得金印，文曰忠孝侯印，颢表上闻，藏之秘府，颢汉灵帝时至太尉。
齐职仪曰：魏文帝黄初二年，日食，奏免太尉贾诩，诏曰：天地之灾害，罪在朕躬，勿贬三公，遂为永制，而太尉华歆，以疾，依田千秋故事，乘舆上殿，大会，遣散骑常侍缪龚请歆，百官总己，听歆至。
【赞】后汉蔡邕太尉陈公赞曰：公在百里，有西产之惠，赐命方伯，分陕馀庆，馀庆伊何，兆民其观，少者是怀，老者是安，纲纪文王，文王用平，东督京辇，京辇用清，乃登三事，三事攸宁，契稷之佐，具于尧庭，今则由古，於穆诞成。
【箴】后汉崔骃太尉箴曰：天官冢宰，庶僚之师，师锡有帝，命虞作尉，苟非其人，斁我帝载，昔周人思文公，而召南咏甘棠，昆吾隆夏，伊挚盛商，季世颇僻，礼用不匡。
【碑】后汉蔡邕杨太尉碑铭曰：於戏公，惟岳灵，天挺德，翼赤精，神氤氲。仁哲生，应台任，作邦祯，帝钦亮，访典刑，道不忒，迄有成，光遐迩，穆其清。
又杨太尉碑铭曰：天鉴有汉，挺生元辅，世作三事，勋在王府，乃及伊公，克光前矩，悉心毕力，胤其祖武，化洽群生，泽霑区宇。
又太尉李咸碑铭曰：天垂三台，地应五岳，降生我公，应鼎之足，弈世载德，名昭图录，既文且武，桓桓绍续，外则折冲，内则大麓。
又太尉桥玄碑曰：岐嶷而超等，总角而逸群，至矣乎［本集作至于］初绅，高明卓异，为众杰之雄，其性庄，疾尚华［本集作华尚。］朴，有折而不桡，拔贤如逝流，讨恶如霆击，至德在己，扬之由人，苟不矫迹，夫何舍焉。
后汉桓麟［按当作驎。］太尉刘宽碑曰：公诞受纯和之气，体有乐道宁俭之性，疾雕饰，尚朴素，轻荣利，重谦让，劣与同好，鑴坟典於茅庐，是以根经纬，综精微，诲童冠而不倦，迁南阳太守，推贞谅以示下，显众善以厉否，恻隐之诚，通于神人，故去鞭朴，如获其情，弗用刑，如弭其奸，晋孙绰太尉庾亮碑曰：咨黄中以启曹，锺遐武於轩辕，爰及晋代，世号多士，公吸峻极之秀气，诞命世之深量，微言散於秋毫，玄风畅乎德音，闚门者贵其凝峙，入室者议其通玄，摽形者得之廊庙，悟旨者期诸濠川，提挈南翔，息肩灵越，会大君有命，纳妃德门，自求多福，辞不获已，凤羽笼于华樊，麟趾絷于椒房，王敦阻兵玩权，志闚神器，乃转公左卫将军，要雄戟以扶华毂，勒武旅以翼豹尾，死难之心，义形于色，亲受中诏，奔告方伯，於是群后契盟，同禀高谋，岩栖怀德，以乡赴义，拯神器於兽吻，扶帝座於已倾，王室之不坏，翳伯舅是赖，公以为战伐之谋，仁所耻闻，况立德弘道，年几不惑，阖门沈舟，将远迹山海，诏累遣侍中黄门，逼以严制，知不获免，乃固求外任，江外无烽燧之警，宇内归穆然之美，铭曰：金德时昏，乾纲绝纪，素灵南映，中宗蔚起，谁其赞之，数锺伊公，达人忘怀，形随运通，再潜再跃，婉若游龙，梁沈约齐太尉王俭碑铭曰：瞻旦奭而齐轸，轶夔龙而长骛，百辟翘首，譬列宿之仰望舒，千里结辙，若派流之宗江汉，及宋道盛运，鼎命将改，而瞻乌所集，未知適归，公高卧闲宇，独咤虚室，眷龙颜以讬梦，咏日角以兴言，伫傅岩之下，怀滋水之上，慨深版荡，念在濡足，霸君亦虑属一匡，情隆三顾，卜匪熊罴，唯人是与，公深睹兴废，妙识人英，察荣光於河渚，攀龙翼於云汉，倾方寸以奉国，忘七尺以事君，殊文共会，异轸同归，堆案盈几，充庭满室，随方引应，断决如流，辞不辍响，纸无停笔，精明外朗，神彩傍映，晒曯接其光景，风飚溢乎帷席，嚣喧总至，大薄相填，齐镳共轸，并而不杂，铭曰：怅公赫矣，世载经纶，四彼三杰，六兹五臣，德参世命，道亚如仁，屣步金门，濯缨兰畴，激水上征，倍帆郁起。
陈沈蜅太尉始兴昭烈王碑铭曰：古者帝王之兴，莫不崇建亲屏，泰伯让而退封，武哀终而受号，则有之矣，至若勒功鼎鼐，铭德太常，清庙尊乎国家，扬名显乎子弟，在昭烈王见之焉，若夫妫水遥源，石砮遐集，五丝作而咏南风，八世兴而和鸣凤，籍帝王之基，居正卿之族，有由来矣，孔融汝颖之论，许其少多，傅畅诸公之书，颇有贤哲，自汉至魏，涉江而东，绵邈蝉联，言之者旧，皇上革命应运，大启邦国，麟趾盘石之宗固宜，金桢玉榦之戚毕封，文叔掩被之悲无泯，仲谋援鞍之恸逾切，乃封始兴郡王，永定元年下诏曰：天伦所感，义本因心，名器追崇，则惟恒典，己兄梁故南兖州刺史长城县公，德范沈邃，风度宽厚，性与天道，深乎靡测，昔弹冠入仕，誉重城华，宣力艰难，遂顾洪业，虽时非季汉，势异桓王，海内挹其风流，生民怀其大德者矣，朕受天明命，爰膺宝历，言寻永往，兴慕增怀，可奉赠太尉，公昔之密戚，近亲，宗英令德，若河间之不群，沛献之受象，东平之乐善，陈思之藻丽，实闻之也，未有身死忠贞，名存前代，若王之义烈者，铭曰：稽古帝舜，重瞳有裔，曰陈祚土，纂虞之系，腾波汝颖，承流妫汭，四岳有后，六奇献计，惟寔惟忠，卿长群公，浮舟震泽，佳气葱葱，岐周七十，商亳百里，婉婉中阳，帝出攸止，太常景皇，季孙让子，天下不贱，闻之惇史，入孝出忠，清辉何已，苞指周藏，风流懿德，言为世范，行成士则，名山可镌，丰碑易勒，惜哉往矣，殒身凶慝，鼎命既迁，山河是始，光启代郡，德表永祀，周以别功，鲁侯戾止，礼茂庙堂，恩加松杞。
【墓志】梁沈约齐太尉文宪王公墓志铭曰：德被九官，功苞十乱，帝图必举，皇猷谐焕，斯谓国桢，是惟民幹，翱翔礼园，优游文馆，秘义烟涌，朅辞雨散，揆路扬辉，台庭改观，方翊隆平，变兹天网，福履每愆，降年多爽，微言永谢，庶僚谁长，铙吹罢音，松风代响。
梁沈约齐太尉徐公墓志曰：公美风仪，善言笑，爱重琴棋，流连情赏，拓宇东郊，暧然闲素，荣贵之来，无概怀抱，任居端揆，万务同归，簿领盈前，嚣尘满席，直举枉错，虚来实及，天道不仁，与善褰应。
北齐邢子才太尉韩公墓志铭曰：立事立言，是为勿替，且公世德，实兮不朽，虽将相无种，而公卿有门，是以万种四牡，曷弈於往代，长组高冠，陆离於前祀，及负笈追侣，结友从师，先难后易，身佚功倍，皆神游隅隩，理合精微，非存甯越，废寝食以存道，久殊高凤，忘冠履以成业，皎皎独照，旁绝嚣滓，亭亭孤出，入自云霞，忘情誉毁，同嗣宗之於善恶，齐心得丧，若叔夜之於愠喜，［原讹善，据冯校本改。］方将受在三九，追踪二八，弘大道以事一人，敷至理以安百姓，而天德不厚，神听多愆，仁勇一亡，辩智同尽。
晋卢谌［原讹谋，据冯校本改。］太尉刘公诔曰：公侯之生，固天攸擢，高智萧条，英风卓荦，励操宏壮，抗意崇邈，雅用深奥，明鉴朗出，摛藻云浮，飞辩盆溢，驱其豺狼，斩其藜藿，建立市朝，营置亭徼，刘耻南比，猗卢北接，或以恩燮，微我公侯，方事焉捷，委重于外，弛御于中，制比邓禹，礼优窦融。
【表】梁王僧孺为临川王让太尉表曰：臣闻一□以长，望千里而成累，空输易骋，触三尺而不登，苟曰违方，难用適远，安车驷马，望高阙而朝至，绣服缇麾，〈车间〉康衢而暮返，行瞻尽瘣，居对苍龙，陛下海涵春育，日镜云伸，追大道之无私，惜微臣之宜极。
后魏温子昇西河王谢太尉表曰：臣闻拂羽决起，力谢摩天，策蹇载驰，功微送日，将短翮难以陵高，驽乘无由致远，虽复建旟出郡，未追楚赵之风，捧壶入侍，徒踵金张之迹，及天祚明德，运启兴王，六遂始迁，九鼎初定，於焉承之，有用当官，草靡从风，未遑克让，常恐执辔轻轮，操刀伤锦。
◇太傅
《大戴礼》曰：傅傅德义。
又曰：天子不惠於庶民，不信於诸侯，不戒於戎事，不诚於赏罚，凡是之属，太傅之任也。
《尚书》曰：成王黜殷命，灭淮夷，归丰，作周官，立太师太傅太保，兹惟三公，论道经邦，燮理阴阳，官不必备，惟其人。
《贾谊书》曰：昔文王使太公望傅太子发，嗜鲍鱼而公不与，文王曰：发嗜鲍鱼，何为不与，太公曰：礼，鲍鱼不登乎俎，岂有非礼而可以养太子哉，［事具储君部。］
《东观汉记》，章帝诏曰：行太尉事卫尉赵喜，三世在位，为国元老，其以喜为太傅。
《续汉书》曰：每帝初即位，置太傅，录尚书事，薨辄省。
应劭《汉官》曰：太傅，古官也，周成王，康叔为之，高后元年，初用王陵，金印紫绶，八年省，哀帝元寿二年复置，位在三公上，世祖中兴，特遣使者备礼，徵故密令南阳卓茂，策曰：夫士诚能为人所不能为，名冠天下，当受天下重赏，故武王诛纣，封比干之墓，表商容之闾，今以茂为太傅，封宣德侯。
曹植辅臣论曰：盖精微听察，理析毫分，规矩可则，阿保不倾，群言系于口，而研摭是非，典诰总乎心，而唯所用之者，锺太傅也。
齐职仪曰：太傅，品秩冠服同太宰，成王即位，周公为太傅，迁太师，秦无其职，汉惠帝崩，吕后以右丞相王陵为少帝太傅，位在三公上。
魏黄初七年，诏太尉锺繇为太傅，华歆为太尉，并以疾，依田千秋乘舆上殿，后三公有疾，多以为准。
沈约《宋书》曰：晋宣帝为魏太傅，诛曹爽后，置左右长史，掾属舍人各十人，事既非常，加又领兵，非准例也。
【箴】晋齐王攸太傅箴曰：伊昔上皇，建国立君，仰观天文，俯察地理，创业恢道，以惠于民，承祀祚，延统重，故援立太子，尊以弘道，固以贰己，储德既立，邦有所恃，固亲以道，勿固以恩，修身以敬，勿讬以尊，自损者有馀，自益者弥昏。
【碑】后汉蔡邕太傅胡广碑铭曰：用能七登九命，笃受分祉，亮皇圣於六世，嘉庶绩於九有，穷生民之光宠，享黄耇之遐纪，蹈明哲以保身，与福禄于终始，五蹈九列，七统三事，和神人於宗伯，治水土于下台，光弼六世，历载三十，自汉兴以来，鼎臣元辅，未有若公者焉，睹皋陶之闱壸，究孔氏之房奥，通水泉於润下，繁后土於稼穑，训五品於群黎，理人伦於区域，曜三辰于混元，协太和乎皇极，傅圣德於幼冲，率旦奭之奋职。
晋孙绰太傅褚褒碑曰：公资清刚之正气，挺纯粹之茂质，深量体於自然，冲识足乎弱冠，含章内映，而不运皦察之明，玄识沈通，而不以浮藻曜物，穆然忘容，尘务不干其度，默尔独得，肤受莫测其奥，加以温恭孝友，少思寡欲，都督兖州刺史，将以藩屏畿甸，绥授分内，会康皇晏驾，太后临朝，总己之重，民无异望，乃徵将军中书令，录尚书事，公要终之识，定於介石，虽事己未来，而情以本应，顾以主少国危，方难未夷，思清函夏，以一天宇，且帝命所存，以社稷为寄，谋身虽重，方此为轻，深为意疾，俯首抚顺，公志在芟夷凶类，拯拔晋民，缮甲炼卒，日不暇给者久矣，遂见机而作，遗其剑履，将龙马河洛，电扫司豫，庙筭以逆徒尚繁，困兽难逼，命公逐旆，以俟齐举，虽元勋未捷，义声亦足以振暴於华夷矣，铭曰：邈邈远游，亹亹令图，将激淮海，洒涤中区，雅业未究，哲人其徂，敢勒玄石，敬刊高谟。
晋孙楚故太傅羊祜碑曰：禀二仪之纯灵，膺造化之冲气，文为辞宗，行作世表，迁黄门侍郎，受秘书监，公筭灭吴之略，以为孟献营虎牢而郑人惧，晏弱城东阳而莱子服，乃进据险处，开建五城，收膏腴之地，夺敌人之资，於是江浦驰义，襁负而至，虽研精军政，用思灭敌，然兼立学校，阐扬典训，是以搢绅之士，鳞集仰化，云翔衡门，虽泮宫之咏鲁侯，菁莪之美育才，无以过也，铭曰：金德发曜，惟公作辅，肇建嘉谟，建我民主，不惭遗公，俾屏圣皇，哲人其徂，孰不增伤。
周王褒太傅燕文公于谨碑铭曰：古者六等官人，师傅崇其匡辅，一命作牧，侯伯总其专征，南仲成薄伐之功，吉甫作来归之颂，若乃仰叶宸曜，上属台阶，锡之以彝器，明之以车服，除名盛业，太傅燕国公其有焉，西晔开其命绪，东海传其世禄，父曾致平法之科，廷尉称无冤之颂，驷马方驾，高门继轨，公禀山岳之上灵，含风云之秀气，雕良玉於廉刿，炼贞金於鎏鋈，于时王业缔构，国步权舆，太祖地虽二分，功犹再驾，忠诚简帝，有志兴王，公运策帷帐，参谋幕府，封齐定文成之计，间楚资曲逆之奇，仲华访舆地之图，林叔参兵车之右，魏恭帝元年，为大司寇，正刑纠慝，国无害马之伦，翦暴诘奸，民亡饮羊之俗，三刺荐无简之文，两造陈禁邪之宪，大周受命，宝历攸归，表高惠之功臣，纪山河之著命，封燕公，邑万户，姬氏建国，君奭始封，昭王礼贤，郭隗开馆。又授太傅，本官如先，保定五年，赐金石乐一部，公世为边将，少习兵书，当敌制机，临戎应变，增垒减灶之图，题树系桑之略，军中罢战，无废雅歌，壮士志骄，时观投石，及乎名高卫霍，爵重韩彭，锡邑增於郑侨，赐乘同於魏绛，丹节比司隶之贵，缇绮将金吾之宠，座阙倡歌之娱，堂无锺鼓之奏，辞功坐树，不伐征西之勋，还第角巾，无竞龙骧之赏，铭曰：惟岳降神，膺期命世，量苞川薮，道弘兼济，昴宿协符，佐旌冥契，匪躬谅直，武节横厉，函崤重险，锺鼎沦覆，潜龙勿用，瞻乌在室，道赞上台，功匡下渎，条教斯理，彝伦载睦，懋官惟德，明试以功，既移上将，实董元戎，传呼甚宠，徽章载隆，居高能降，处贵思冲，宝命惟新，王猷允塞，爵班异姓，礼均同德，林胡以南，易川之北，帝曰尔谐，俾侯燕国，骎骎过隙，滔滔逝川，明哲讵宝，馆舍长捐，立言不没，遗爱在旃，三河斥土，驷马开泉，丹旒毁宗，玄堂启殡，宠赠虚加，鸾和空引，晏子悼齐，隋武怀晋，谓天盖高，如何不慭。
【表】陈沈蜅为陈太傅让表曰：奏六代之舞，不能祚天，具百神之歌，无以动圣，延首当阍，转增危栗，百川沸腾，百室如毁，释位同谋，诸侯总至，盟书会府，馀臣一人，若使幅巾衡巷，口绝平吴，朝游赤松，暮过济北，出就侯服，入禠龙章，则四郊有垒，谁守社稷，如其雄戟在前，强弩自卫，负孺子之图，饰缘鹡［《初学记》十一陈大科本作鹤。］之鼎，军威重於护将，国礼贵於寒门，则臣道尚卑，孰云非逼，臣所以出谢公卿，入训妻子，拜长陵之园，谒太祖之庙，不以九族违恩义，不以百姓负国家，所期陛下与北极同寿，朝廷与南山同固。
◇太保
应劭《汉官》曰：太保，古官，保，养也。
《吕氏春秋》曰：荆文王得茄［《太平御览》二百零六作如，下同。］黄之狗，宛路之矰，以田於云梦，三月不返，得丹阳之姬，暮［御览作期，下同。］年不听朝，保申曰：先王以臣为保，今王暮年不听朝，王之罪当笞，王伏，臣将笞王，王曰：敬诺，保申束细箭五十，跪而加之于背，如此者再，谓王曰：起矣，王曰：有笞之名一也，遂致之，保申曰：君子耻之，小人痛之，耻之不变，痛之何益，保申趋出，请死罪，文王曰：此不穀之过也，保申何罪，王乃杀茄黄之狗，折宛路之矰，放丹阳之姬，兼国三十九，保申之力也。
《贾谊书》曰：天子处位不端，受业不敬，教诲讽诵书礼不经不法，言语不序，凡此其属太保之任也。
王隐《晋书》曰：王祥，字休徵，琅邪人，泰始元年，拜太保，三年春，御史中丞侯史光上言曰：祥久以疾病阙废朝会，应免官，诏曰：太保，朕所毗倚以隆道弘治者也，前后逊让，不从所执，此非有司所得议也。
齐职官仪曰：太保，品秩冠服同太宰，成王即位，召公为太保，召诰云，越三日戊申，太保朝于洛，《逸礼》曰：太公为太师，周公为太傅，召公为太保。
沈约《宋书》曰：太师太傅太保为三公，训护天子，导以德义，天子加拜，待以不臣之礼，非人则阙矣，汉制，保傅在三公上，号曰上公，自后常然。
【碑】周王褒太保吴武公尉迟纲碑铭曰：昔者王室藩屏，周德谓之宗亲，列国诸侯，异姓称为伯舅，元勋懿德，姬崇齐楚之霸，疏爵畴庸，汉重韩吴之秩，司勋载其洪烈，典册备其徽章，山甫式列辟之功，绝迹庸器，庄叔匡成献之难，昭德彝鼎，鸿名盛业，公实兼焉，公命世挺生，应期间出，嵩华峻极，降惟岳之上灵，霜露所均，体中和之秀气，危松擢本，且观后彫之质，贞桂挺生，便体冬华之秀，是故以辰昴膺庆，风云玄感者焉，公柔顺内凝，英华外发，斧藻仁义，珪璋令范，危劲之节，贯四序而逾秀，坚贞之操，经百炼而不销，加以逵门射法，远中戟支，养由箭神，遥穿悬叶，巧极将军之伎，精穷校尉之官，及年逾艾服，任隆台衮，甲第当衢，传呼启路，不以宠贵骄人，每以卑恭自牧，易箦之言，无忘寝瘵，城郢之志，终於瞑目，铭曰：珠角应期，山庭表德，出忠入孝，自家形国，人物冠冕，彝章表则，任属屯警，官联极侍，行部六条，议班三吏，逝水讵停，光阴不借，遽辞逆旅，俄悲怛化，旌舒夏练，棺陈卫幕，北郭人希，西山景落，三千不见，九原谁作，铭兹鼎鼐，永传嵩霍。
又太子太保中都公陆逞碑铭曰：公本居三吴郡三吴县，丞相逊后也，宋武匡定锺鼎，底平涵洛，公曾祖载，实赞军谋，及反旆南辕，以司武留守，赫连作乱，见拘夏州，以江右名家，为中山太守，地既鲜虞，途通灵寿，呼沱易水，仗武乘边，赵北燕南，申威河外，祖营州使君，长於戎马，称雄朔汉，南中都督，犹缵弈世之基，西校国门，无坠承家之业，公识度深详，摽尚闲远，处众捴谦，居简行敬，风鉴外明，潜机内敏，建章门户，张华成立，［按当作立成。］原陵松柏，虞延尽记，昔处文房。又居内职，或传冰华，时游甲邸，魏祖军谋，还豫南陂之宴，梁王师傅，犹对宣室之谈，出内优隆，通籍荣宠，升降荣步，便烦官禁，铭曰：淮海惟杨，具区之薮，水朝江汉，星缠牛斗，盛德遗风，神明厥后，龙章八命，鸾旂四牡，宾阶昔遇，风月相思，卿门今别，宿草何悲，轮环不已，零落无时，永矣元伯，长从此辞。
周庾信太保雁门公纥干弘碑曰：公本姓田氏，虞宾在位，基於揖让之风，凤皇于飞，绍於亲贤之国，论其继世之功，则狄城有庙，序其移家之始，则长陵有碑，况复高庙上书，小车而对汉祖，聊城祭鸟，长兵而驱燕将，公以胎教之月，岁德在宫，诞载之辰，星精出昴，既而受书黄石，意在王者之师，挥剑白猿，心存霸国之用，常原执金鼓而问吴王，横琱戈而反齐地，有志不就，忠贞死焉，铭曰：移苗返葬，提柩山行，灵墟陇水，哀挽长城，山如北望，树似东平，松门石起，碑字金生，眇眇山河，茕茕胤子，泣血徒步，奔波千里，孝水先枯，悲云即起，世数存没，哀荣终始。
◇祭酒
韦昭辩《释名》曰：祭酒者，谓祭六神，以酒醊之也，辩云，凡会同飨宴，必尊长先用，先用必以酒祭先，故曰祭酒，汉时，吴王年长，以为刘氏祭酒是也。
《汉书》曰：张安世荐苏武明习故事，奉使不辱命，先帝以为遗言，宣帝即位时，召武侍官［汉书五十四。］苏武传作宦，者署，数进见，复为右曹典属国，以武苦节老臣，令朝朔望，号称祭酒，甚优宠之。
《风俗通》曰：诗礼春秋，至齐襄王时，而孙卿最为老师，齐尚循列大夫之缺，而孙卿三为祭酒也。
《蜀志》曰：先主既定益州，广汉太守夏纂，请秦宓［原讹奏密，据冯校本改。］为师友祭酒。
百官表注曰：博士祭酒一人，掌国子学，早朝服进贤两梁冠，佩水苍玉，秦燔书籍，而置博士之官，博者，博通於艺事也。
齐职仪曰：晋令，博士祭酒，掌［《太平御览》二百三十六掌下有国子学三字。］国子生师事祭酒，执经，葛巾单衣，终身致敬。
沈约《宋书》曰：博士，秦官也，常通古今，员多至数十人，有仆射，光武增为十五人，盖一经有数家之学故也，皆教弟子，光武改仆射曰祭酒，祭酒者，一位之元长也。
【表】齐王融为王俭让国子祭酒表曰：窃以庠均义重，振古所崇，资师道尊，有来攸尚，匪曰兰芷，畴变入室之情，不自朱蓝，何迁素丝之质。
又表曰：况臣仁惭富侣，德谢润身，识漏令经，器非匣重，何以昇坠道於殊身，反斯文於遥日，将使良玑脩竹，无增莹羽，敬逊务时，遂骞星岁。
又表曰：臣闻脩危［疑当作卮。］方湛，弱露霑而取覆，悬衡纪正，轻尘委而必移，况臣才非应俗，用乖知治，取其集木饮冰，旌悬轮骛，方臣之念，未足言矣。
后魏温子昇为安丰王延明让国子祭酒表曰：臣闻宝剑未砥，犹乏切玉之功，美箭阙羽，尚无冲石之势，况才非会稽之竹，质谢昆吾之金，至於敷教东序，流训上庠，置樽候酌，悬锺待叩，必须蕴朱蓝以成彩，立规矩以为式，垂三行於贵游，扬六艺於胄子，而臣学媿聚沙，问惭攻木，虽历文史，不治章句，於兹旷官，青衿何仰。
◇博士
应劭《汉官仪》曰：博士，秦官也，博者，通博古今，士者，辩於然否，孝武帝建元五年，初置五经博士，太常差次有聪明威重者一人为祭酒，总领纲纪。
《汉书》曰：贾谊，洛阳人，年十八，以能诵诗属书，称於郡中，文帝召以为博士，是时年二十馀，最为少，每诏令议下，诸老先生未能言，谊尽能为之对，人人各如其意所出。
又曰：公孙弘对策时百馀人，太常奏弘第居下，天子擢之，弘对为第一，召入见，容貌甚丽，拜为博士，待诏金马门。
《东观汉记》曰：桓荣授皇太子经，每朝，令荣於公卿前说经，上曰：得卿几晚，因除博士。
范晔《后汉书》曰：董均，永平初为博士，时草创五郊祭祀，及宗庙礼乐，威仪章服，辄令钧参议，多见从用，为当世通儒。
李郃别传曰：郃上书太后，数陈忠言，其辞不能尽施用，辄有策诏褒赞焉，博士著两梁冠，朝会随将大夫例，时贱经学，博士乃在市长下，公奏以为非所以敬儒，明国体也，上善公言，正月大朝，引博士公府长史前。
《汉旧仪》曰：武帝初置博士，取学通行脩，博识多艺，晓古文《尔雅》能属文章，为高第，朝贺位次中都官史，［《太平御览》二百三十六作吏。］称先生，不得言君，其真弟子称门人。
又曰：孝文皇帝时，博士七十馀人，朝服玄端，章甫冠。
《晋令》曰：博士皆取履行清通，淳明典义，若散骑中书侍郎太子中庶子以上，乃得召试，诸生有法度者，及白衣，试在高第，拜郎中。
鲁国先贤传曰：汉文帝时，闻申公为诗最精，以为博士，申公为诗传，号曰鲁诗。
《典略》曰：公仪休者，鲁博士也，为鲁相，无所变更，百官自正，使食禄者，不得与下争利。
殷氏《世传》曰：殷亮，建武中，徵拜博士，迁讲学大夫，诸儒讲论，胜者赐席，亮重席至八九，帝嘉之曰：学不当如是耶。
《郭子》曰：张凭举孝廉，请刘真长还舡，须臾，真长至，遣觅张孝廉舡，同旅愕然，既同载，俱诣抚军，刘前进，谓抚军曰：为公得一士，太常博士之妙选，既前，抚军与之言，咨嗟称善，乃曰：张凭勃窣为理窟，即用为太常博士。
【箴】汉杨雄博士箴曰：典礼是脩，尽为辟雍，国有学校，侯有泮宫，名有伋教，德用不陵，昔在文王，经营其轨，勖于德音，而思皇多士，多士作桢，惟周以宁，国人兴让，虞芮质成，公刘挹行潦，洒浊乱斯清，官掺其业，士执其经，昔圣人之绥俗，莫美於施化，故孔子观夫人之学，而知为王之易大舜南面无为，而衽席平，还师阶间，三苗以怀，秦作无道，斩决天纪，漫彼王迹，而坑术士。
【表】梁丘迟为王博士让表曰：臣闻抚臆可以言心，量能则知所止，是故矫亲鲁门，简业事亡，杂吹齐稚，分声遽逝，臣才行过污，文质无廉，疏达谢於谷杜，浃洽乖夫刘杨，非除部养之勤，岂通掌固之业。


宫阙台殿坊
◇宫
《世本》曰：禹作宫。
《释名》曰：宫，穹也，屋见垣上穹隆也。
《方言》曰：吴有馆娃之宫。
《礼记》曰：儒有一亩之宫，环堵之室。
《大戴礼》曰：周时德泽和洽，蒿茂大，以为宫柱者，名曰蒿宫。
《毛诗》曰：定之方中，作于楚宫，揆之以日，作于楚室。
又曰：鼓锺于宫，声闻于外。
《管子》曰：黄帝有合宫，以听政。
《穆天子传》曰：天子升于昆仑之丘，以观帝之宫。
《越绝书》曰：美人宫周五百九十步，土城者，句践所习教美人西施郑旦宫室。
《列子》曰：周穆王时，西胡国有化人来，王执化人之袪，腾而上天，暨化人之宫，构以金银，络以珠玉，出云雨之上，实为清都紫微也。
《孟子》曰：齐宣王见孟子於雪宫。
《吕氏春秋》曰：武王胜殷，靖箕子之宫。
《楚辞》曰：鳞屋兮龙堂，紫贝阙兮朱宫。
《史记》曰：驺子之燕，昭王拥篲先驱，请列弟子之座而受业，筑碣石室，［《太平御览》一百七十三作宫。］亲往师之。
《神异经》曰：东方有宫，青石为墙，高三仞，左右阙高百丈，画以五色，门有银榜，以青石碧镂，题曰天地长男之宫，西方有宫，白石为墙，五色黄门，有金榜而银镂，题曰天地少女之宫，西南方有宫，以金为墙，门有金榜，以银，［《太平御览》一百七十三银下有镂字。］题曰天皇之宫，南方有宫，以赤石为墙，赤铜为门，有银榜，题曰天地中女之宫，北方有宫，以黑石为墙，题曰天地中男之宫，东南有宫，以黄石为墙，以黄碧镂，题曰天地少男之宫，西南有宫，以黄铜为墙，题曰地皇之宫。
《十洲记》曰：青丘山上有紫宫，天真仙女，多游於此。
又曰：方丈山上有琉璃宫。
《列仙传》曰：钩翼夫人，齐人也，右手拳，望色者云，东方有贵人气，及到，姿色甚伟，帝披其手，得一钩，手寻下不拳，故名其宫曰钩翼宫。
《说苑》曰：楚使使聘齐，齐王享之梧宫，使者曰：大哉梧乎，王曰：江海之鱼吞舟，况大国之树也。
《汉武帝故事》曰：上起明光宫，发燕赵美女二千人充之，建章未央长乐三宫，皆辇道相属，悬栋飞阁，不由径路。
《汉书》曰：武帝六年，冬，幸雍回中，春作首山宫。
又曰：上祠神人于郊［《太平御览》一百七十三作交。］门宫，若有向坐拜者，作交门之歌。
又曰：幸河东之明年，正月，凤皇集，设祠於所集处，得玉宝，起步寿宫。
又曰：柏梁灾，越巫勇之乃曰：越俗，有火灾，复起屋，必以火，［太平御览一百七十三作大。］用胜服之，於是起建章宫，为千门万户。
又曰：秦倚曲台之宫，悬衡天下，［衡，秤也，言悬法度於其上也。］
三辅故事曰：桂宫周匝十里，内有光明殿，走狗台，土山萦複道，横北度，从宫中西上城，至神明台。
《三辅黄图》曰：有夜光宫望远宫照台宫蒲萄宫棠梨宫资阳宫长平宫五柞宫。
汉宫阙名曰：长安有长乐宫未央宫长门宫鼓簧宫承光宫林光宫宜，春宫池阳宫长平宫黄山宫望仙宫长杨宫集灵宫万岁宫延寿宫初［《太平御览》一百七十三作祈。］年宫通天宫馺婆［御览作娑。］宫。
《东观汉记》曰：帝遗单于飨赐作乐百戏，上幸离宫临观。
《魏略》曰：大秦国城中有五宫，相去各五十里，宫室皆以水精为柱，食器亦然。
王隐《晋书》曰：高堂隆刻邺宫屋材云，后若干年，当有天子居此宫，惠帝止邺宫，治屋者土剥更泥，始见刻字，计年正合。
【诗】梁简文帝新成安乐宫诗曰：遥看云雾中，刻角映丹虹，珠帘通晓日，金花拂夜风，欲知弦管处，来过安乐宫。
周明帝过旧宫诗曰：玉烛调秋气，金舆历旧宫，还如过白水，更似入新丰，秋潭渍晚菊，寒井落疏桐，举杯延故老，今闻歌大风。
陈阴铿新成安乐宫诗曰：新宫实壮哉，云里望楼台，迢递翔鹍仰，连翩贺雀来，重檐寒露宿，丹井夏莲开，砌石披新锦，梁花画早梅，欲知安乐盛，歌管杂尘埃。
【赋】汉刘歆甘泉宫赋曰：轶陵阴之地室，过阳谷之秋城，回天门而凤举，蹑黄帝之明庭，冠高山而为居，乘昆仑而为宫，按轩辕之旧处，居北辰之闳中，背共工之幽都，向炎帝之祝融，封峦为之东序，缘石阙之天梯，桂木杂而成行，芳盻乡之依依，翡翠孔雀，飞而翱翔，凤皇止而集栖，甘醴涌於中庭兮，激清流之沴沴，黄龙游而蜿蟺兮，神龟沉於玉泥，离宫特观，楼比相连，云起波骇，星布弥山，高峦峻阻，临眺旷衍，深林蒲苇，涌水清泉，芙蓉菡萏，菱荇蘋蘩，豫章杂木，梗松柞棫，女贞乌勃，桃李枣檍。
魏卞兰许昌宫赋曰：入南端以北眺，望景福之嵯峨，飞栋列以山峙，长途邈以委他，见栾栌之交错，睹阳马之承阿，转挟臈以相因，若流风之扬波，木无小而不蹐，材靡隐而不华，懿采色而发越，玮巧饰之繁多，双辕承枌，丹梁端直，明窗列布，绮井崱嶷，其阴则有望舒凉室，羲和温房，隆冬御絺，盛夏重裳，同一宇之深邃，致寒暑於阴阳，脩栏荫於阶砌，崇栋拂乎旻苍，绮组发华，翡翠生光，丹草周隅，灵木成行，非窈窕之至贵，孰能升於斯堂，坐金人於闱闼，列锺虡於广庭，天鹿轩翥以扬怒，师子郁拂而负桢，珍果敷华，兰芷垂荣，百璧照曜，飞响应声，扣角则春气至，弹商则秋风征，历神芝之峻观，幸安昌之巍巍，进鼓舞之秘妓，绝世俗而入微，兴七盘之递奏，观轻捷之翾翾，或迟或速，乍止乍旋，似飞凫之迅疾，若翔龙之游天，赵女抚琴，楚媛清讴，秦筝慷慨，齐舞绝殊，众妓并奏，捔巧骋奇，千变万化，不可胜知，乐戏阕，游观足，登承光，坐华幄，论稽古，反流俗，退虚伪，进敦朴，宝贤良，贱珠玉，岂必世而后仁，在时主之所欲。
魏杨脩许昌宫赋曰：於是仪北极以遘撩，希形制乎太微，结云阁之崔嵬，植神木与灵草，纷蓊蔚以参差，尔乃置天台於辰角，列执法於西南，筑旧章之两观，缀长廊之步栏，重闺禁之窈窕，造华盖之幽深，俭则不陋，奢则不盈，黎民子来，不督自成，於是天子乃具法服，戒群僚，锺鼓隐而雷鸣，警跸嘈而响起，晻蔼低佪，天行地止，以入乎新宫，临南轩而向春方，负黼黻之屏风，凭玉几而按图书，想往昔之兴隆。
北齐邢子才新宫赋曰：拟二仪而构路寝，法三山而起翼室，何大厦之眈眈，而斯干之秩秩，岂西京之足伟，故东都之所匹，尔其状也，则朅谲屈奇，澜漫陆离，嵯峨崔嵬，巉岩参差，若密云之乍举，似鹏翼之中垂，布菱华之与莲蒂，咸反植而倒施，若承露而将转，似含风而欲披，土成黼黻，木化蛟螭，布红紫之融泄，间朱黄之赫曦，兽狂顾而犹动，鸟将骞而中疲，木神水怪，海若山祇，千变万化，殊形异宜，阴梁北注，阳鸟南施，百楹列倚，千栌代支，或据险而形固，或居安而势危。
【颂】汉王褒甘泉宫颂曰：甘泉山，天下显敞之名处也，前接大荆，后临北极，左抚仁乡，右望素域，其宫室也，仍〈山截〉嶭而为观，攘抗岸以为阶，壅波澜而鳞坻，驰道列以曲远，览除阁之丽靡，觉堂殿之巍巍，径落莫以差错，编玳瑁之文〈媲 女改木 〉，镂螭龙以造牖，采云气以为楣，神星罗於题鄂，虹蜺往往而绕榱，缦倏忽其无垠，意能了之者谁，窃想圣主之优游，时娱神而款纵，坐凤皇之堂，听和鸾之弄，临麒麟之域，验符瑞之贡，咏中和之歌，读太平之颂。
宋孝武帝巡幸旧宫颂曰：惟皇敬眷，永慕徐京，列装青野，动斩丹廷，荣和首律，景泽开年，林坰发色，川郊列泉，沿溯遥衍，登陟回悬，践域负外，即宫临山，思甲陵寝，欢结枌都，眇怀沛济，勤念宛吾，纳寿遗老，设饮先居，堂序朝秀，廷［全宋文六廷上有充字。］集闾。
梁沈约齐朝丹徒故宫颂曰：圣祖神杰，尧踪汉烈，岳峻雄图，天张武节，坠命既升，霸略将骋，清渭走烽，浊河献警，特峭剑关，凭深桂岭，彝章委阙，礼乐沉河，极压倾构，引溺危波，尽物称瑞，穷灵委和，玄精翼日，丹羽巢阿。
【铭】后汉李尤永安宫铭曰：合欢黄堂，中和是遵，旧庐怀本，新果畅春，候台集道，俾司星辰，丰业广德，以协天人，万福来眇，嘉娱永欣。
【表】梁沈约为柳兖州世隆上旧宫表曰：旧宫蕴灵千古，合祥百代，万祇相祉，八神警室，事超齐甸，义迈谯宫，故能属辇道於天阶，命帝阙於霄路，实宜树阙疏壤，写极上穹，克播徽尘，永光盛烈。
◇阙
《广雅》曰：象魏，阙也。
《释名》曰：阙，阙也，在门两旁，中央阙然为道也。
《周官》曰：太宰以正月悬治法於象魏。
《礼记》曰：昔者仲尼与於蜡宾，事毕，出游于观之上，喟然而叹，仲尼之叹，盖叹鲁也，［郑言观阙也。］
《左传》曰：哀公三年，司铎火，逾公宫，季桓子至，命藏象魏，曰旧章不可忘，［象魏，门阙也，法令悬之，故谓其书为象魏也。］
《文子》曰：老子云，身处江海之上，心在魏阙之下。
《史记》曰：蓬莱方丈瀛洲，此三山在海中，诸仙人不死药皆在焉，黄金白银为阙。
又曰：建章宫东凤阙，高二十丈。
《神异经》曰：东南有石井，其方百丈，上有二石阙，侠东南面，上有蹲熊，有榜著阙，题曰地户。
又曰：东北大荒中，有金阙，高百丈，上有明月珠，径三丈，光照千里，中有金阶，西北入两阙中，名天门。
《十洲记》曰：昆仑山有水精阙。
《列仙［《太平御览》一百七十九作女，此讹。］传》曰：卫灵公与夫人夜坐，闻车声辚辚，至阙而止，过阙复有声，公问夫人曰：知此为谁，夫人曰：此蘧伯玉也，公曰：何以知之，夫人曰：妾闻礼下公门，式路马，今蘧伯玉卫之贤大夫也，敬於事上，必不闇昧废礼，是以知之，公使人视之，果伯玉也。
《三辅旧事》曰：未央宫东有苍龙阙，北有玄武阙。
应劭《汉官仪》曰：高祖既登帝位，鮦阳固始细阳岁遣鸡鸣歌士，常讴於阙下。
汉官典职曰：偃师去宫三十五里，望朱雀阙，其上郁朴与天连。
《魏志》曰：明帝作凌霄阙。
《蜀志》曰：谯周尝闻杜琼曰：昔周徵君群，以为当涂高者，魏也，其义何也，琼答曰：魏，阙名也，当涂言高，圣人取类言尔。
《关中记》曰：未央宫东有青龙阙，北有玄武阙，汉书所谓北阙者也，建章宫圆阙，临北道，凤在上，故曰凤阙也，阊阖门内东出，有折风阙，一名别风阙。
王隐《晋书》曰：汉末，博士敦煌侯瑾，善内学，语弟子曰：凉州城西有泉水当竭，当有双阙起其上，魏嘉平中，武威太守起学舍，筑阙於此。
赖［《太平御览》一百七十九作濑，下同。］乡记曰：老子庙前有两石阙，大阙高九尺八寸，下三重石墌，阙边各有子阙。
山谦之《丹阳记》曰：太兴中，议者皆言汉司徒许彧墓阙，可徙施之，王茂弘弗欲，后陪乘出宣阳门，南望牛头山两峰，曰：天阙也，岂烦改作，帝然之。
邓德明《南康记》曰：南康县归义山，去县七百里，下有石城，高数丈，远望嵯峨，灵阙腾空，故老谓之神阙。
【诗】隋江总咏双阙诗曰：象阙连驰道，反宇照方疏，刻凤栖清汉，图龙入紫虚，屡逢膏露洒，几遇祥烟初，竞言百尺丽，宁方万丈馀。
【赋】魏繁钦建章凤阙赋曰：筑双凤之崇阙，表大路以遐通，上规圜以穹隆，下矩折而绳直，长楹森以骈停，修桷揭以舒翼，象玄圃之层楼，肖华盖之丽天，当蒸暑之暖赫，步北楹而周旋，鹪鹏振而不及，岂归雁之能翔，抗神凤以甄甍，似虞庭之锵锵，栌六翮以抚跱，俟高风之清凉，华锺金兽，列在南廷，嘉树蓊薆，奇鸟哀鸣，台榭临池，万种千名，周朓辇道，屈绕纡萦。
【铭】后汉李尤阙铭曰：皇上尊严，万姓载依，国都攸处，建设端闱，表树两观，双阙巍巍，梁陆倕石阙铭曰：昔舜格文祖，禹至神宗，周变商俗，汤黜夏政，虽革命殊乎因袭，揖让异於干戈，而晷纬冥合，天人启基，［《文选》五十六作惎。］克明俊德，大庇生民，其揆一也，在齐之季，昏虐君临，威侮五行，怠弃三正，蹐地无归，瞻乌靡讬，我皇帝拯之，乃操斗极，把钩陈，翼百神，提万福，指麾而四海隆平，下车而天下大定，以为象阙之制，其来已远，春秋设旧章之教，经礼垂布宪之文，戴记显游观之言，周史书树阙之梦，北荒明月，西极流精，海岳黄金，河廷紫贝，苍龙玄武之制，铜爵铁凤之工，或以听穷省冤，或以布治悬法，或表正王居，或光崇帝里，晋氏浸弱，宋历威夷，礼经旧典，寂寥无记，鸿规盛烈，堙没罕称，乃假双阙於牛头，讬远图於博望，有欺耳目，无补宪章，惟帝建国，正位辨方，周营洛涘，汉启岐梁，居因业盛，文以化光，爰有象阙，是惟旧章，青盖南洎，黄旗东指，悬法无闻，藏书不纪，大人造物，龙德休否，建此百常，兴兹双起，伟哉偃蹇，状矣巍巍，傍映重叠，上连翠微，布教方显，挟日初晖，悬书有附，委箧如归。
【表】梁沈约上建阙表曰：恭惟哲后，旧章必修，眇瞩前王，后古为贵，伏惟陛下，钦咨故实，率由令典，昔在有晋，经创江左，邦训莫釐，远国多缺，万雉之外，两观弗兴，空指南峰，悬法无所，世历三代，年将二百，非所以经世成务，垂业后昆，天德圆应，宪章自远，诏匠人建兹象阙，俯藉爱礼之心，以申子来之原，式表端闱，仪刑万国，使观风而至，复闻正岁之典，遐想之士，少寄怀古之目。
◇台
《尔雅》曰：四方而高曰台，［积土四方者。］
《山海经》曰：西王母之山，有轩辕台，射者不敢西向，畏轩辕之台，归藏曰：昔者夏后启葬，享神於晋之墟，作为璿台，於水之阳。
《左传》曰：夏后启，有钓台之飨，［在河南阳翟县。］
又曰：楚子成章华之台，以与诸侯落之。
《老子》曰：九层之台，起於累土。
《穆天子传》曰：盛姬，盛伯之子也，［盛国名。］天子赐之上姬之长，乃为之台，是曰重璧之台。
《贾子》曰：翟王使使者之楚，楚王欲夸之，飨客章华之台，三休，乃至於上。
《吕氏春秋》曰：有娀氏有二佚女，为九成台，饮食必以鼓。
王孙子曰：昔卫公坐重华之台，侍御数百，随珠照日，罗衣从风。
《史记》曰：汉武帝起柏梁台，高数十丈。
又曰：寡妇清，其先得丹穴而擅其利，清寡妇也，能守其业，用财自卫，秦始皇以为贞妇而客之，为筑女怀清台。
陆贾《新语》曰：楚灵王作乾谿之台，百仞之高，欲登浮云，窥天文。
《新序》曰：魏王将欲为中天之台，许绾负插而入曰：闻大王将为中天之台，原加一力，臣闻天与地相去万九千里，其趾当方一千里，尽王之地，不足为台趾，王默然，罢筑者。
《三辅故事》曰：龙台高六丈，去丰水县五里。
《汉书》曰：文帝尝欲作露台，召工计之，直百金，曰：百金中民十家之产，吾奉先帝宫室，常恐羞之，何以台为。
《三辅宫殿簿》曰：长乐宫有临华台，神仙台。
《博物志》曰：江陵有台甚大，而唯有一柱，众梁皆共此柱。
《魏志》曰：黄初六年，筑东巡台，七年，筑九华台。
晋宫阙名曰：邺有铜雀台织室台。
陈留风俗传曰：浚仪有师旷仓颉城，城上有列仙吹台。
《邺中记》曰：邺城西北立台，皆因城为基趾，中央名铜雀台，北则冰井台。
又曰：西台高六十七丈，上作铜凤，窗皆铜笼，疏云母幌，日之初出，乃流光照曜。
嵩高山记曰：山有玉女台，云汉武帝见三仙玉女，因以名台。
《益州记》曰：雁桥东，有严君平卜处，土台高数丈也。
荆州图记曰：江陵县东有天井台，飞轩光映，背邑面河，寔郊鄽游憩之佳处也。
《幽明录》曰：海中有金台，出水百丈，结构巧丽，穷尽神工，横光岩渚，竦曜星汉。
吴地记曰：吴王阖闾十一年，起台於姑苏山，因山为名，西南去国三十五里，春夏游焉，后夫差复高而饰之，越伐吴，遂见焚，太史公云，余登姑苏，望五湖，五湖去此台二十馀里。
戴延之《西征记》曰：官度台，去青口泽六十里，魏武所造也，破袁绍於此。
杨龙骧洛阳记曰：陵云台高二十三丈，登之见孟津。
邓德明《南康记》曰：雩都君山上，有玉台，方广数丈，周回尽是白石柱，柱自然石覆，如屋形也，四面多松杉，遥眺峨峨，乡像羽人之馆，风雨之后，景气明净，颇闻山上有鼓吹之声，山都木客，为舞唱之节。
《广州记》曰：尉他立台，以朝汉室，圆基千步，直峭百丈，螺道登进，顶上三亩，朔望升拜，号为朝台。
伏琛齐地记曰：秦始皇二十八年，至琅邪，大乐之，留三月，作琅邪台，台亦孤山也，然高显出於众山之上。
【诗】晋陆机拟古诗曰：高台一何峻，迢迢峻而安，绮窗出尘冥，飞阶蹑云端，佳人抚瑶瑟，纤手清且闲，芳音随风结，哀响馥若兰，玉容谁能顾，倾城在一弹。
梁简文帝琴台诗曰：芜阶践昔径，复愁鸣琴游，音容万春态，高名千载留，弱枝生古树，旧石染新流，由来递相叹，逝川终不收。
梁庾肩吾过建昌故台诗曰：鲁国观遗殿，韩城想旧台，仲宣原隰满，子建悲风来，夏莲犹反植，秋窗尚左开，图云仍溜雨，画水即生苔，及君欢四望，知余悲七哀。
陈祖孙登宫殿名登高台诗曰：独有相思意，聊敞凤皇台，莲披香梢上，日明光正来，离鹤将云散，飞花似雪回，遥思竹林友，前窗夜夜开。
【赋】魏文帝登台赋序曰：建安十七年，春游西园，登铜雀台，命余兄弟并作，其词曰：登高台以骋望，好灵雀之丽娴，飞阁嚬其特起，层楼俨以承天，步逍遥以容与，聊游目於西山，溪谷纡以交错，草木郁其相连，风飘飘而吹衣，鸟飞鸣而过前，申踌躇以周览，临城隅之通川。
魏陈王曹植登台赋曰：从明后而嬉游，聊登台以娱情，见太府之广开，观圣德之所营，建高殿之嵯峨，浮双阙乎太清，立冲天之华观，连飞阁乎西城，临漳川之长流，望众果之滋荣，仰春风之和穆，听百鸟之悲鸣，天工坦其既立，家原得而获呈，扬仁化於宇内，尽肃恭於上京，唯桓文之为盛，岂足方乎圣明，休矣美矣，惠泽远扬，翼佐皇家，宁彼四方，同天地之矩量，齐日月之辉光。
晋陆云登台赋曰：永宁中，巡幸邺宫三台，登高有感，乃作赋云，尔乃伫眄瑶轩，流目绮寮，中原方华，绿叶振翘，历玉陛而容与，步兰堂以逍遥，曲房萦而窈眇，长廊邈而萧条，於是聊乐近游，薄言儴佯，绮疏列於东序，朱户立乎西厢，感旧物之咸存，悲昔人之云亡，凭虚槛而远想，审历命於斯堂，於是精疲游倦，白日藏辉，鄙春登之有情，恶荆台之忘归，聊弭节而驾言，帐将逝而徘徊。
晋孙楚韩王台赋曰：酸枣寺门外，夹道左右，有两故台，访诸故老，云韩王听讼观也，望韩王之故台，寻往代之所营，双阙碣以峻峙，贯云气而上征，历千载而特立，显妙观於太清，薄邯郸之丛台，陋楚国之章华，邈岧峣以亢极，岂岑楼之能加，至乃宫观弘敞，增台隐天，伐文梓於万仞，发玉石於三泉，优倡角乌乌之声，蛾眉戏白雪之舞，纷淫衍以低仰，翳脩袖而容与，晋卢谌登邺台赋曰：显阳隗其颠隧，文昌鞠而为墟，铜爵陨於台侧，洪锺寝於两除，奚帝王之灵宇，为狐兔之攸居。
【铭】后汉李尤云台铭曰：周氏旧居，惟汉袭因，崇台嶒峻，上拟苍云，垂示亿载，俾率旧章，人修其行，而国其昌。
◇殿
秦始皇本纪曰：始皇作前殿阿房，东西五百步，南北五十丈，上可以坐万人，下可以建五丈旗。
《汉书》曰：宣帝幸河东之明年，凤皇集上林，乃作凤皇殿，以答嘉瑞。
又曰：班伯少受诗於师丹，大将军王凤荐伯，召见，宴昵殿中，诵说有法，拜为中常侍，时上方向学，郑宽中张禹，朝夕入说尚书论语於金华殿中，诏伯受焉。
三辅宫殿名曰：未央宫有麒麟殿椒房殿。
又曰：长乐宫前殿宣德殿通光殿高明殿。
汉宫阁名曰：长安有临华殿神仙殿高门殿朱鸟殿曾城殿宣室殿永明殿凤皇殿飞云殿昭阳殿鸳鸯殿钓台殿合欢殿，萧何曹参韩信并有殿。
《东观汉记》曰：明帝欲起北宫，尚书仆射锺离意上书谏，出为鲁相，后起德阳殿，殿成，百官大会，上谓公卿曰：锺离尚书若在，不得成此殿。
范晔《后汉书》曰：中平三年，复修玉堂殿。
《风俗通》曰：殿堂象东井形，刻作荷菱，菱水物也，所以厌火。
汉官典职曰：德阳殿，周旋容万人，激洛水於殿下。
《魏志》曰：青龙三年秋，洛阳崇华殿灾，改名九龙殿。
《魏略》曰：青龙三年，起太极殿。
洛阳故诸宫名曰：洛阳南宫，有却非殿铜马殿敬法殿清凉殿凤皇殿嘉德殿黄龙殿竹殿。
杨龙骧洛城记曰：显阳殿北有云气殿。
《洛阳宫殿簿》曰：明光徽音式乾晖章含章建始仁寿宣光嘉福百福芙蓉九华流圃华光崇光，［并殿名。］
戴延之《西征记》曰：太极殿上有金井栏，金博山，金辘轳，蛟龙负山於井上。又有金师子，在龙下。
挚虞决疑要注曰：凡大殿乃有陛，堂则有阶无陛也，左墄右平者，以文砖相亚次，墄者为阶级也，九锡之礼，纳陛以登，谓受此陛以上。
【赋】后汉李尤德阳殿赋曰：开三阶而参会，错金银於两楹，入青阳而窥总章，历户牖之所经，连璧组之润漫，杂虬文之蜿蜒，尔乃周阁回匝，峻楼临门，朱阙岩岩，嵯峨槩云，青琐禁门，廊庑翼翼，华虫诡异，密采珍缛，达兰林以西通，中方池而特立，果竹郁茂以蓁蓁，鸿雁沛裔而来集，德阳之北，斯曰濯龙，蒲萄安石，蔓延蒙笼，橘柚含桃，甘果成丛，文曜水，光映煌煌。
后汉王延寿，鲁灵光殿赋序曰：鲁灵光殿者，盖景帝程姬之子恭王馀之所立也，遭汉中微，自西京未央建章之殿，盗贼奔突，皆见隳坏，而灵光岿然独存。意者岂非神明依凭支持，以保汉室也，赋曰：瞻彼灵光之为状也，则嵯峨嶵{山隗}岿巍，吁可畏乎其骇人也，岧峣倜傥，丰盈丽博，〈山果〉{山累}敞洞，胶葛兮其无垠也。於是乃历夫大阶，以造其堂，俯仰顾眄，东西周章，彤彩之饰，澔々涆々，飞流烂漫，素璧暠曜以月照，丹柱翕赩而电烻，鸿壙幌以爣阆，瑟萧条以清泠，动滴沥而成响，音雷应其若惊，耳嘈嘈以失听，目矎々而丧精，骈密石与琅玕，齐玉珰与璧瑛，於是详察其栋宇，观其结构，规矩应天，上宪觜陬，崛佹云起，嵚岑离娄，三间四表，八维九隅，万楹丛倚，磊砢相扶，尔乃悬栋结阿，天窗绮疏，发秀吐荣，菡萏披敷，绿圆渊井，反植荷蕖，秀房紫的，窋咤垂珠，云楶藻棁，龙桷雕镂，飞禽走兽，因木生姿，朱鸟舒翼以峙衡，腾蛇蟉虬而绕榱，白鹿子蜺於欂栌。蟠螭宛转而承楣，狡兔跧伏於拊侧，猿猴攀椽而相追，胡人遥集於上楹，俨雅跽而相对，神仙谔谔於栋间，玉女窥窗而下照，图画天地，品类群生，杂物奇怪，山神海灵，写载其状，讬之丹青，千变万化，事各缪形，随色象类，曲得其情，上纪开辟邃古之初，五龙比翼，人皇九头，伏羲麟身，女娲蛇躯，洪荒朴略，厥状睢盱，渐台临池，增曲九城，屹然特立，的尔殊形，高经华盖，仰看天庭，飞陛揭孽，绿云上征，中坐垂景，俯视流星，千门相似，万户如一，岩突洞出，逶迤诘屈，周行数里，仰不见日。
魏何晏景福殿赋曰：立景福之秘殿，备皇居之制度，尔乃丰层覆之眈眈，建高基之堂堂，罗疏柱之汨越，肃坻鄂之锵锵，飞檐翼以轩翥，反宇〈车献〉以高骧，远而望之，若摛朱霞而燿天文，近而察之，若仰崇山而载垂云，尔乃开南端之豁达，张笋虡之轮豳，华锺杌其高悬，悍兽仡其俪陈，尔其结构则修梁彩制，下褰上奇，枅梧複叠，势合形离，赩如蜿虹，赫如奔螭，皎皎白间，离离列钱，晨光内照，流景外烻，金楹齐列，玉舄承跋，青琐银铺，是为闺闼，温房承其东序，凉室据其西遍，开建阳则朱炎艳，启金光则清风臻，清露瀼瀼，渌水浩浩树以嘉木，植以芳草，悠悠玄黄，皑皑白鸟，尔乃文以朱绿，饰以碧丹，点以银黄，烁以琅玕，清风萃而成响，朝日曜而增鲜。
魏韦诞景福殿赋曰：瞻大厦之穹崇，结增构而高骧，脩栋迪以虹指，飞甍竦而凤翔，榱桷骈逼以星罗，轩槛曼延而悠长，伏应龙於反宇，乘流苏以飘扬，於是周览升降，流目详观，丛楹负极，飞槛承栾，桁梧绮错，楶棁鳞攒，芙蓉侧植，藻井悬川，望舒凉室，羲和温房，玄冬则暖，炎夏则凉，总寒暑於区宇，制天地之阴阳。又有外城金狄，诡貌殊姿，列于应门，肃有容威，若乃离殿别馆，粲如列星，安昌延休，清宴永宁，美百号之特居，嘉休祥之令名，步雕辇以逍遥，时容与於兰庭。又有教坊讲肆，才士布列，新诗变声，曲调殊别，吟清商之激哇，发角徵与白雪，音感灵以动物，超世俗以独绝，然后御龙舟兮翳翠盖，吴姬擢歌，越女鼓枻，咏采菱之清讴，奏渌水之繁会。
魏夏侯惠景福殿赋曰：周步堂宇，东西眷眄，采色光明，粲烂流延，素壁〈目高〉瀁，赫弈倩练，尔乃察其奇巧，观其微形，嵚崟纡曲，盘牙欹倾，或夭矫而云起，或诘屈而镮萦，众木附枝以连注，栾梧倚亚而相经，若乃仰观绮窗，周览菱荷，流彩的皪，微秀发华，纤茎葳蕤，顺风扬波，含光内燿，婀袅纷葩，曾栌外周，榱桷内附，或因势以连接，或邪诡以盘构，於是乎飞阁连延，驰道四周，高楼承云，列观若浮，挹朝露之华精，漱醴泉之清流。
宋孝武华林清暑殿赋曰：若夫瑶榭未清，琼室流炎，熏风夕烈，炽景晨严，高峦废驾，游衢辍骖，思延寒於夏室，岂徒闻於遗籍，伊凉燠之可变，粤在今之犹昔，密盻林梁，侧眺池篽，起北阜而置悬湖，沿西原而殿清暑，编茅树基，采椽成宇，转流环堂，浮清浃室，辟西棂而鉴斜月，高东轩而望初日，粤乃炎精待戒，青祇将毕，濯禊在辰，风光明密，婉祥鳞於石沼，仪瑞羽於林术，浮觞无届，展乐有时，惟欢洽矣，含歌受辞，歌曰：山怀风兮谷吐泉，清潭邃兮远气宣，符深情兮应遥心，促千里兮测云天。
宋江夏王刘义恭华林清暑殿赋曰：构御暑之清宫，傍测景之西岑，列乔梧以蔽日，树长杨以结阴，醴泉涌於椒室，迅波经于兰庭，业芳芝以争馥，合百草以竞馨，饰丹壤以和璧，加疏楯以连城，至于朱明在运，郁夕嚣晨，寒堂凉结，清观风臻，览兹宇之灵纬，启圣情以寤神，岂宣曲之妄拟，焉甘泉之足陈。
宋何尚之华林清暑殿赋曰：逞绵亘之虹梁，列雕刻之华榱，网户翠钱，青轩丹墀，若乃奥室曲房，深沉冥密，始如易修，终然难悉，动微物而风生，践椒涂而芳质，觞遇成宴，暂游累日，却倚危石，前临濬谷，终始萧森，激清引浊，涌泉灌於基扈，远风生於楹曲，暑虽殷而不炎，气方清而含育，哀鹄唳暮，悲猿啼晓，灵芝被崖，仙华覆沼。
【铭】后汉李尤德阳殿铭曰：皇穹垂象，以示帝王，紫微之则，弘诞弥光，大汉体天，承以德阳，崇弘高丽，苞受万方，内综朝贡，外俟遐荒，陈徐陵太极殿铭曰：夫紫盖黄旗，扬都之王气长久，虎踞龙蟠，金陵之地体贞固，天居爽垲，大寝尊严，高应瑞门，仰模营室，归于有德，譬彼河图，传我休明，义同商鼎，太极殿者，法互［《初学记》二十四作氐。］象冗，［《初学记》作亢。］王者之位以尊，左平右墄，天子之堂为贵，往朝煨烬，多历年所，世道隆平，宜其休复，监军邹子度启称，即日忽有一大梓柱，从流来泊，在后渚岸，嵯峨容与，若汉水之仙槎，摇漾波涛，似新亭之龙刹，孤拔灵山，允彰天贶，昔梁氏承圣，将图缮修，东虏窥江，西胡犯毕，定之方中，亟兴师旅，揆之以日，辄有灾故，是知秦人所止，实汉祖而为宫，吴都佳气，乃元皇而斯宅，千栌赫弈，万栱崚层，植绿芰而动微风，舒丹莲而制流火，甘泉远望，睹正殿之峥嵘，函谷遥看，美皇居之佳丽，信可以齐三光而示宇宙，会万国而朝诸侯，爰命微臣，乃为铭曰：雍畤相望，参差未央，偃师回顾，崔嵬德阳，高扪太一，正睹瑶光，瓘瓘灵柱，赫赫流樟，美矣宫室，嘉哉令日，御扆垂旒，当朝靖跸，乐备韶夏，礼兼文质，帝旅无喧，王旗斯谧，肃肃卿士，邕邕承弼，汉座雕屏，周人槛棂，城隅有勒，殿省皆铭，况复皇寝，宜昭国经，方流典训，永树天廷。
陈沈蜅太极殿铭曰：臣闻在天成象，紫宫所以昭著，在地成形，赤县居其区宇，太极殿者，资两仪之意焉，大壮显其全模，土圭测其正影，周曰路寝，汉称前殿，虽名号参差，其实一也，主上未明求衣，日旰忘食，隳乐坏礼，造次留神，汉陛秦除，莫不葺复，而此殿兴造，累岁未成，外遘戎机，内忧民力，劬劳深虑，荏苒移时，至陈永定，六合既清，五礼稍备，雕楹玉舄，华榱璧珰，揆之有日，而犹一柱，楩楠豫章，地沦外寇，楚材晋用，非复我求，既而新亭前江，有流查甚壮，盘根错节，枝叶葱蒨，津人以闻，正堪时用，於是将作受诏，冬官奉职，百工并作，屡降乘舆，匠石磨砻，必经天旨，俭而不固，泰而不奢，亿兆填填而乐成也，曾未数旬，焕然云构，昔晋朝缮造，文杏有阙，梅梁瑞至，画以摽花，自是迄今。又获神物，即樟树焉，殿之某间即某柱是也，铭曰：轩辕狭堂，夏后卑宫，文来质往，蹇产弥崇，体制八都，开兹万户，灼烁雄梁，徘徊大庑，璧月霄悬，卿云昼聚，岂伊开阳，飞来应柱，嘉辰令月，新寝告成，青槐赤棘，郎将思兵，翠被负扆，百辟公卿，锺鼓八佾，箫韶九成，庸臣再拜，天子万龄。
【表】梁王筠上太极殿表曰：四海为家，义存威重，万国来朝，事惟壮观，宪北辰之居所，正南面之尊贵，绣栭镂槛，延曜光晖，虬柱虹梁，杳冥云雾，非许邺之敢伦，岂雍豫之能拟，且工徒乐业，庶民自竞，不劳永逸，不日而成，信可以宴飨百神，朝觐群后者矣，臣过荷宠荣，禄秩优润，谨率丹款，上夫一千，不足微申凫跃，伏深惭竦。
◇坊
汉宫阙名曰：洛阳故北宫，有九子坊。
晋宫阙名曰：洛阳宫有显昌坊修成坊绥福坊延禄坊休徵坊承庆坊桂芬坊椒房坊舒兰坊艺文坊。
王隐《晋书》曰：东宫坊有醉相杀者，中丞奏郎官从事孙铄杖一百，铄奏，东宫是行马内，而推行马外官，为违法令，诏中丞令史各一百。
王珉答徐邈书曰：见傅咸弹孙詹事，或云是宫，或云坊，或云寺，此东宫中别有坊。又中庶子称坊，詹事称寺，寺同於九卿耳，坊是通名，如天朝之称台者也。
【赋】梁萧子范直坊赋曰：余以天监六年，为洗马，十七年，复直中舍之坊，感恩怀旧，凄然而作，岁惟奄茂，清明送风，承恩从官，自府游宫，信吾生之多幸，遭六合之大同，何坊禁之寥阒，对长庭之芜永，门幽幽而重闭，室愔愔而内静，应晓刻而坐朝，听鸣锺而自警，虽生风於蟭螟，终罕曜於阳景，颇留连於九思，恒殷勤於三省，於时也，春果馀英，夏条垂实，殿穹隆而起阴，槐连拳而负日，傍高墉之逦迤，观层扉之郁律，写学宫於洛都，模画堂於汉室，台榭千名，仙灵间出。


赠答
◇赠答
《毛诗》曰：无言不詶。
又，周公乃为诗以贻王，名之曰鸱鸮焉。
又，吉甫作颂，其诗孔硕，其风肆好，以赠申伯。
《晏子》曰：曾子将行，晏子送之曰：君子赠人以轩，不如赠人以言。
《史记》曰：孔子適周，见老子，辞去，老子送之曰：吾闻富贵者送人以财，仁者送人以言，吾窃仁者之号，请送子以言。
《孙卿子》曰：赠人以言，重於金石珠玉，劝人以言，美於黼黻文章，听人以言，乐於锺鼓琴瑟。
《庄子》曰：凡交近则必相靡以信，远则必忠之以言。
《韩子》曰：郑人有遗燕相书者，夜书，火不明，因谓持烛者曰：举烛，而过书举烛，非书意也，燕相国受书而悦之曰：举烛者，高明也，举贤任之，司［○《太平御览》八百七十作国。］以治。
《穆天子传》曰：穆王飨西王母于瑶池之上，上赋诗往来，辞义可观。
《汉书》曰：古者诸侯卿大夫，交接邻国，以微言相感，常揖让之时，必称诗以喻其志。
又曰：陈遵为河南太守，既至官，常遣从使西，召善书吏十人於前，治私书，谢京师亲故，遵凭几，占书数百封，亲疏各有意。
《文士传》曰：桓驎伯父乌［《太平御览》三百八十五作焉，此讹。］官至太尉，驎年十二，在座，焉告客曰：吾此弟子，知有异才，殊能作诗赋，各［○据御览。当作客。］乃为诗曰：甘罗十二，杨乌九龄，昔有二子，今则桓生，驎即应声答曰：邈矣甘罗，超等绝伦，伊彼杨乌，命世称贤，嗟予憃弱，殊才伟年，仰惭二子，俯媿过言。
汉杂事曰：高彪谒马融，辞疾不见，彪覆刺与书曰：闻高风为日久矣，故不待介者，造君子之门，冀一见龙光，叙腹心之原，不图辞之以疾，昔者周公兄父文武，九命作伯，以君华夏，犹握沐吐餐，以接白屋之士，天下归德，历载邈矣，今君不能相见，宜哉，融省书大惭，遣人辞谢追请，径去不还。
先贤行状曰：杜安入太学，时号曰神童，时贵戚慕安高行，多有与书者，不辄发，以虑后患，常凿壁藏书，当时皆嘉其虑远。
《会稽典录》曰：陈业少特操，沛国桓俨，当世英俊，避地会稽，闻业高节，欲与相见，终不获，后俨浮海南入交州，临去，遗书与业曰：不因行李，以系阴山白楼，曰：从容养高，动静履直，季世多艰，爰適乐土，闻高风饥渴语言，知乃深隐邈然，终时求仁，斯得勤而无憾，齐踪古贤，何其优哉。
《蜀志》曰：马良使吴，良谓诸葛亮曰：今衔国命，协睦二家，幸为良介於孙将军，亮曰：君试自为文，良即为草曰：寡君遣掾马良，通聘继好，以绍昆吾豕韦之勋，其人吉士，荆楚之令，鲜於造次之华，而有克终之美，原降心有纳，以慰将命，权大悦之。
文章叙录曰：杜挚与毌丘俭乡里相亲，故为诗与俭，求仙人药一丸，欲以感切俭，求助也。
荀氏家传曰：荀勖，蜀平之后，遣使通吴，司马文王，用公所作书与孙皓，皓报命和亲，王谓公曰：君前作书，使吴思顺，胜十万之众也。
《楚辞》曰：结微情以陈词兮，矫以遗夫美人。
【诗】后汉蔡邕答对元式诗曰：伊余有行，爰戾兹邦，先进博学，同类率从，济济群彦，如云如龙，君子博文，贻我德音，辞之集矣，穆如清风。
又答卜元嗣诗曰：斌斌硕人，贻我以文，辱此休辞，非余所希，敢不酬答，赋诵以归。
魏王粲赠蔡子笃诗曰：悠悠世路，乱离多阻，济岱江衡，邈焉异处，风流云散，一别如雨。
魏徐幹答刘桢诗曰：与子别无几，所经未一旬，我思一何笃，其愁如三春，虽路在咫尺，难涉如九关，陶陶朱夏别，草木昌且繁。
魏应玚报赵淑丽诗曰：朝云不归，久结成阴，离群犹宿，永思长吟，有鸟孤栖，哀鸣北林，嗟我怀矣，感物伤心。
魏繁钦赠梅公明诗曰：瞻我北园，有条者桑，遘此春景，既茂且长，氤氲吐叶，柔润有光，黄条蔓衍，青鸟来翔，日月其迈，时不可忘，公子瞻旃，勋名乃彰。
魏程晓赠傅休弈诗曰：茕茕独夫，寂寂静处，酒不盈觞，肴不掩俎，厥客伊何，许由巢父，厥醴伊何，玄酒瓠脯。
又赠傅休弈诗曰：三光飞景，玉衡代迈，龙集甲子，四时成岁，权舆授代，徐陈荡秽，元服初嘉，万福咸会，赫赫应门，严严朱阙，群后伤伤，［明本作堂扬扬。］庭燎晳晳。
魏邯郸淳答赠诗曰：我受上命，来随临菑，与君子处，曾未盈期，见召本朝，驾言趣期，群子重离，首命于时，饯我路隅，赠我嘉辞，既受德音，敢不答之，余惟薄德，既局且鄙，见养贤侯，於今四祀，既庇西伯，永誓没齿，今也被命，我在不俟，瞻恋我侯。又慕君子，行道迟迟，体逝情止，岂无好爵，惧不我与，圣主受命，千载一遇，攀龙附凤，必在初举，行矣去矣，别易会难，自强不息，人谁获安，原子大夫，勉匮成山，天休方至，万福尔臻。
晋张华答何劭诗曰：良朋贻新诗，示我以游娱，穆如洒清风，焕若春华敷，自昔同寮寀，於今比园墟，衰夕近辱殆，庶几并悬舆，散发重阴下，把杖临清渠，属耳听鸣禽，流目玩儵鱼，从容养馀日，取乐於桑榆。
又诗曰：驾言归外庭，放志永栖迟，相伴步园畴，春草郁郁滋，荣观虽盈目，亲友莫与偕，悟物增隆思，结恋慕同侪，援翰属新诗，永叹有馀怀。
又赠挚仲治诗曰：君子有逸志，栖迟於一丘，仰荫高林茂，俯临渌水流，恬淡养玄虚，况精研圣猷。
何劭赠张华诗曰：四时更代谢，万物迭卷舒，暮春忽复来，和风与节俱，俯临清泉涌，仰观嘉木敷，在昔同班司，今者并园墟，私原阶黄发，逍遥乐琴书，举爵茂阴下，携手共踌躇，奚用遗形骸，忘筌在得鱼。
晋潘岳为贾谧赠陆机诗曰：神农更生，轩辕承纪，画野离彊，爰封众子，夏殷既袭，宗周系祀，绵绵瓜瓞，六国互峙，彊秦兼并，吞灭四隅，子婴面榇，汉祖应符，灵献微弱，在涅则渝，三雄鼎足，孙启南吴，南吴伊何，僣号称王，大晋统天，仁风遐扬，伪孙衔璧，奉土归疆，婉婉长离，陵江而翔，长离云谁，咨余陆生，鹤鸣九皋，犹载厥声，况乃海隅，播名上京，爰应旌招，抚翼紫庭，蕃岳作镇，辅我京室，旋及桑梓，帝弟作弼，式云国官，清涂攸失，吾子洗然，恬淡自逸，廊庙惟清，俊乂是延，擢应嘉举，自国而迁，齐辔群龙，光赞纳言，优游省闼，珥笔华轩，昔余与子，缱绻同朝，脩日朗月，携手逍遥，自我离群，二周于今，虽简其面，分著情深，子其超矣，实慰我心，发言为诗，望俟好音，欲崇其高，必重其曾，在南称甘，度北则橙，崇子锋颖，不骞不崩。
晋陆机答贾谧诗曰：先天创物，景命是膺，降及群后，迭毁迭兴，邈矣终古，崇替有徵，在汉之季，皇纲幅裂，雄臣腾骛，义夫赴节，释位挥戈，言谋王室，王室之乱，靡邦不泯，如彼坠景，曾不可振，乃眷三哲，俾乂斯民，启土绥难，改物承天，天厌霸德，皇祚告衅，狱讼违魏，讴歌逼晋，陈留归蕃，我皇登禅，庸崏稽颡，三江改献，惟公太宰，光翼二祖，诞育洪胄，纂戎于鲁，昔我逮兹，时惟下僚，及子栖迟，同林异条，年殊志密，服舛义禂，游跨三春，情固二秋，祗承皇命，出纳无违，往践蕃朝，来步紫微，升降秘阁，我服载晖，孰云匪惧，仰肃明威，分索则易，携手实难，念昔良游，兹焉永叹，公之云感，贻此音翰，蔚彼高藻，如玉如兰，民之胥好，指狂厉圣，仪形在昔，争闻子命。
又答潘尼诗曰：於穆同心，如琼如琳，我东日徂，来饯其琛，彼美潘生，实综我心，探子玉怀，畴尔惠音。
又赠冯文罴诗曰：嗟我人斯，戢翼江潭，有命集上，翻飞自南，出彼幽谷，及尔同林，双情交映，遗物识心。
又赠潘尼诗曰：水会於海，云翔于天，道之所混，孰后孰先，及子虽殊，同升太玄，舍彼玄冕，袭此云冠，遗情市朝，永志丘园，静犹幽谷，动若挥兰。
又赠从兄车骑诗曰：孤兽思故薮，离鸟悲旧林，翩翩游宦子，辛苦难为心，仿佛谷水阳，婉娈昆山阴，营魄怀兹土，精爽若飞沉。
又赠波丘令冯文罴诗曰：夙驾出东城，送子临江曲，密席接同志，羽觞飞酃渌，登楼望峻陂，时逝一何速。
又赠纪士诗曰：琼朅俟丰价，窈窕不自鬻，有美蛾眉子，惠音清且淑，修嫮协姝丽，华颜婉如玉。
又赠顾彦先诗曰：清夜不能寐，悲风入我轩，立影对孤躯，哀声应苦言。
晋傅玄答程晓诗曰：弈弈两仪，昭昭太阳，四气代升，三朝受祥，济济群后，瓘瓘圣皇，元服肇御，配天垂光，伊周作弼，王室惟康，颙颙兆民，蠢蠢戎膻，率土充庭，万国奉蕃，皇泽云行，神化风宣，六合咸熙，遐迩同欢，赫赫明明，天人合和，下罔遗滞，焦朽斯华，矧我良朋，如玉之嘉，穆穆雝雝，兴颂作歌。
又答程晓诗曰：羲和运玉衡，招摇赋朔旬，嘉庆形三朝，美德扬初春，圣主加元服，万国望威神，伊周敷玄化，并世霑天人，洪涯歌山岫，许由嗟水滨。
又傅咸赠褚武良诗曰：爰暨于褚，惟晋之祯，肇振凤翼，羽仪上京，聿作喉舌，纳言紫庭，光赞帝道，敷皇之明，方任之重，实在江扬，乃授旄钺，宣曜威灵，悠悠遐迈，东夏于征。
又赠建平太守李叔龙诗曰：弘道兴化，实在良守，悠悠建平，皇泽未流，朝选於众，乃子之授，南荆注望，心乎克副。
又赠太尉司马虞显机诗曰：帝崇元淑，妙选其属，命子是佐，增衮之缛。
又赠崔伏二郎诗曰：英妙之选，二生之授，颙颙两城，欢德之茂，君子所居，九夷非陋，无狭百里，而不垂覆，人之好我，赠我清诗，示我周行，心与道期，诚发自忠，义形於辞，古人辞谠，岂不尔思。
又与尚书同僚诗曰：非望之宠，谬加于己，猥授非据，奄司万里，煌煌朱轩，服骥参騄，晔晔初延，肃肃臣仆，晖光显赫，众目所属，斯之弗称，匪荣伊辱，质弱尚甫，受任鹰扬，德非樊仲，王命是将，百城或违，无能有匡，一州之矜，将弛其纲，得意忘言，言在意后，夫惟神交，可以长久，我心之孚，有盈于缶，与子阶［疑当作偕。］老，岂曰执手，出司万里，牧彼朔滨，服冕乘轩，六辔既均，威风先迈，百城肃震。
又答潘尼诗并序曰：司州秀才潘正叔，识通才高，以文学温雅为博士，余性直而处清论襃贬之任，作诗以见规，虽襃饰之举，非所敢闻，而斐粲之辞，良可乐也，答之虽不足以相詶报，所盍各言志也，诗曰：贻我妙文，繁春之荣，匪荣斯尚，乃新其声，吉甫作颂，有馥其馨，寔由樊仲，其德克明，授此瓦砾，厕彼瑶琼，贶非其喻，闻宠若惊。
又答栾弘诗并序曰：安乐令栾弘，太傅钜平侯羊公辟，未就而公薨，后应司州之命，举秀才，博文通济之士，余失和於府，当换为护军司马，赋诗见赠，答之云尔，钜平作宰，是贵是钦，弓旌仍招，嘉命胥寻，鸾凤养仪，戢翼幽林，未附雅调，以和韶音，钜平遐逝，厉志弥深，肃肃京司，清风裁迈，乃延群彦，龙集凤会，亦既斯降，万里有赖，声发响应，好结倾盖。
晋潘尼答傅咸诗序曰：司徒左长史傅长虞，会定九品，左长史宜得其才，屈为此职，此职执天下清议，宰割百国，而长虞性直而行，或有不堪，余与之亲，作诗以规焉，悠悠群吏，非子不整，嗷嗷众议，非子不靖，忽荷略纽，握纲提领，矫矫贞臣，惟国之屏。
又赠吴王郎中令陆士衡诗曰：东南之美，曩惟延州，显允陆生，於今斯畴，振鳞南海，濯翼洪流，婆娑翰林，容与坟丘，玉以瑜润，随以光融，乃渐上京，乃仪储宫，玩尔清藻，味尔芳风，泳之弥广，揖之弥冲，昆山何有，有瑶有珉，及尔同僚，具惟近臣，予涉素秋，子登青春，媿无老成，厕彼日新，祁祁大邦，惟桑与梓，穆穆伊人，南国之纪，帝曰尔谐，惟王卿士，俯偻从命，奚恤奚喜。
又答陆士衡诗曰：顾兹蓬蔚，厕根兰陂，膏泽虽均，华不足披，逮春不茂，未秋先萎，子濯鳞翼，我挫羽仪，原言难常，载今载离，昔游禁闼，祗畏夕惕，今放丘园，纵心夷易，口咏新诗，目玩文迹，予志耕圃，尔勤王役，惭无琬琰，以詶尺璧。
又赠陇西太守张仲治诗曰：二八由唐显，周以多士隆，群灵感韶运，理翮应翔风，张生拔幽华，蘋蘩登二宫，未几振朱锦，剖符抚西戎，及子仍同僚，赠言贻尔躬，威刑有时用，唯德可念终。
又赠刘佐诗曰：要言将谁苦，聊以贻友生，念我二三贤，规我无隐情。
又送大将军掾卢晏诗曰：赠物虽陋薄，识意在忘言，琼琚尚交好，桃李贵往还，萧艾苟见纳，贻我以芳兰。
又赠汲郡太守李茂彦诗曰：离索何惆怅，后会未可希，河朔贵相忘，歧路安足悲。
又赠长安令刘正伯诗曰：游鸾凭太虚，腾鳞讬浮霄，过蒙嘉时会，假翼陵扶摇，疲惫充时乏，及余再同寮，并迹侍储宫，携手登皇朝，刘侯抚西都，迈绩参豹乔，德厚化必深，政明奸自消，万寻由积匮，千里一步超，尔其骋逸轨，远涂固可要。
又答杨士安诗曰：逝将辞储宫，栖迟集南畿，不误百里贱，徒惜年志衰，踌躇顾城阙，怨恋慕端闱，俊德贻妙诗，敷藻发清徽，媿彼襃崇过，感此歧路悲。
又赠荣阳太守吴子仲诗曰：大晋盛得人，储宫畜髦士，吴侯降高质，剖符授千里，垂覆岂他乡，回光临桑梓，寮类感歧路，黎庶思知耻，老氏喻小鳞，曹参寄狱市，无谓弊邑陋，覆篑由兹起。
晋张载赠虞显度诗曰：畴昔协兰房，缱绻在华年，嘉好结平素，分着寮友前，谓得终遐日，绸缪永周旋，吾子遭不造，遘闵丁忧艰，俾我失良朋，谁与吐话言，一日为三秋，岁况乃三年，离居一何阔，结思如回川。
晋石崇赠枣腆诗曰：久官无成绩，栖迟於徐方，寂寂守空城，悠悠思故乡，恂恂二三贤，身远屈龙光，携手沂泗间，遂登舞雩堂，文藻譬春华，谈话由兰芳，消忧以觞醴，娱耳以名娼，博弈逞妙思，弓矢威边疆。
晋司马彪赠山涛诗曰：苕苕椅梧树，寄生於南岳，上陵青云霓，下临千仞谷，处身自孤危，於何讬余足，晋曹摅赠石崇诗曰：涓涓谷中泉，郁郁岩下林，泄泄群翟飞，咬咬春鸟吟，野次何索漠，薄暮愁人心，三军望衡盖，叹息有馀音，临肴忘肉味，对酒不能斟，人言重别离，斯情效於今。
晋刘琨赠卢谌诗曰：时光不我与，去乎若云浮，朱实陨劲风，繁英落素秋，狭路倾华盖，骇驷摧双辀，何意百炼刚，化为绕指柔。
又重赠刘琨诗［按本诗系刘琨下，则题不当云重赠刘琨，疑当作重赠卢谌，此有讹误，冯惟讷晋诗纪迳改作卢谌诗，然按诗义，乃刘答卢诗，疑非。］曰：璧由识真显，龙因庆云翔，茨棘非所憩，翰飞游高冈，余音非九韶，何以仪凤皇，新城非芝圃，曷由殖兰芳。
晋卢谌答刘琨诗曰：随宝产汉滨，摛此夜光真，不待卞和显，自为命世珍。
晋枣腆赠石季伦诗曰：深蒙君子眷，雅顾出群俗，受宝取诸怀，所赠非珠玉，凡我二三子，执手携玉腕，嘉言从所好，企予结云汉，望风整轻翮，因虚举双翰，朝游清渠侧，日夕登高馆。
又答石崇诗曰：昔我不造，备尝颠沛，后土倾基，皇天陨盖，少怀蒙昧，长无耿介，遗训莫闻，出入靡赖，我舅敷命，于彼徐方，载咏陟岵，言念渭阳，乃溯洪流，汎身馀艎，宵寝晨逝，曷路之长，亦既至止，原言以写，爰有石侯，作镇东夏，宽以抚戎，从容柔雅，我闻有言，居安思危，位极则迁，势至必移，上德无欲，贵道不为，妙识先觉，通梦皇羲，窃睹堂奥，钦蹈明规。
晋挚虞答杜育诗曰：越有杜生，既文且哲，龙跃颖豫，有声彰澈，赖兹三益，如琼如切，好以义结，友以文会，岂伊在高，分定倾盖，其人如玉，美彼生刍，锺鼓匪乐，安用百壶，老夫灌灌，离群索居，怀恋结好，心焉恨如。
晋欧阳建答枣腆诗曰：於铄我舅，明德塞违，俾扞东藩，在徐之邳，载播其惠，载扬其威，济宽以猛，方夏以绥，光启先业，增曜重晖，咨余冲人，艰苦攸离，过庭无闻，顽固匪移，寔赖兹诲，导之轨仪，仰遵嘉训，俯蹈明规，如葛斯蔓，如樛斯垂，我遘君子，仰之弥高，岩岩其高，即之惟温，居盈思冲，在贵忘尊，纵酒嘉宴，自明及昏，无幽不妍，靡奥不论，人乐其量，士感其敦。
晋石崇答枣腆诗曰：言念将别，睹物伤情，赠尔话言，要在遗名，唯此遗名，可以全生。
晋杜育赠挚仲治诗曰：之子于归，言秣其驹，矧乃斯人，乃迈乃徂，虽非显甫，饯彼百壶，虽非张仲，将脍河鱼，人亦有言，贵在同音，虽曰翻飞，曾未异林，顾恋同枝，增其慨心，望尔不遐，无金玉音。
晋枣据答阮德猷诗曰：有朋顾之，贻我良箴，玩之无斁，终咏斯音，燕鼎在舟，虽重不沉，庶凭嘉谟，高迹可寻。
宋颜延之赠王太常僧达诗曰：玉水记方流，璇源载圆折，蓄宝每希声，虽秘犹彰澈，聆龙〈目祭〉九州，闻凤窥丹穴，历听岂多士，唯然覯时哲，舒文广国华，敷言远朝烈，德煇灼邦茂，芳风被乡耋，侧同幽人居，郊扉常昼闭，林闾时晏开，亟回长者辙，庭昏见野阴，山明望松雪，静惟浃群化，徂生入穷节，豫往诚欢聚，悲来非乐阕，属美谢繁翰，遥怀具短札。
又直东宫答郑尚书道子诗曰：皇居体寰极，设险协天功，两闱阻通轨，对禁阻［《文选》二十六作限。］清风。
宋鲍昭赠顾墨曹诗曰：昏明易远，离会难揆，云撤泉分，西舻东轨。
宋鲍令晖题书寄行人诗曰：自君之出矣，临轩不解颜，砧杵夜不发，高门昼恒关，帐中流熠燿，庭前华紫兰，物枯识节异，鸿来知客寒。
又寄行人诗曰：桂吐两三枝，兰开四五叶，是时君不归，春风徒笑妾。
齐王俭赠徐孝嗣诗曰：婉婉游龙，载游载东，靡靡行云，并跃齐踪，无类不感，有来斯雍，之子云迈，嗟我莫从，岁云暮止，述职戒行，崇兰罢秀，孤松独贞，悲风宵远，乘雁晨征，抚物遐想，念别书情。
齐徐孝嗣答王俭诗曰：书帷停月，琴袖承飚，结芳幽谷，解珮明椒，去德滋永，怀德滋深，行云传想，归鸿寄音。
又齐王融赠族叔卫军诗曰：台曜澄华，铉岳裁峻，经天为象，丽地作镇，不器其德，有匪斯文，质起瑚琏，才逸卿云，摇笔泉泻，动咏霙纷，德馨伊何，如兰之宣，贞筠抽箭，润璧怀山，六乐毕该，五礼备贯，七训是敷，三英有粲，惟旦惟公，惟公惟旦。
齐谢朓夜发新林至京邑诗，赠西府同僚，大江流日夜，客心悲未央，徒望关山近，终知返路长，秋河曙耿耿，寒渚夜苍苍，引领望京邑，宫雉正相望，金波丽鳷鹊，玉绳低建章，驱车鼎门外，思见昭丘阳，池晖不可接，何况隔两乡，风烟有鸟路，江汉限无梁，常恐鹰隼击，时菊委严霜，寄言罻罗者，寥廓已高翔。
又在郡呈沈尚书诗曰：淮阳股肱守，高卧犹在兹，况复南山曲，何异幽栖时，高閤常昼掩，荒阶少诤词，珍簟清夏室，轻扇动凉飔，夏李沉朱实，秋藕折轻丝，良辰竟何许，夙昔梦佳期，坐啸徒可积，为邦岁已期。
齐陆厥奉答内兄顾希叔诗曰：平原十日饮，中散千里游，渤海方流滞，宜城谁献詶，屏居南山下，临此岁方秋，惜哉时不与，日暮无轻舟。
梁简文帝赠张缵诗曰：仪表咸推挹，墙仞难窥践，既富垂帷学，复折波涛辩，绮思暧霞飞，清文焕飚转，宋旗赫容与，彫棨纷曜煜，波摇白鱧舟，风动苍鹰舳，九嶷势参差，江天相蔽亏，三春澧浦叶，九月洞庭枝，洞庭枝褭娜，澧浦叶参差，芬芳与摇落，俱应伤别离。
梁沈约詶谢宣城朓诗曰：王乔飞凫舄，东方金马门，从宦非宦侣，避世非避喧，揆予发皇鉴，短羽屡飞翻，晨趋朝建礼，晚沐卧郊园，宾至下尘榻，忧来命绿樽，昔贤侔时雨，今守馥兰荪，神交疲梦寐，路远隔思存。
又詶孔逷通直怀蓬居诗曰：阊阖既洞启，龙楼亦高辟，两宫集鸾步，二闼引通籍，伊迩事清涂，纷吾供贱役。
梁任昉答刘孝绰诗曰：阅水既成澜，藏舟遂移壑，彼美洛阳子，投我怀秋作，久敬类诚言，吹嘘似嘲谑，兼称夏云尽，复陈秋树索，讵慰耋嗟人，徒深老夫讬。
梁范云赠沈左卫诗曰：伊昔霑嘉惠，出入承明宫，游息万年下，经过九龙中，越鸟憎北树，胡马畏南风，原言反渔蓚，津梁肯见通。
梁刘孝绰答张左西诗曰：相思如三月，相望非两宫，持此连枝树，暂作背飞鸿，若人惠思我，摛藻蔚彫虫，仙掌方晞露，灵乌正转风，方假排虚翮，相与北山藂。
又赠任中丞诗曰：步出金华省，遥望承明庐，壮哉宛洛地，佳丽实皇居，虹蜺拖飞阁，兰芷覆清渠，白云夏峰尽，青槐秋叶疏，但原长闲暇，酌醴焚枯鱼。
梁王僧孺赠顾仓曹诗，洛阳十二门，楼阙似西昆，暧暧罘罳下，想望隔画垣，画垣向阿阁，栖凤复栖鸳，五曹均趍奏，六尚等便烦，朝炉何馥馥，夜锦有馀温，日中驱上驷，骧首遍京宛，晨趍魏公子，夕宿韩王孙，夙昔今何在，生平充不论，譬如卷葹草，心谢叶空存，谁复三承〈目妻〉，独念九飞魂。又秋日愁居答孔主簿诗曰：首夏云物善，尽暑旦犹清，日华随水汎，树影逐风轻，依帘野马合，当户昔耶生，物我一无际，人鸟不相惊，傥遇北山北，聊访法乔卿。
又寄何记室诗曰：思君不得见，望望独长嗟，夜风入寒水，晓露拂秋花，何由假日御，暂得寄风车。
梁王筠寓直中庶坊赠萧洗马诗曰：龙楼实九重，薄寒起殊早，玉阶泣清露，铜池结秋潦，霜被守宫槐，风惊护门草，之子擅文华，纵横富辞藻，舒锦惭光丽，握珠谢奇宝，媿予非工文，何用披怀抱。
又东阳还经严陵濑赠萧大夫诗曰：子陵徇高尚，超然独长往，钓石宛如新，故态依可想。
梁裴子野答张贞成皋诗曰：匈奴时未灭，连年被甲兵，明君思将帅，方听鼓鞞声，吾生姿逸翮，抚剑起徂征，非徒慕辛李，聊欲逞良平，出车既方轨，绝幕且横行，岂伊长缨系，行见黄河清，虽令懦夫勇，念别犹有情，感子盈编赠，握玩以为荣，改予振旅凯，含毫备勒铭，梁萧子云赠海法师还甑山诗曰：直心好丘壑，偏悦幽栖人，忽闻甑山旅，万里自相亲，泬寥晚霖霁，重叠晴云新，秋至蝉鸣柳，风高露起尘，动予忆山思，惆怅惜荷巾。
又寒夜直坊忆袁三公诗曰：滴滴雨鸣阶，愔愔兹夜静，风落宣猷树，寒凋承光屏，高帷独晓垂，华烛夜空冷，所思不相见，方知寒漏永。
又东郊望春詶王建安俊晚游诗曰：金塘绿泉满，上园梨蕊落，蛱蝶恋残花，黄湋对妖萼，芳菲满郊甸，惠气生兰薄，子家冠盖里，我馆幽栖郭，绿杨垂长溪，便桥限清洛，相去能几许，一水终疏索。
梁柳惲赠吴筠诗曰：寒云晦沧洲，奔潮溢南浦，相思白露亭，永望秋风渚，心知别路长，谁谓若燕楚，关候日辽绝，如何附行旅，原作野飞鸟，飘然自轻举。
又赠吴筠诗曰：山桃落晚红，野蕨开初紫，云日自清明，蘋芷齐靃靡，离念已郁陶，物华复如此。
又赠吴筠诗曰：远游济伊洛，秣马度清漳，邯郸饶美女，艳色含春芳，鼓瑟未成曲，跕屣复翱翔，我本游客子，情爱在淮阳，知谁新不乐，念旧苦人伤。
又赠吴筠诗曰：秋风度关陇，楚客奏归音，飒飒避霜叶，离离出塞禽。
梁何逊落日赠范岫诗曰：缘沟绿草蔓，扶援杂花舒，轻烟澹柳色，重霞掩日馀，遥遥长路晚，寂寂行人疏。
又日夕望江赠鱼司马诗曰：湓城带湓水，湓水萦如带，日夕望高楼，耿耿青云外，城中多宴赏，丝竹常繁会，管声已流悦，弦声复凄切，歌黛惨如愁，舞腰疑欲绝，仲秋黄叶下，长风正骚屑，早雁出云归，故燕辞檐别，昼悲在异县，夜梦还洛汭，洛汭何悠悠，起望登西楼，的的帆向浦，团团日隐洲，谁能一羽化，轻举逐飞浮。
梁吴筠赠周兴嗣诗曰：昔贤当路者，声名振华夏，朱轮玳瑁牛，紫鞚连钱马，朝花舞风中，夜月窥窗下，想君贵易朋，居然应见舍。
又入兰台赠王治书僧孺诗曰：故人杨子云，校书麟阁下，寂寞少交游，纷纶富文雅，予本陇西使，寓居洛阳社，相思非不深，行行避骢马。
又答柳惲诗曰：闲房肃已静，落月有馀晖，寒虫隐壁思，秋蛾绕烛飞，绝云断更合，离禽去复归，佳人今何在，迢递江之沂，一为别鹤弄，千里泪沾衣。
又赠任黄门诗曰：相如体英彦，左右生容晖，已纡汉帝组，复解梁王衣，经过云母扇，出入千门扉，连洲茂芳社，长山郁翠微，欲言终未敢，徒然独依依。
又詶郭临丞诗曰：闻君立名义，我亦倦晨征，马在城上蹀，［原作堞，据冯校本改。］剑自腰中鸣，白日辽川暗，黄尘垅坻惊，原君但衔酒，深知有素诚。
又詶闻人侍郎诗曰：怅然心不乐，万里向悠悠，陵潮憩枉渚，泊暮遵江州，君住青门上，我发霸陵头，相思自有处，春风明月楼。
又诣周承不值因赠此诗曰：竹枝任风转，兰心逐风卷，青云叶上团，白露花中泫，闻君入绮疏，聊寄锦中书，一随平原客，宁忆豫章徐。
又遥赠周承诗曰：巨石乱天崖，杂树郁参差，伯鱼留蜀郡，长房还葛陂，练练波中月，亭亭云上枝，高岑蔽人者，无处得相知。
又周承未还重赠诗曰：石渠阒无人，子云今何在，顾望独凝忧，衔杯竟谁待，散雪逐吹寒，蓬姿霜雪采，甘泉无竹花，鹓雏欲还海。
隋江总遇长安使寄裴尚书诗曰：传闻令［文苑英华二百四十七作合，此讹。］浦叶，远向洛阳飞，北风尚嘶马，南冠独不归，去云目徒送，离琴手自挥，征蓬失处所，春草屡芳菲，太息关山月，风尘客子衣。
【赋】梁劭陵王赠言赋曰：张云麾问望之美，作牧南蕃，维舟江汉，留连饮饯，发迈有期，会面无日，依依别袂，恨恨江干，古人赠别以言，聊为赠言赋曰：昔人有感於知己，深情投分，如斯已矣，相知势利之间，实君子之所鄙，静言神交之际，亦难得而具美，岂直鲜其令终，曾自闻其善始，日逾久而益敬，盖惟一人者尔，语同志而好合，谅今古之皆然，荀讬御而自说，徐因刍而请前，况英声与茂实，乃绝后而光先，似临潭而镜对，若披雾而睹天，钦爱顾之罔己，良佩服之在旃，资淑美之上才，超群雄而独峻，德既深於万顷，墙有高乎数仞，思若神而泉涌，文如华而玉振，伊薄躯之固陋，谬摄官於夏汭，知美锦之难裁，处棼丝而易结，幸中途而遘止，仰旌旆之踟蹰，似德星之东迈，类祥云之西徂，亟留连於河渚，或终宴於城隅，赏既延於宾友，懽亦洽於仆夫，嗟灰琯之易逝，慨离袂之云促，惜日车之不驻，恨流影之难续，观善诱而不倦，餐好音而未足，伫浮云之可寄，原无比乎金玉。
梁张缵怀音赋并序曰：西平劭陵王，以亲贤作蕃夏首，下走叨窃时命，驱传湘罗，久讬下风，素蒙淑顾，及涂经鄢郢，淹泊累旬，君王弹随珠於千仞，乃贻之以丽则，诗云怀我好音，敢为怀音赋云尔，伊宗周之令望，巡召南而述职，襟带郧夏之乡，宣条江汉之域，服诗书於怀袖，抱仁义於焜臆，总九德以栖身，横四溟而抚翼，循微躬之末迹，谬驰传於衡嶷，由洞庭而左转，指酃醴而为期，仰芳尘於夏汭，路将近而弥滋，棹陵波以遄务，舟望浦而倦迟，自清光之末覯，逾一纪以历兹，敢凭情於往昔，逢君恩之未遗，陪桂苑之良游，接兰台之高会，既醉酒以饱德，亦倾羞而缓带，感平原之爱客，伤歧路之难留，恋西园之馀赏，泣南浦之徂舟，结烦言於将赠，情有重乎琳球，顾龙门其不见，过夏首而西浮，申服义之未沫，长寄言於还邮。
梁陆倕感知己赋赠任昉曰：夜申旦而不寐，独匡坐而怨咨，命仆夫而夙驾，指南馆而为期，学穷书府，文究辞林，既耳闻而存口。又目见而登心，似临淄之借书，类东武之飞翰，轸工迟於长卿，逾巧速於王粲，固乃度平子而越孟坚，何论孔璋而与公幹，或欲涉其涯涘，求其界畔，则浩浩淃々，彪彪涆々，譬长铗於削中，若龙渊与蜀汉，济济冠盖，祁祁俊逸，有窃风以味道，咸交臂而屈膝，或望路以窥门，罕升堂而入室，彼春兰及秋菊，尚无绝於众芳，矧重仁与袭义，信辽辽兮未央，言追意而不逮，辞欲书而复忘，窃仰高而希骥，忽脂车而秣马，既一顾之我隆，亦东壁之余假，似延州之如旧，同伯喈之倒屣，附苍蝇於骥尾，讬明镜於朝光，谓虚无而为有，布籍甚於游扬，於是柔条飒其成劲，白露变而为霜，岁忽忽而遒尽，忧与爱兮未忘，聚落茎於虚室，听羁雀於枯杨，忳郁悒其谁语，独抚抱而增伤，讬异人以蠲忧，类其文而愈疾，索黄琼之寄居，造安仁之狭室，车出门其已欢，无论衔杯与促膝，譬邹子之吟松，故未寒而能栗，徒纳壤以作高，陋吞舟而为罔，值墨子之爱兼，逢太丘之道广，陪九万以齐征，激三千而同上，识公沙於杵臼，拔孝相於无名，非夫人之为惑，孰云感於余情，指北芒以作誓，期郁郁於佳城。
梁任昉答陆倕感知己赋曰：原知己之时义，故相知之信然，乃贪廉之异贯，奈勇怯之相悬，贪在物而成累，怯在我而可甄，既自得於为御。又甘心於执鞭，矧相知其如此，独揽涕而潺湲，虽有望於己知，更非谓其知己，信伟人之世笃，本侯服於陆卿，缅风流与道素，袭衮衣与绣裳，逮伊人而世载，并三骏而龙光，过龙津而一息，望凤条而载翔，彼白玉之虽洁，此幽兰之信芳，思在物之取譬，非升斛而能量，匹方峙於东岳，比凝厉於秋霜，不一饭以忘过，每三钱以投渭，匪蒙袂之敢嗟，岂沟壑之能衣，既蕴籍其有馀。又淡然而无味，得意同乎卷怀，违方似乎仗气，类平叔而靡雕，似子台而不朴，冠众善而胎操，综群言而名学。折高戴於后台，异邹颜乎董幄，探三诗於河间，访九师於淮曲，术兼口传之书，艺广铿锵之乐，时坐睡而悬梁，裁据梧而锥幄，唯忘年之陆子，定一遇於班荆，余获田苏之价，尔得海上之名，信落魄而无产，终长勤於短生，饥虚表於徐步，逃责显於疾行，子比我於叔则。又方余於耀卿，心照情交，流言靡惑，万类闇求，千里悬渴，言象可废，筌蹄自默，居非连栋，行待舟车，冬夜不长，夏日靡馀，肴核非饵，丝竹岂娱，我未舍驾，子已回舆，中饮相顾，怅然动色，邦壤虽殊，离会难测，存异山阳之居，没非要离之侧，以胶投漆中，离娄岂能识。
【书】后汉崔瑗与葛元甫书曰：今遣奉书，钱千为贽，并送许子十卷，贫不及素，但以纸耳。
后汉马融与窦伯向书曰：孟陵奴来，赐书，见手迹，欢喜何量，次於面也，书虽两纸，纸八行，行七字，七八五十六字，百一十二言耳，后汉延笃答张奂书曰：惟别三年，梦想言念，何日有违，伯英来，惠书盈四纸，读之三复，喜不可言。
后汉张奂与阴氏书曰：笃念既密，文章灿烂，名实相副，奉读周旋，纸弊墨渝，不离于手。
晋庾冰与王羲之书曰：得示，连纸一丈，致辞一千，祗增其叹耳，了无解於往怀。


寺碑
◇寺碑
后魏温子昇寒陵山寺碑序曰：昔晋文尊周，绩宣於践土，齐桓霸世，威著於邵陵，并道冠诸侯，勋高天下，衣裳会同之所，兵车交合之处，寂寞销沉，荒凉磨灭，言谈者空知其名，遥遇者不识其地，然则树铜表迹，刊石记功，有道存焉，可不尚与，永安之季，数锺百六，天灾流行，人伦交丧，尔朱氏既绝，彼天网，断兹地纽，禄去王室，政出私门，铜马竞驰，金虎乱噬，九婴暴起，十日并出，破璧毁珪，人物既尽，头会箕敛，杼柚其空，大丞相渤海王，命世作宰，惟机成务，标格千刃，崖岸万里，运鼎阿於襟抱，纳山岳於焜怀，拥玄云以上腾，负青天而高引，锺鼓嘈囋，上闻於天，旌旗缤纷，下盘於地，壮士懔以争先，义夫愤而竞起，兵接刃於斯场，车错毂於此地，轰轰隐隐，若转石之坠高崖，蛇良蛇良潏潏，如激水之投深谷，俄而雾卷云除，冰离叶散，靡旗蔽日，乱辙满野，楚师之败於柏举，新兵之退自昆阳，以此方之，未可同日，既考兹沃壤，建此精庐，砥石砺金，莹珠琢玉，经始等於佛功，制作同於造化，息心是归，净行攸处，神异毕臻，灵仙总萃，鸣玉銮以来游，带霓裳而至止，翔凤纷已相嚾，飞龙蜿而俱跃，虽复高天销於猛炭，大地沦於积水，固以传之不朽，终亦记此无忘。
又印山寺碑曰：自结绳运往，观象代兴，礼乐相因，诗书间出，喻是非於一指，论道德於二篇，九流之义遂开，百家之言并作，皆以赋命有遭随，摄养致夭寿，爱惠起於吉凶，情伪动於利害，虽改张罗之咒，未易衅锺之牲，因果之业未申，感应之途犹蔽，是以脩短有命，子夏论之而未详，报施在天，史迁言之而未悟，大丞相渤海王，膺岳渎之灵，感辰象之气，直置与兰桂齐芳，自然共珪璋比絜，加以体备百行，智周万象，道兼语嘿，思极天人，固以兆云非虎，自怀公辅之德，世称卧龙，实在王佐之器，道足以济天下，行足以通神明，表立人之上才，含广途之大量，永安之末，时各异谋，蜂虿有毒，豺狼反噬，彀弩临城，抽戈犯跸，世道交丧，海水群飞，既而苍龙入隐，白虎出见，命世有期，匡时作宰，拯沉溺以援手，涉波澜而濡足，悬曒日於焜怀，起大风於衿袖，动之以仁义，行之以忠贞，附之者影从，应之者响起。
又大觉寺碑曰：维天地开辟，阴阳转运，明则有日月，幽则有鬼神，初地辽远，末路悠长，自始及终，从凡至圣，积骨成山，祗劫莫数，垂衣拂石，恒河难计，及冠日示梦，蒙罗见谒，应世降神，感物开化，颜如满月，心若盈泉，体道独悟，含灵自晓，居三殿以长想，出四门而永虑，声色莫之留，荣位不能屈，道成树下，光属天上，变化靡穷，神通无及，置须弥於葶苈，纳世界於微尘，辟慈悲之门，开仁寿之路，殛烦恼於三涂，济苦难於五浊，非但化及天龙，教被人鬼，固亦福霑行雁，道洽游鱼，但群生无感，独尊罢应，杂色照烂，诸山摇动，布金沙而弗受，建宝盖而未留，遂上微妙之台，永升智慧之殿，而天人慕德，像法兴灵，图影西山，承光东壁，主上乃据地图，揽天镜，乘六龙，朝万国，牢笼宇宙，襟带江山，道济横流，德昌颓历，四门穆穆，百僚师师，乘法舡以径度，驾天轮而高举，神功宝业，既被无边，鸿名懋实，方在不朽，祗掌措言，虽不尽意，执笔书事，其能已乎。
又定国寺碑序曰：盖两仪交运，万物并生，始自苦空，终於常乐，而缘障未开，业尘犹拥，漂沦欲海，颠坠邪山，虽复光华并於日月，术数穷於天地，有扶危定倾之力，为济世夷难之功，登涂山而未归，游建木而不反，并驰於苦乐之境，皆入於生死之门，幽隐长夜，未睹山北之烛，沉迷远路，讵见司南之机，昔日先民，虽云善诱，尚习盖缠，未能解脱，至如八卦成象，示之以吉凶，百药为医，导之以利害，衣食有业，民免饥寒之忧，水土既平，人无垫溺之患，斯诚事周於世用，功济於生民，不论过去之因缘，讵辩未来之果报，惟无上大觉，独悟玄机，应现讬生，方便开教，圣灵之至，无复等级，威神之力，不可思议，动三乘之驾，汎八解之流，引诸子於火宅，渡群生於海岸，自一音辍响，双树潜神，智慧虽徂，象法犹在，光照金盘，言留石室，遍诸世界，咸用归仰。
梁王僧孺中寺碑曰：夫玉律追天，故躔次之期不变，缇室候景，则发敛之气罔逾，是以忘言种觉，绝累於后心，寄像声形，启机於前教，兼真假之双烛，均空有而两忘，蕴三明而过十地，圆万行而包四等，道周百亿，化起大千，奖导群有，滋濡万类，是用发广大心，吐微妙理，将同商主，取喻医王，开方便门，示真实相，固以濯之慈水，销以慧刀，永言六趣，用均一子，中寺者，晋太元五年，会稽王司马道子之所立也，斜出旗亭，事非湫隘，傍超壁水，望异狭斜，天监十五年，上座僧慈等，更楑日禘架，赫然霞立，信以填金可埒，引绳斯拟，写妙金楼，模丽琼阙，岧峣偃蹇，故三休而可至，窈窕周流，方中宿而斯尽，万楹百栱，合沓相持，绣棁王题，分光争映，烛龙夭矫，将举复宛，威凤铿锵，如鸣更戢，旁攀镂槛，斜登钿砌，煜爚金铺，玲珑绮欂，无风自响，不拂而净，〈目冗〉々肃肃，信息心之胜地，穆穆愔愔，固忘想之嘉所，铭曰：玄黄虽弭，权舆未测，生灭相轮，成坏不极，箧蛇争赴，藤鼠无息，情尘莫舍，心火方赫，是用三明，寔开五力，湛寂无方，示现多所，踟蹰吉树，殷勤禅渚，斯道谁匡，蒸哉我王，施逾宝钵，供等檀床，萧宫改构，梵宇方壮，阶飞瑞采，地起泥香，日流闪烁，风度清锵，道逾厥极，固与天长。
梁任孝恭多宝寺碑铭曰：宝传兹日，法像斯时，瞻风候景，石陛开基，准绳秋子，取则迦夷，业隆千载，道盛一期，上当星纪，下接莲峰，还瞻朱阁，却背青松，朝云暧暧，夕雾溶溶，阶通兽迹，径有禽踪，衣移峻岳，锡叩飞泉，土木綈锦，玉石雕镌，宝阶云构，绮壁霞鲜，莲舒藻井，芰绕兰椽，法堂每喧，禅室恒静，藏韬仙说，台含佛影，叶下秋林，烟生春岭。
梁刘孝绰栖隐寺碑曰：开方便门，示真实相，置甘露室，遵甘露津，苦语软言，随方弘训，俯心降迹，逐物重轻，中枝小叶，各随业根，愍其四流五结，有来而不散，八慢九邪，一沦而莫晓，如彼医王，等之药树，去圣兹远，思圣兹深，诚敬所先，是归龛庙，自妙法东注，宝化西渐，公卿贵仕，贤哲伟人，莫不严事招提，归仰慧觉，欲使法灯永传，胜因长久，铭曰：给孤焚荡，善胜崩沦，堂堂宗匠，克绍慧因，地虽旧域，其宇惟新，召棠且思，羊碑犹泣，况我仁祠，义逾生立，遗爱伊何，形于南邑，亦有庶民，经始攸急，珠殿连云，金层辉景，衢交达巷。门临树屏，五居推妙，三空愧静，铭施柱侧，记法窟前，孰云千载，馀迹方传，敢宣重说，敬勤雕镌，芬域未灭，斯文在旃。
北齐邢子才景明寺碑曰：九土殊方，四生舛类，昏识异受，脩短共时，德表生民，不救太山之朽壤，义同列辟，岂济栾水之沦胥，漂卤倒戈之势，浮江架海之力，孰不旷息相催，飞驰共尽，泡沫不足成喻，风电讵可为言，而皆迁延爱欲，驰逐生死，眷彼深尘，迷兹大夜，坐积薪於火宅，负沉石於苦海，结习靡倦，忧畏延长，身世其犹梦想，荣名譬诸幻化，未能照彼因缘，体兹空假，袪洗累惑，摈落尘埃，苦器易彫，危城难久，自发迹有生，会道无上，劫代缅邈，朕迹遐长，草木不能况，尘沙莫之比，及日晷停流，星光辍运，香雨旁注，甘露上悬，降灵迦卫，拥迹忍土，智出须弥，德逾大地，道尊世上，义重天中，铭曰：大道何名，至功不器，理有罔適，法无殊致，能自讬生，降体凡位，士觉如远，一念斯至，德尊三界，神感四天，川流自断，火室不燃，衣生宝树，座踊芳莲，智固有极，道畅无边。
又并州寺碑曰：夫至道密微，无迹可睹，神功感应，有理斯存，虽慧日已照，而大夜莫晓，香雨时流，而深尘未息，旷劫悠缅，历代遐长，眇眇世罗，无能免其一目，汎汎欲网，孰敢解其三面，自大教迁流，行於中土，希向之士，烟踊波属，洹沙未足为言，积尘所不能喻，皆去出没生死之河，浮沉爱育之海，未有矫然独悟，脱落身名，望彼岸而攸往，汎宝舡而利涉。
陈徐陵孝义寺碑曰：臣闻道阶八地，犹见后妃，原生千佛，无匪贤圣，汲引之义虽同，随机之感非一，至如妫汭有礼，皇源所以前兴，周女斯归，陈宗所以流庆，大矣哉，神基帝系，淑圣重光者也，慈训太后，德佐初九，道晖上六，居天上天中之极，处大任大姒之尊，蘋藻之化斯深，葛覃之风弥远，皇帝膺兹上圣，契彼援神，爱敬在乎一人，德教形乎四海，是以明星皎皎，流半月之光，甘露团团，洒如饴之味，嘉禾自秀，浪井恒清，天降徵祥，日闻书府，自大明绍运，神武应期，至道傍通，无思不格，戊己校尉，西关玉门，伏波将军，南表铜柱，方使三千世界，百亿须弥，同望飞轮，共禀玄德，元嘉三年正月二十一日诏旨，仰惟圣德，方被兆民，乃敕有司，改东成里为孝义里，昔岱山徙号，重华著其受终，德水移名，秦人表其嘉运，岂若尽在舆地，书兹里门，仰述天经，光临父母，臣陵稽首，乃作铭曰：原此良因，宜资贵亲，三乘并策，四梵为宾，绀殿安坐，莲花养神，灯前礼佛，地后边身，并济含识，咸归至真，国家隆盛，同响遐庆，谨勒丰碑，陈其舞咏。
隋江总大庄严寺碑曰：盖闻僧伽水滨，波斯创以禅地，醍醐山顶，舍那肇其梵域，此乃往劫之胜因，上方之妙范，於是俯察地势，悬之以水，仰惟星极，揆之以日，百堵咸作，千坊洞启，前望则红尘四合，见三市之盈虚，后睇则紫阁九重，连双阙之耸峭，加以园习欢喜，水成功德，池溢甘露，不因玉掌，树摇音乐，无待金奏，薰炉夜爇，遥来海岸之香，法鼓晨讙，非动泗滨之石，擢金茎表，跨八万之俱成，界道银绳，面四衢而拓制，厕壁缀珠，凌丹霞而结宇，雕光镂采，望紫极而开轩，俯看惊电，影彻琉璃之道，遥拖宛虹，光遍水精之域，层楹刻桶，［疑当作桷。］风伯走而未升，灵橑飞甍，雨师攀而不逮，铭曰：灼烁金茎，崔嵬银表，翔鶤仰翥，威凤灵矫，木密联绵，香泥缭绕，日图檐外，荷披栋杪，翠落阴虬，珠填阳鸟，高僧累萃，硕学滋多，弘宣方等，博综围纮，皆伤寸晷，并悟尺波，式旌镂碣，无待雕戈，礻票年刹土，比数洹河。
【放生碑】梁元帝荆州放生亭碑曰：鱼从流水，本在桃花之源，龙处大林，恒捻浮云之路，岂谓陵阳垂钩，失云失水，庄子悬竿，吞钩吞饵，虽复玄龟夜梦，终见取於宋王，朱鹭晨飞，尚张罗於汉后，譬如黄雀伺蝉，不知随弹应至，青鹯逐兔，讵识杠鼎方前，北海之餐鹦鹉，未始非人，西王之使传信，谁云贱鸟，故知鱼鸟一观，俱在好生，欲使金床之雁，更及衡阳之侣，雪山之鹿，不充食苹之宴。
【众食碑】陈徐陵长干寺众食碑曰：昔炎皇肇训，稷正脩官，信矣民天之言，诚哉国宝之义，自非道登正觉，安住於大般涅槃，行在真空，深入於无为般若，则菩萨应化，咸同色身，诸佛净土，皆为揣食，证常住者，爰讫乳糜，补尊位者，犹假香饭，亦有三心未灭，七反馀生，应会天宫，就斋龙海，况复才居地转，或憩珠庭，固以皆种仙禾，并资灵粟者矣，法师常原以智慧火，烧烦恼薪，普施众生，同餐甘露，况复安居自恣，硕学高年，或次第於王城，犹栖遑於贫里，迦留乞饼，苦用神通，须提请饭，致贻词贵，於是思营众业，原造坊厨，庶使应供之僧，皆同自然之食，升堂济济，无劳四辈之类，高廪瓘瓘，恒有千食之备，其外铁市铜街，青楼紫陌，辛家黑白之里，甲第王侯之门，莫不供施相高，资储转众，法师善巧方便，沤和舍罗，教授滋生，随年增长，假使桑林不雨，瓠水扬波，犹厌稻粱，永无饥乏，加以五盐具足，七菜芳软，饼类天厨，果同香树，羹鼎之大，殷王未逢，糜镬之深，齐都非拟，昆吾在次，皆鸣鹫岭之锺，旸谷初升，同洗龙池之钵。
【铭】梁简文帝释迦文佛像铭曰：至矣调御，行备智周，满月为面，青莲在眸。
又弥纮佛像铭曰：玉莲水开，银花树落，惟圣降神，拯彼沉漠。
又维卫佛像铭曰：灼灼金容，巍巍满月，永被人天，常留花窟。
又式佛像铭曰：影生千叶，花成四柱，塔象单留，龛童双舞。
又迦叶佛像铭曰：慧雨自垂，仁风永扇，照曜白毫，半容月面，恶因有灭，善灯无变。
又释迦文佛像铭曰：心珠可莹，智流方普，永变身田，长无沙卤。
梁安寺释迦文佛像铭曰：帝为知仰，皆规面象，敬模螺发，式图轮掌，信根有五，觉枝云七，仰福灵祇，上生兜率。
吴郡石像铭曰：七盘员鼓，先奏盛唐之歌，百味椒浆，屡上东皇之曲，于时微风送棹，淑景浮波，云舒盖而未移，浪开华而不喷。
梁元帝梁安寺刹下铭曰：阿阁峞｛山羅｝，洞房窈窕，似灵光之金扇，类景福之银铺，垂琬琰之文珰，饰琅玕之仙宝，神童戾止，亟连翩於威凤，萨埵来游，屡徘徊於绀马，有识之所虔仰，无著之所招提，观慧楼而下拜，望天街而兴善，辞曰：尘沙无始，造色无先，飞蛾不息，萦蚕自缠，箧蛇未断，藤鼠方缘，苦流长汎，爱火恒燃，髻珠孰晓，怀宝讵宣，挺兹灵觉，时惟天仙，真籍表圣，化乳称权，宝刹千道，高翻四悬，凤楼含日，龙台吐烟，紫山翠羽，红水青莲，雪宫月殿，晨晖夜圆，宵长梵响，风远锺传，仙衣有拂，灵刹无迁。
梁沈约光宅寺刹下铭曰：圣心留爱闲素，迁负南郭，义等去酆，事均从镐，及克济横流，膺斯宝运，命帝阍以广辟，即太微而为宇，既等汉高，留连於丰沛，亦同光武，眷恋於南阳，所以永留圣迹，垂之不朽，皇帝乃启阊阖，造舟淮涘，接神飚而动骖，越浮梁而径度，芝盖容与，翠华葳蕤，下辇停跸，躬展诚敬，辞曰：八纮悠阔，九有荒茫，灵圣底止，咸表厥祥，寿丘叆叆，电绕枢光，周原膴膴，五纬入房，自兹遐敻，名在处亡，安知若水，莫辨穷桑，自天攸纵，於惟我皇，即基昔兆，为世舟航，重檐累构，迥刹高骧，土为净国，地即金刚。
瑞石像铭曰：素毫月举，腾光於梵室，妙趾神行，布武於椒殿。
梁刘孝仪平等刹下铭曰：香薪已燎，花叠尽然，频果绝其软言，绵毫收其广照，绀钵遗采，讬慕所依，红爪馀晖，申悲是寄，因使金表争构，玉刹竞脩，岂止天界饰其四园，龙宫陈其七宝，树似菴林，峰疑鹫色，孕吐仙雾，涌濑灵泉，燕室缘云，精庐切制，汉兼秘殿，宋美御房，羲和假道於罘罳，翔鸾回翼於飞栋，建章厌胜，未及雕砻，甘泉避暑，岂穷轮奂，槛缀玫瑰，阶填粟玉，络以如意，饰用沉檀，火齐胜明，烛银飏采，释梵夺其身光，日车贬其轮照，辞曰：惟兹宝塔，妙迹可传，盘称邺境，楼美湆川，双龙虚绕，九凤徒悬，岂如神刹，耿介凌烟，珠含魄月，幡垂净天，宝铎夜响，银地朝鲜，檐栖迥雾，砌卷香莲，翻蠡下梵，坠鹤归仙，恒沙扰扰，世界绵绵，践兹胜影，祛彼盖缠。
陈虞荔梁同泰寺刹下铭曰：戒香芬馥，气胜怀兰，智剑陆离，威逾交轧，敞慧日於重云，凌法流於巨海，严此三驾，用拔畏涂，漾彼六舟，拯诸沦溺，但以一人入道，波旬之宫已震，十地弘心，毒龙之灾竞起，重栾布护，积栱崚嶒，神仙岳岳，俯雕槛於霞外，宝铎锵锵，韵钓天於云表，雷雨杳冥而未半，扶桑光朏而先明，迨亭峻极，特立千刃，灼烁峥嵘，光镜八表，若日殿之烛大空，似星宫之构辰极，辞曰：层台複陆，广殿穹崇，涂金钿玉，映日疏风。
陈徐陵四元［全陈文十作无。］畏寺刹下铭曰：皇帝升乾行於九五，辟世界於三千，神人开锦石之山，小国献栴檀之柱，乃命将作，脩成梵宫，複殿重轩，凌霄负汉，慈训宫朝文母，［句有脱文。］协道方祇，锺爱东平，更逾燕后，若夫外家问讯，遥疑缘构，［疑当作绿褠。］御者衣服，曾无采绣，咸倾宝饰，用构支提，僧若檀林，寺同祗苑，辞曰：宝盖王子，金轮讬生，皇家茂戚，抑有齐名，业水馀润，灾风所惊，徒悲马角，孰献鸡鸣，柰苑初筑，菴园重成，金台日丽，玉殿云平，梵众朝礼，天歌夜清，蜂疑画壁，雀避雕楹，福履斯大，皇基永祯。众生不尽，宝刹无倾。
又报德寺刹下铭曰：昔者明王大孝，感动神祇，助月致景星之祥，非烟流庆云之色，然而严敬之道，惟事尽於配天，明发之怀，诚不过於飨帝，岂如以梵宫之乐，资乎庙堂，净土之因，归於圆寝，虽复青云谯郡之境，碧泉舂陵之乡，上幼怀凝重，未曾游陟，年将志学，即事登庸，宣力淮浔，属有嘉梦，其梦也，毕陌弘敝，桥山屈盘，气象灵长，风烟腾溥，使队双表，其高百寻，左则青龙蟠蜿，右则白虎蹲踞，轩辕之驾，譬婉婉而多惭，吴王之坟，状耽耽而非拟，有人指其地云，此是国陵，自尔迄永定初，其间二十有馀年，至岁纪频移，崇茔乃作，观其山川形势，王相徵图，瞻拜高峦，宛如前梦，大矣哉，孝悌之至，通於神明者欤，铭曰：壮矣金表，傍依壖垣，高连采霓，极睇翔鶤，梵妓宵唱，云花昼翻，三心断缚。六道除怨，赵梦天乐，秦游帝阍，王灵在上，巨胜奚论，福被群品，俱排大昏，皇家七百，於万维孙。
陈江总怀安寺刹下铭曰：四聪睿后，万行了因，运光玉镜，道茂金轮，爰构灵刹。地迹重闉，迎风云表，承露天津，飞甍〈山截〉〈山薛〉，累栋嶙峋，护持七众，警卫百神，筹销草木，劫尽沙尘，支提永固，福业恒新，变易东海，长久北辰。
锺铭曰：凫氏之匠，狃阳之铜，图栾铸鑮，刻兽镌虫，声飞雪里，韵切唇中，遥符玉律，远杂金风，朝惊鹫岭，夜动龙宫，冀凭慧业，冥感神功，百非洗荡，万善招通，长如五净，永证三空。
锺铭曰：篆间镕刻，栾上雕镌，声齐法鼓，响逸鸣楗，舟移巨壑，火坏初禅。
优填像铭曰：如花譬象，若火疑龙，毫光此遇，法相今逢，眸云齿雪，月貌金容，大仙下降，避席为恭。
北齐邢子才文襄王帝金象铭曰：妙形难象，至理希诠，形之所及，理亦在焉，悟兹空假，劳此盖缠，式图往秘，用结来缘，丹青并饰，金玉同镌，神仪内莹，宝相外宣，圆光照耀，映被无边，灵应盻响，感发大千，锺福旒纊，其永如天，归庆怙恃，寿等南山，凡厥亲类，宜其永年，归诚妙觉，标志上玄，讬铭斯在，旷劫方传。
献武皇帝寺铭曰：惟睿作圣，有纵自天，匡国庇民，再造区夏，功高伊吕，道迈桓文，虽住止域中，而神游方外，影响妙法，咫尺天人，晓夜自分，不劳鸡鹤之助，六时靡惑，非待壶箭之功，永寄将来，传之不朽，辞曰：用分行坐，以敦戒行，苦罪祈福，傲很成敬，万国咸亨，一人有庆，方传自久，是用成咏。
【墓志】梁简文帝同泰寺故功德正智寂师墓志铭曰：峰颓朽壤，波逝江潭，山川若此，人何以堪，亦生亦灭，如壑如舟，千龄俱尽，万古谁留，惟兹大士，才敏学优，幼捐蹈火，早去吞钩，法雷能响，悬河必詶，辩才可匹，妙德难俦。
宋姬寺慧念法师墓志铭曰：电逝生危，舟沉道灭，石折亡儒，星开殒哲，是曰人龙，亦号僧象，慧气素昭，英贤夙上，善渡爱河，能褰欲网，如彼高山，法徒斯仰，如彼澄波，不测深广。
甘露鼓寺敬脱法师墓志铭曰：岌岌缘假，昏昏大梦，六尘远飞，四流长控，猗嗟大士，慧舟法栋，早擅人龙，夙摽威凤，善堂间构，灯王布席，辩河流水，辞峰积石，寂寥两树，悠漫三泉，神明何讬，暗石空传。
湘宫寺智蒨法师墓志铭曰：嗟尔名德，超然有晖，五尘夙离，三脩九依，戒珠靡缺，忍铠无违，智灯含影，慧驾驰騑，若韬山金，如苞海宝，德迈西河，声逾东道，伊昔倾盖，于彼朱方，不期而遇，襄水之阳，掩此方坟，悠哉泉下，郁郁翠微，辽辽平野，薪尽火灭，归真息假。
净居寺法昂墓志铭曰：筱簜含耸，兰荪表质，甘露已凝，智泉斯溢，顷辔中衢，息棹脩渚，隙陋白驹，藤缘黑鼠，同志酸伤，交朋哀楚。
梁邵陵王杨州僧正智寂法师墓志铭曰：缘城虚假，欲海漂深，三相难久，八风易侵，寔惟上德，为龙为光，凝情内莹，神采外扬，微言折角，精义解颐，有同商主，譬彼名医，妙法方永，慧水停滋，五通轸慕，四众增悲。
梁陆倕志法师墓志铭曰：法师自说姓朱，名保志，其生缘桑梓，莫能知之，齐故特进吴人张绪，兴皇寺僧释法义，并见法师於宋太始初，出入锺山，往来都邑，年可五六十岁，未知其异也，齐宋之交，稍显灵迹，被发徒跣，负杖挟镜，或徵索酒肴，或数日不食，豫言未兆，悬识他心，一时之中，分身数处，天监十三年，即化於华林园之佛堂，先是忽移寺之金刚像，出置户外，语僧众云，菩萨当去，尔后旬日，无疾而殒，沉舟之痛，有切皇心，殡葬资须，事丰供厚，望方坟而陨涕，瞻白帐而拊心，爰诏有司，式刊景行，辞曰：欲化毗城，金粟降灵，猗欤大士，权迹帝京，绪胄莫详，邑居罕见，譬彼涌出，犹如空现，哀兹景像，愍此风电，将导舟梁，假我方便，形烦心寂，外荒内辩，观往测来，睹微知显，动足墟立，发言风偃，业穷难诏，因谢弗援，慧云昼歇，慈灯夜昏。
【表】梁简文帝上大法颂表曰：臣闻至理隆而德音阐，成功臻而颂声作，天上天下，妙觉之理独圆，三千大千，无缘之慈普被，慧舟匪隔，法力无根，泽雨无偏，心田受润，具以九围共溺，并识归涯，万国均梦，一日俱晓。
【启】齐王融谢竟陵王示法制启曰：翔慧烛於昏涂，洒法水於尘路，至夫澄心洗累之规，庄情束影之制，解网出界之训，灭惑净照之旨，固已行首霜威，字端风厉，信可以糟滓五书，糠芬百氏，升罩聃周，筲竽尼旦，所谓窥七泽而狭潢汙，登太山而小天下。
法门颂启曰：伏以迦文启圣，道冠百灵，常住置言，理高万乘，神仪挺发，非望云就日所追，睿识独尊，岂生明弱言能企，鹿苑金轮，弘汲引以济俗，鹤林双树，显究竟以开氓，惜乎祇园灭影，鹫岳沦光，微辞既遥，大义如缀，自不宣游十地，拥接九区，岂有导觉水之塞源，拯法云於落仞，明公览四谛之必空，悟三业之暂有，应务屈己，则仁兼旦奭，随方申道，则慧一净名，驱率土於福林，入苍黔於正术。
梁昭明太子谢敕赍铜造善觉寺塔露盘启曰：燥湿无变，九布见奇，寒暑是宜，六律成用，况复神龙负子，光斯极妙，金鸟衔带，饰慈高表，函谷耻其咏歌，临淄恶其祥应，阳燧含影，还避日轮，甘露入盘，足称天酒。
梁简文帝敕听从舍利入殿礼拜启曰：臣纬启，不生羽翼，无假神通，身升净土，高排阊阖，足践莲花，方兹非喻，行蹑宝梯，比斯未重。
答同泰寺立刹启曰：窃以宝塔天飞，神龛地踊，岂惟昔代，复见兹辰，嘉彼百灵，欣斯十善，虽复紫烟旦聚，比此未俦，朱光夜上，方今知陋。
东宫上掘得慈觉寺锺启曰：窃以白亭旧室，绝显祯祥之气，阙里故堂，暂闻锺石之响，犹复存诸良史，汗彼篆素，岂如杏梁遗饰，回成绀殿，椒墀昔处，仍构宝阶，启彝锺於殊里，记灵文於福地，虽魏庙出玺，鲁祠现璧，固以推兹孝感，恶此祯契，将郭令鄙其开金，羊田陋其产玉，岂宜季武庭树，愧韩起之誉，蜀相宅基，惭孝安之碣，伏惟览启增思，抚瑞深悲，恸切视奁，哀逾封箧。
梁元帝谢敕送齐王瑞像还启曰：臣闻非晦非明，法身凝寂，有感有见，渴仰赴几，伏惟陛下，百姓为心，宜观种觉，十方皆见，普照王畿，将使化行南国，乃睠西顾，江水安流，大川利涉，鲜云叆叇，暂掩晨离，甘雨霏微，犹藏宿雾，高明可仰，与天花而俱落，清梵腾空，杂埙篪以相韵，顶礼最胜，敬谒法王，瞻彼堵墙，不足为喻，立处针锋，弗云易拟，臣身持净戒，心抃法流，接足道周，膜拜路左，得未曾有，喜跃充遍。
梁邵陵王答皇太子示大法颂启曰：兹锋郁壮，妙辩纵横，慧舍雨雪，智包三藏，故五时之说既陈，七处之礼斯聚，啗般若之妙源，显无生之真谛，心注八流，意含五忍，能使六地震动，四花普雨，折木盖鳞，开罗散翮，香鸟步花，驯游於云圃，瑞雀飞环，翔舞於风前，高门洞启，不因铜马之饰，宝殿霞开，宁假凤皇之瑞，虽复长卿壮辞，曾何足数，子云妙句，比此蔑如，梁沈约上钱随喜光宅寺启曰：伏惟中阳故里，舂陵旧居，夷漫涤荡，曾无遗筑，若使人教早流，法尊二代，开塔白水，树刹枌榆，可以传美垂迹，迄今不朽。
送育王像并上钱烛等启曰：窃以无名无色，理绝应感，不身即身，犹观原力，惟原灯明道成，长为八喜之侣，菩提无上，永厕千子之踪。
临终劝加笃信启曰：抱疾弥留，迄今未化，形神欲离，穷楚尽毒，据刀坐剑，比此为轻，仰惟深入法门，厉兹苦节，内矜外恕，寔本天怀，伏原复留圣心，重加推广，微臣临涂，无复遗恨，虽惭也善，庶等哀鸣。
谢齐竟陵王示华严璎珞启曰：窃以六诗雨散，百氏云兴，或事止襃刺，或义单小辩，莫不雕风烟之气状，流日月之英华，明公该玄体妙，凝神宙表，荫法云於六合，扬慧日於九天，因果悟其初心，菩提证其后业，陟无生之远岸，汎正水之安流，爰建三远十号之尊，崇四辩八声之妙，极法身与金刚齐固，常住与至理俱存。
【序】梁武帝小，［高僧传八作宝。］亮法师涅槃疏序曰：非言无以寄，言即无言之累，累言则可以息言，言息则诸见竞起，所以如来，乘本原以讬生，现慈力以应化，离文字以设教，忘心相以通道，欲使珉玉累价，泾渭分流，佛性开其本有之源，涅槃明其归极之宗，非因非果，不起不作。
梁元帝法宝联璧序曰：窃以观乎天文，日月所以贞丽，观乎人文，藻火所以昭发，况复玉毫朗照，出天人之表，金牒解空，生文章之外，虽境智宜焉，言语斯绝，诗歌作焉，可略谈矣，粤乃书称汤语，篇陈梦说，昔则王畿居毫，今则帝业惟扬，功施天下，我之自出。
梁沈约内典序曰：尚矣哉，群生之始也，义隐三藏之外，事非二乘所窥，自并识同饹，随缘受业，人天异轨，翾动殊贯，苦乐翻回，愚智相袭，莫不火宅轮鹜，人寿飚迁，以寸阴之短晷，驰永劫之延路，情灵起伏，万绪千名，能仁权迹四门，既非悟道之始，假灭双树，宁有薪尽之实，而天人瞻慕，仿佛兴情，范金琢玉，图容写状，灵姿炫日，宝刹凌云，或设鬼神之功，或资体脑之力，制非人匠，宝以合成，莫不龙章八彩，琼华九包，坟典丘素，域中之史策，本起下生，方外之纪传，统而为言，未始或异也，而经记繁广，条流舛散，一事始末，衰［○疑当作袠。］异卷分，或辞义离断，或文字片出，甫涉后条，已昧前览，寻源讨流，未知攸適，虽精理莹心，止乎句偈，而触物未悟，学致迷惑，是故曲辩情灵，栖心妙典，伏膺空有之说，博综兼忘之书，该括群流，集成兹典，事以例分，义随理合，论功约广，尚於斯矣。
【书】梁简文帝与广信侯书曰：伏承净名法席，亲承金口，辞珍鹿苑，理惬鹫山，微妙密藏，於斯既隆，庄严道场，自兹弥阐，岂止心灯夜执，亦乃意絮晨飞，每忆华林胜集，亦叨末位，终朝竟夜，沐浴妙言，至於席罢日馀，退休旁省，携手登临，兼展谈笑，仰望九层，俯窥百尺，金池动月，玉树含风，当於此时，足称法乐。
答湘东王和受试诗书曰：时有效谢康乐裴鸿胪文者，亦颇有惑焉，谢故巧不可阶，裴亦质不宜慕，玉晖金铣，及［梁书四十九庾肩吾传作反。］为拙目所蚩，巴人下俚，更合郢中之听，阳春高而不和，妙声绝而不寻，竟不精讨锱铢，挍量文质，有异巧拙，终媿丑妍，是以握瑜怀玉之士，入郑邦而知退，章甫翠履之人，望闽乡而叹息。


璧珠贝马瑙琉璃车渠玳瑁铜
◇璧
《白虎通》曰：方中圆外曰璧，璧之为言积也，内方象地，外圆象天。
《尔雅》曰：璧大六寸谓之瑄，肉倍好谓之璧，好倍肉谓之瑗，肉好若一谓之环。
《尚书·中候》曰：尧沉璧於河。
《周官礼》曰：子执穀璧，男执蒲璧，以苍璧礼天。
《左传》曰：周谚有之，匹夫无罪，怀璧其罪。
又曰：晋荀息请以垂棘之璧假道於虞，以伐虢。
又曰：初卫庄公自城上见己氏之妻发美，使髧之，以为吕姜髢，既出奔而入焉，示之璧，曰：活我，吾与汝璧，己氏曰：杀汝，璧其焉往，遂杀之，而取其璧。
又曰：秋楚子围许，蔡穆侯将许僖公以见楚子於武城，许男面缚衔璧，大夫縗绖，士舆榇，楚子问诸逢伯，对曰：昔武王克殷，微子启如是，武王亲释其缚，受其璧而祓之，［祓，除凶之礼也。］
又曰：初楚恭王无冢適，有宠子五人，无適立焉，乃有大事于群望，而祈请神择於五人者，使主社稷，乃遍以璧见於群望曰：当璧而拜者，神所立也，乃埋璧於太室之庭，使五人斋而长入拜，康王跨之，灵王肘加焉，平王弱，抱而入，再拜皆压纽。
《穆天子传》曰：天子宾于西王母，乃执白珪璧以见之。
《庄子》曰：孔子问子桑雩曰：吾见逐於鲁，伐树於宋，亲交益疏何也，对曰：子独不闻假之亡与，［假，国名也。］林回弃千金之璧，负赤子而趋，彼以利合者，迫穷相弃也，天属者，迫穷相收也，《孙卿子》曰：聘人以珪，问士以璧。
《吕氏春秋》曰：鲁郄成子聘於晋，过卫，右宰穀臣觞之，陈乐而不乐，乃送之以璧，成子曰：觞我以酒，懽我也，陈乐不乐，告我忧也，送我以璧，寄讬之也，卫其有乱乎，背卫三十里，闻甯殖之难作，右宰穀臣死之，乃使人迎其妻子，隔宅居之，分禄食之，其子长而反其璧。
《战国策》曰：齐欲伐魏，魏使谓淳于髡曰：弊邑有宝璧二双，文马二驷，请致之，髡入请说齐王曰：魏，齐之与国也，伐之名丑而实危，齐王乃止，客谓齐王曰：髡受魏璧马，王问髡曰：先生有诸乎，曰：有之，伐魏之事便魏，虽刺髡，於王何益，若诚不便，魏虽封臣，於王何损，百姓无被兵之患，髡有璧马之宝，於王何伤。
又曰：张仪为秦破从连横，说楚王，楚王遣使车百乘，献夜光之璧。
《史记》曰：张仪尝从楚相饮，已而楚相亡璧，门下意仪，掠笞不服，仪谓妻曰：视吾舌存否，妻曰：存，曰：足矣。
又曰：虞卿蹑屩檐簦，一见赵王，赐白璧一双，黄金百镒。
又曰：赵惠王得楚和氏璧，秦昭王闻之，使人遗王书曰：原以十五城，请易璧，王召见蔺相如，遂遣奉璧西入秦，秦王大喜，相如视秦王无意偿赵城，乃前曰：璧有瑕，请指示王，王授璧，相如因持璧却立倚柱，怒发上冲冠，谓秦王曰：赵王斋戒五日，使臣奉璧，今大王见臣甚倨，得璧传之美人，以为戏弄，无偿赵王城色，故臣复取璧，王必欲急臣，臣头与璧俱碎於柱矣，王恐其破璧，乃辞谢，固请舍相如广成传，相如使人从他道，以璧还赵。
《韩诗外传》曰：楚襄王遣使持金十斤，白璧百双，聘庄子以为相，庄子固辞。
《列士传》曰：秦召魏公子无忌，无忌不行，使朱亥奉璧一双，秦王大怒，将朱亥著猛兽圈中，亥瞋目视之，眦裂血出，溅猛兽，猛兽终不敢动。
《汉书》曰：沛公见项羽鸿门，步从间道走去军，使张良留谢羽，羽问沛公安在，良曰：闻将军有意咎过之，脱身去，间至军矣，［脱身逃还其军。］故使臣献璧，羽受之。
《东观汉记》曰：骠骑将军东平王苍，辟朱晖为掾，正月旦，将军当奉璧贺，故事，少府给璧，时阴就为少府，吏甚骄慢，求不可得，晖遥见就主簿持璧，谓曰：我数闻璧，未尝见，借观之，主簿授晖，晖授令使，主簿遽白，就曰：朱掾义士，勿求之，苍罢朝，谓晖曰：掾自视孰与蔺相如。
《续汉书》曰：大秦国有夜光璧。
《锺离意传》曰：意为鲁相，省视孔子授堂，男子张伯刬草阶下，土中得璧七枚，怀藏其一，以六白意，意曰：瓮中素书文曰：后世脩吾书，董仲舒，璧有七，张伯取其一，意召问之，伯叩头出之。
《物理论》曰：语曰：士非玉璧，谈者为价。
《抱朴子》曰：安期生卖药海边，始皇异之，赐以金璧，直数千万，安期生去而置之於阜乡亭，以赤玉菭为报，留书曰：后千岁，求我於蓬莱山。
又曰：余闻唐尧之为君也，捐金於山，虞舜之承禅也，抵璧於谷。
中兴徵祥说曰：王者不隐过则玉璧见。
戴延之《西征记》曰：宋公谘议参军王智先，停柏谷，遣骑送道人惠义疏云，有金璧之瑞，公遣迎取，军进次于崤东，金璧至，脩坛拜受之。
又云，冀州博陵郡王次寺道人法称，告其弟子普严曰：嵩高皇帝语吾，言江东有刘将军，是汉家苗裔，受天命，吾以三十二璧金一饼与之，璧数是刘氏卜世之数也，惠义以义熙十三年入嵩高山，即得璧金献焉。
【表】魏陈王曹植献璧表曰：臣闻玉不隐瑕，臣不隐情，伏知所进非和氏之璞，万国之币，璧为元贡。
梁范筠谢示璧表曰：非郊禋有日，礼天之宝胥降，学校且兴，圆水之符已集，绛玉玄珪，未足云譬。
【檄】梁吴筠檄江神责周穆王璧曰：昔穆王南巡，自郢徂闽，遗我文璧，佥曰此津，贯纬百纪，荐历千春，念兹文璧，故问水滨，江汉勖之，自求多益，反我名瑞，跃此华璧，则富有汉川，世为江伯，如有负秽心迷，怀衅情戚，藏玉泥中，匿珪鱼腹，使公孙蹑波而长呼，子羽济川而怒目，佽飞舞剑而东临，菑丘跃马而南逐，打素蛤而为粉，碎紫贝其如粥。又有川人勇俊，处乎闽濮，水居百里，泥行万宿，右睨而河倾，左咤而海覆，乃把昆吾之铜，纯钧之铁，被鱼鳞之衣，赴螺蚌之穴，引澍东隅，移燋北岛，使蓬莱之根，郁而生尘，瀛洲之足，净而可扫，按骊龙取其颔下之珠，搦鲸鱼拔其眼中之宝，皇恩所被，繁枯润涸，威之所加，穷河绝漠，原子三思，反此明玉。
◇珠
《尔雅》曰：西方之美者，有霍山之多珠玉焉，［霍山，今在平阳永安县东北。］
《广志》曰：莫难珠，其色黄，生东夷，有明珠，称夜光，有大珠径寸，或围二寸已上，出黄支，有至圆珠，置之平地，终日不停。
《山海经》曰：开明北有珠树文玉树。
《尚书》曰：淮夷蠙珠洎鱼，［淮夷二水，出蠙珠美鱼。］
《大戴礼》曰：川生珠而岸不枯。
《穆天子传》曰：天子北征，舍于珠泽，珠泽之薮，方三十里。
《晏子》曰：景公为履，黄金之綦，连以珠，良玉之句，其长尺，冰月服之以听朝，晏子朝，公迎之，履重，仅能举足，《晏子》曰：古者圣人制服，冬轻而暖，夏轻而凊，今金玉之履，冰月服之，是重寒也。
《庄子》曰：黄帝游乎赤水之北，登于昆仑之丘，遗其玄珠，使智索之而弗得，使离朱索之而弗得也，使契沟索之而不得，乃使象罔，象罔得之，黄帝曰：异哉，象罔乃可以得之乎。又河上有人家贫穷，其子没川，得千金之珠，谓其子取石来锻之，曰：夫珠必在骊龙颔下，子遭其睡也，使而寤，子尚奚微哉。
又曰：儒以诗礼发冢，大儒胪传曰：［从上语下曰胪传。］东方作矣，事久何若，小儒曰：未解裙襦，口中有珠，诗固有之曰：青青之夌，［本书八十五麦部，《太平御览》八百零三作麦。］生陵之陂，生不布施，死何含珠为，接其鬓，擫［接。］其顪，［啄。］而以金推控其颐，徐别其颊，无伤口中珠。
王孙子曰：昔卫灵公坐重华之台，侍女数百，随珠照日，罗衣从风，仲叔御入谏，灵公下席再拜曰：寡人过矣。
《吕氏春秋》曰：宋桓司马有宝珠，抵罪出亡，王使人问珠之所在，曰：投之池中，於是竭池而求之，鱼尽死焉，此言祸福之相及也。-
又曰：以随侯之珠，弹千仞之雀，世必笑之，何也，所用重，所要轻也。
《韩子》曰：楚人卖珠於郑，为木兰之〈木匮〉，薰以桂椒，缀以珠玉，饰以瑰玉，缉以翡翠，郑人买其〈木匮〉，还其珠，可谓善卖〈木匮〉，不可谓善鬻珠也。
又曰：子胥出走，边候得之，子胥曰：上求我也，以我有美珠也，今我已亡之矣，且曰子取之，边候忧而释之。
《战国策》曰：张丑为质於燕，燕王欲杀之，走出境，境吏得丑，丑曰：燕王所欲杀我者，人言我有宝珠也，王欲得之，我今已亡之矣，而王不信，今子且致我，我且言子夺我珠而吞之，燕王必且杀子，刳子之腹，反子之賸矣，吾要且死，子之賸亦且寸绝矣，境吏恐而放之。
《淮南子》曰：明月之珠，不能无颣。
又，楚王亡其猿，而林木为之残，宋王亡其珠於池中，而鱼为之殚。
东方朔《神异经》曰：西北荒中，有二金阙，高百丈，上有明月珠，径三丈，光照千里。
《汉书》曰：武帝时，使人入海市明月大珠，至围二寸已下。
又曰：昭帝上官太后，被珠襦，废少帝为昌邑王。
《列仙传》曰：朱仲者，会稽市贩珠人，汉高后时，募市三寸珠，乃诣阙上之，赐金五百，鲁元公主私以七百金，从仲求之，仲献四寸珠而去，不知所之，汉武故事曰：帝起神屋堂，以白玉为帘，玳瑁为押。
《汉书》曰：董偃与母卖珠为业，偃年十三，随母入馆陶公主家，左右言其夭，好，召见曰：吾为母养之，因得幸。
《东观汉记》曰：显宗时，锺离意为尚书，交趾太守坐赃千金，徵还伏法，诏以资物班赐群臣，意得珠玑，悉以委地，而不拜赐，上怪问其故，对曰：臣闻孔子忍渴於盗泉之水，曾参回车於胜母之间，恶其名也，此赃秽之宝，诚不敢拜受，帝嗟叹曰：清乎尚书之言，乃更以库钱三十万赐之。
谢承《后汉书》曰：孟尝为合浦太守，郡境旧采珠，以易米食，先时二千石贪秽，使民采珠，积以自入，珠忽徙去，合浦无珠，饿死者盈路，孟尝行化，一年之间，去珠复还。
又曰：汝南李敬，为赵相，奴於鼠穴中得系珠，珰珥相连，以问主簿，对曰：前相夫人，昔亡三珠，疑子妇窃之，因其去妇，敬乃送珠付前相，相惭，追去妇还。
《续汉书》曰：扶风人王［《太平御览》八百零二作士。］孙奋，居富而性吝，梁冀自以马乘具遗之，从贷钱五千万，奋以五百万与之，冀大怒，乃告郡县，劾奋母为其守藏婢，云盗白珠十斛，紫金千斤以叛，遂收考奋兄弟，死於狱中，悉没资财，亿七千馀万。
《三辅故事》曰：秦始皇葬骊山，起陵高五十丈，下以水银为泉，以明月珠为日月。
《魏略》曰：大秦国出明珠夜光珠真白珠，夫馀出珠，珠大如酸枣。
《魏志》曰：文帝问苏则曰：前破酒泉张掖，西域通使敦煌，献径寸大珠，可复求市益得不，则对曰：若陛下化洽中国，德流沙漠，即不求自至，求而得之，不足贵也，帝嘿然。
《蜀志》曰：宋豫使吴，孙权遗豫大珠一斛。
《搜神记》曰：南海之外，有鲛人，水居如鱼，不废缉绩，其人能泣珠。
又曰：随侯行，见大蛇伤，救而治之，其后蛇衔珠以报之，径盈寸，纯白而夜光，可以烛堂，故历世称焉。
又曰：吴王夫差女名玉，死亡，童子韩重，至冢前哭祭之，女乃见形，将重入冢，遗径寸明珠。
又曰：有玄鹤为弋人所射，穷而归哙参，参收养，疗治疮，疮愈而放之，后鹤夜到门外，参执烛视之，鹤雌雄双至，各衔明珠以报参焉。
《三秦记》曰：昆明池，昔有人钓鱼，纶绝而去，遂通梦於汉武帝，求去钓，帝明日戏於池，见大鱼衔索，帝曰：岂梦所见耶，取而放之，间三日，池边得明珠一双，帝曰：岂非鱼之报耶。
万震《南州异物志》曰：合浦民善游，采珠儿年十馀岁，便教入水，官禁民采珠，巧盗者，蹲水底，刮蚌得好珠，吞而出，裴氏《广州记》曰：鲸鲵目，即明月珠，故死不见有目精。
《幽明录》曰：汉武帝幸河渚，闻弦歌之音，俄而有老公及年少数人出，皆长八九寸，为帝奏乐饮酒，老公顾命取洞穴之宝，一人受命，下没川底，得一大珠，径数寸，明耀绝世，上问东方朔，朔曰：河底有一穴，深数百丈，中有赤蚌，生此珠焉。
又曰：王敦召吴猛，猛至江口，入水中，命船人并进，船至大雷，见猛行水上，从东北还逆船，弟子问其故，猛云，水神数兴波浪，贼害行旅，蹔过约敕，以真珠一握为信。
【赋】梁吴筠碎珠赋曰：明珠碎矣，于川之隈，视圆流而失转，见折水之亡回，谢骊宫之瑞饰，粉灵蚌之神胎，若有人兮声茫昧，芳徽断兮明珠碎，明珠碎兮怆何宣，珠兮珠兮不复全。
【铭】晋江统真珠铭曰：嗣兹阴景，系晷太阳，嘉彼令生，廉声以章。
◇贝
《说文》曰：贝，海介虫也，古者货贝而宝龟，至周而有泉，到秦废贝行泉。
《尔雅》曰：贝居陆焱，在水蜬，［音含。］大者〈鱼冗〉，［音沉。］小者鰿，［积音，今之细贝，亦有紫色者，出日南。］玄贝胎贝，［黑色者。］馀蚳黄白文，［音治，黄质白文。］馀泉白黄文，［白质黄文也，诗成是贝锦，则紫贝也，紫贝以紫为质，黑为文点也。］蚆［葩］博而頯，［匡轨反，中广，两头锐。］蜠囷大而俭，责小而惰，［惰狭而长。］
《本草经》曰：贝子一名贝齿，生东海。
《山海经》曰：阳山浊洛之水，注于蕃之泽，中多文贝。
又曰：阴山渔水，中多文贝。
又曰：邽山濛水，多黄贝。
又曰：赤水之东，苍梧之野，有文贝。
《归藏》曰：有人将来，遗我货贝，以至则彻，以求则得，有喜将至。
《毛诗》曰：萋兮斐兮，成是贝锦。
《毛诗义疏》曰：贝，鼊龟属。又有紫贝，其白质如玉，紫点为文，皆行列相当，大者有径一尺六寸，今九真交阯以为杯盘，宝物也。
《春秋运斗枢》曰：摇光得江吐大贝。
太公《六韬》曰：商王拘西伯昌於羑里，太公谓散宜生，求珍物以免君罪，之九江，得大贝百冯，［诗作百朋］
楚辞九歌曰：鱼鳞屋兮龙堂，紫贝阙兮朱宫，［河伯以鱼鳞盖屋，画龙文，紫贝作阙，朱丹其宫。］
《尚书大传》曰：文王囚於羑里，散宜生之江淮之浦，而得大贝，如车渠，以献纣。
《盐铁论》曰：教与民改，弊与世易，夏后以玄贝，周人以紫石也。
《汉书》曰：文帝赐南越王尉他书及衣，他因使者，献紫贝五百。
又曰：王莽时，大贝四寸八分已上，二枚为一朋，直二百一十六，牡贝三寸六分已上，一朋直五十，么贝二寸四分已上，一朋直三十，小贝寸二分已上，一朋直十，不盈寸二分，不得为朋，每枚直钱三，是为货贝五品，贝不盈六分，不得为货。
广州志曰：凡有八，紫贝最其美者，出交州，大贝出巨延州，与行贾质易。
万震《南州异物志》曰：乃有大贝，奇姿难俦，［大贝，文贝也，交阯以南海中皆有之。］素质紫饰，文若罗珠，不磨不莹，采耀光流，思雕莫加，欲琢靡逾，在昔姬伯，用免其拘。
徐衷南方记曰：班贝羸大者，围之得六寸，小者围之得五寸，在於海边，捕鱼时时有得之者，大贝出诸薄巨延州，土地采卖之，以易绛青。
刘欣期交州记曰：大贝出日南，如酒杯，小贝，贝齿也，善治毒，俱有紫色。
《南州异物志》曰：交阯北，南海中，有大文贝，质白而文紫，天姿自然，不假雕琢，磨莹而光色焕烂，相贝经曰：相贝经，朱仲受之於琴高，琴高乘鱼，浮于海河，水产必究，仲学仙於高，而得其法。又献珠於汉武，去不知所之，严助为会稽太守，仲又出，遗助以径尺之贝，并致此文於助曰：皇帝唐尧夏禹三代之贞瑞，灵奇之秘宝，其有次此者，贝盈尺，状如赤电黑云，谓之紫贝，素质红黑，谓之朱贝，青地绿文，谓之绶贝，黑文黄昼，谓之霞贝，紫愈疾，朱明目，绶消气鄣，霞伏蛆虫，虽不能延龄增寿，其御害一也，复有下此者，鹰喙蝉脊，以逐温去水，无奇功，贝大者如轮，文王请大秦贝，径半寻，穆王得其壳，悬於昭观，秦穆公以遗燕晁，可以明目远察，宜玉宜金，南海贝如珠砾，或白駮，其性寒，其味甘，止水毒，浮贝使人寡，无以近妇人，黑白各半是也，濯贝使人善惊，无以亲童子，黄唇点齿有赤駮是也，虽贝使病疟，黑鼻无皮是也，嚼贝使胎消，勿以示孕妇，赤带通脊是也，慧贝使人善忘，勿以近人，赤炽内壳赤络是也，醟贝使童子愚，女人淫，有青唇赤鼻是也，碧贝使童子盗，脊上有缕句唇是也，雨则重，霁则轻，委贝使人志强，夜行伏迷鬼狼豹百兽，赤中圆是也，雨则轻，霁则重。
【赞】晋郭璞贝赞曰：先民有作，龟贝为货，贵以文采，贾以小大，简则易资，犯而不过。
◇马瑙
《广雅》曰：马瑙，石次玉。
《广志》曰：马瑙出西南诸国。
《玄中记》曰：马瑙出月氏国。
《魏略》曰：大秦国多马瑙。
《凉州记》曰：吕纂咸宁二年，盗发张骏陵，得马瑙锺榼。
【赋】魏文帝马瑙勒赋曰：马瑙玉属也，出自西域，文理交错，有似马瑙，故其方人因以名之，命夫良工，是剖是镌，追形逐好，从宜索便，乃加砥砺，刻方为圆，沈光内照，浮景外鲜，繁文缛藻，交采接连，嘉镂锡之盛美，感戎马之首饰，图兹物之攸宜，信君子之所服，尔乃藉彼朱罽，华勒用成，骈居别趾，焕若罗星。
魏王粲马瑙勒赋曰：游大国以广观，览希世之伟宝，总众材而课美，信莫臧於马瑙，被文采之华饰，杂朱绿与苍阜，於是乃命工人，裁以饰勒，因姿象形，匪雕匪刻，厥容应规，厥性顺德，御世嗣之骏服，表騄骥之仪则。
◇琉璃
《广雅》曰：琉璃，珠也。
韵集曰：琉璃，火齐珠也。
《广志》曰：琉璃出黄支斯调大秦日南诸国。
《十洲记》曰：方丈山上有琉璃宫。
《汉书》曰：武帝时，使人入海市琉璃。
《魏略》曰：大秦国出赤白黑黄青绿绀缥红紫十种琉璃。
《吴历》曰：黄武四年，扶南诸外国来献琉璃。
诸葛恢集，诏答恢，今致琉璃碗一。
《南州异物志》曰：琉璃本质是石，欲作器，以自然灰治之，自然灰状如黄灰，生南海滨，亦可浣衣，用之不须淋，但投之中，滑如苔石，不得此灰，则不可释。
《世说》曰：满奋畏风，在武帝琉璃窗内坐，实密似疏，奋有疑，帝问之，答曰：臣犹吴牛，见光而喘。
又曰：武帝尝降王武子，供馔盘悉用琉璃器。
又曰：王敦尚主，至石崇舍，如厕毕，婢擎金澡盘，盛水，琉璃碗，盛澡豆，王取豆著水中饮之，谓之乾饭。
【赋】晋潘尼琉璃碗赋曰：济流沙之绝险，越葱岭之峻危，於是游西极，望大蒙，历锺山，闚烛龙，觐王母，访仙童，取琉璃之攸华，诏旷世之良工，纂玄仪以取象，准三辰以定容，光映日曜，圆盛月盈，纤瑕罔丽，飞尘靡停，灼爚旁烛，表里相形，凝霜不足方其洁，澄水不能喻其清，刚过金石，劲励琼玉，磨之不磷，涅之不浊。
◇车渠
《广雅》曰：车渠，石次玉也。
《广志》曰：车渠出大秦国及西域诸国。
《玄中记》曰：车渠出天竺国。
苏子曰：车渠马瑙，出於荒外，今冀州之土，曾未得其奇也。
【赋】魏文帝车渠碗赋曰：车渠玉属也，多纤理缛文，生于西国，其俗宝之，惟二仪之普育，何万物之殊形，料珍怪之上美，无兹碗之独灵，苞华文之光丽，发符采而扬荣，理交错以连属，似将离而复并，或若朝云浮高山，忽似飞鸟厉苍天，夫其方者如矩，圆者如规，稠希不谬，洪纤有宜。
魏王［《太平御览》八百零八王下有粲字。］车渠碗赋曰：侍君子之宴坐，览车渠之妙珍，挺英才於山岳，含阴阳之淑真，飞轻缥与浮白，若惊风之飘云，光清朗以内曜，泽温润而外津，体贞刚而不挠，理脩达而有文，兼五德之上美，起［御览作超。］众宝而绝伦。
◇玳瑁
《广志》曰：玳瑁形似龟，出南海巨延州。
《周书·王会》曰：伊尹谓汤曰：请以玳瑁为献。
《史记》曰：赵使於春申君，欲夸楚，为玳瑁簪，剑器悉饰以玳瑁。
续汉书舆服志曰：贵人助蚕，玳瑁钗。
高文惠与妇书曰：今致玳瑁梳一枚。
《南州异物志》曰：玳瑁如龟，生南方海中，大者如蘧蒢，背上有鳞，大如扇，发取其鳞，因见其文，欲以作器，则煮之，因以刀截，任意所作，冷乃以枭鱼皮错治之，后以枯条木叶莹之，乃有光耀。
魏繁钦诗曰：何以表别离，耳后玳瑁钗。
【赋】晋潘尼玳瑁碗赋曰：有玳瑁之奇宝，亦同旅於介虫，下法川以矩夷，上拟乾而规隆，或步趾於清源，或掉尾於泥中，随阴阳以潜跃，与龟龙乎齐风，包神藏智，备体兼才，高下斯处，水陆皆能，文若绮波，背负逢莱，尔乃遐夷效珍，越裳贡职，横海万里，逾岭千亿，挺璞荒蛮，摛藻辰极，光曜炫晃，昭烂熻赩，嘉斯宝之兼美，料众珍而靡对，文不烦於错镂，采不假乎藻缋，岂翡翠之足俪，胡犀象之能逮。
【笺】后汉班固与窦宪笺曰：明将军赐固玳瑁簪。
◇铜
《尚书》曰：淮海惟杨州，厥贡惟金三品，［金银铜。］
《左传》曰：郑伯朝楚，楚子与之金，曰：无以为兵，使铸三锺，《越绝书》曰：鄞山破而出锡，若耶涸而出铜，欧冶因为纯钧之剑。
《史记》曰：秦始皇铸天下兵器为十二金人，重各千斤。
《汉书》曰：凡律度量衡用铜者，所以同天下，齐风俗也，铜为物至精，不为燥湿寒暑变其节，不为风雨曝露改其形，似於士君子之行，是以用铜也，用竹为引者，事之宜也，［竹长十丈，高一丈，唯竹篾软而坚，宜为之也。］
又曰：吴有章郡铜山，即招致天下人亡命者，盗铸钱，以故土赋而国用饶。
又曰：上使善相相邓通，曰：当贫饿死，文帝曰：能富通在我，何谓贫，於是赐通蜀东道铜山铸钱。
华峤《汉书》曰：灵帝时，遂使钩盾令宋典，缮治南宫。又使掖庭令毕岚，铸铜人四，列於苍龙玄武阙外。又铸四锺，皆受二千斛，悬於堂及云台殿，殿前又铸天禄虾蟆，吐水渴乌，施於桥西，用洒南北郊路，以省百姓洒道之费。
《魏略》曰：明帝徙长安诸锺虡骆驼铜人，承露盘折，铜人不可致，留住霸城。又列坐於司马门外，晋诸公赞曰：司马摸居关中，铸朅铜人炉虡为金器，以易穀。
世语曰：太康八年，凌云台上生铜。
林邑记曰：林邑王范文，铸铜屋。
【赞】晋郭璞赤铜赞曰：昆吾之山，名铜所在，切玉如泥，火炎其采，尸子所叹，验之汲宰。
【表】梁沈约为柳世隆上铜表曰：夫币以周务，货以赈民，阜国康治，莫尚乎此，周氏致平，始於圆法，汉世几厝，资於贯朽，名炉化金，良工尽艺，方将盈金中藏，收功上苑，南楚陋其方府，西京鄙其部内。


门楼橹观堂城馆
◇门
《释名》曰：门，扪也，在外为扪，幕障卫也。
《尔雅》曰：閍谓之门，正门谓之应门。
《易》曰：重门击柝，以待暴客。
《周官》曰：掌舍，掌王会同之舍，设梐枑再重，设车宫辕门，为坛壝宫棘门，为帷宫，设旌门，无宫则供人门。
《毛诗》曰：衡门之下，可以栖迟。
又曰：乃立皋门，皋门有闶，乃立应门，应门锵锵。
《诗义问》曰：横一木作门，而上无屋，谓之衡门。
《左传》曰：楚子囊郑子耳，围于桐门。
又曰：王叔之宰曰：荜门圭窦之人，而皆凌其上，其难为上矣。
又曰：郑大水，龙斗于时门之外。
鲁连子曰：先生见孟尝君於杏唐之门。
《楚辞》曰：望长楸而太息，涕淫淫其若霰，过夏首而西浮，顾龙门而不见。
《越绝书》曰：楚门，春申君时造，楚人从入，故号楚门。
《史记》曰：金马门者，宦者署门也，门傍有铜马，故谓之曰金马门。
《贾谊书》曰：天子宫门曰司马门。
又曰：高帝瓜分天下，以王有功之臣，择良日，立诸侯洛阳上东门之外。
《说苑》曰：于公筑治庐舍，谓匠人曰：为我高门，我治狱未尝有冤，后世必有封侯者，令容高盖驷马，及后果封为西平侯。
《汉书》曰：元帝为太子，谨慎，初居桂宫，上急召太子，出龙楼门，不敢绝驰道。
又曰：太液池南有璧门。
又曰：陈平家贫，以席为门，然门外多长者车辙。
《吴越春秋》曰：子胥为吴造大城，陵门八，象天八风，水门八，法地八窗。
范晔《后汉书》曰：孔融云，郑君里门，四方所由观礼，其广令容高车结驷，名为通德门。
汉宫殿名曰：长安有宣平门覆盎门万秋门横门东都门宣德门元成门青绮门章义门仁寿门〈石巽〉［《太平御览》一百八十三作慈。］石门。
魏书曰：文帝初在东宫，集诸儒，於朝肃城［《太平御览》六百十五作成。］门内，讲论大义，侃侃无倦。
古今地名曰：河南有鼎门，九鼎所定。
《华阳国志》曰：蜀城十里，有升迁桥，送客观，司马相如初入长安，题其门曰：不乘赤车驷马，不过汝下。
吴地记曰：阊阖门者，吴王阖闾所作也，名为阊阖门，高楼阁道，后由此出伐楚，改曰破楚门。
《世说》曰：杨脩为魏武主簿，作相国门，始构榱桷，魏武自看，使人题门作活字，便去，杨脩见，即令坏之，既竟，曰：门中活阔字，王嫌门大也。
【铭】后汉李尤门铭曰：门之设张，为宅表会，纳善闭邪，击柝防害。
又中东门铭曰：中东处仲，月值当昴，仓庚有声，隼鹰匿爪，除去桎梏，狱讼勿考。
又关阳城门铭曰：关阳在孟，位月惟巳，清明冠节，大阳进起。
又津城门铭曰：津名自定，位月在未，温风郁暑，鹰鸟习鸷。
又广阳门铭曰：广阳位孟，厥月在申，凉风从时，白露已分。
又雍城门铭曰：雍门处中，位月在酉，盲风寒浊，燕归山阜。
又夏城门铭曰：夏门值孟，位月在亥，阴阳不通，蝃蝀匿彩，迎冬北坛，从阴所在。
又穀城门铭曰：穀门北中，位当于子，太阴主刑，杀伐为首。
晋挚虞门铭曰：禄无常家，福无定门，人谋鬼谋，道在则尊。
【文】后魏温子昇阊阖门上梁祝文曰：维王建国，配彼太微，大君有命，高门启扉，良辰是简，穆卜无违，雕梁乃架，绮翼斯飞，八龙杳杳，九龙巍巍，居宸纳祐，就日垂衣，一人有庆，四海爰归。
◇楼
《尔雅》曰：狭而修曲曰楼。
《说文》曰：楼，重屋也，樔，泽中守竹楼也。
黄帝占军气决曰：诸将军气如城楼。
《史记》曰：方士言武帝曰：黄帝为五城十二楼，以候神人，帝乃立神明台井幹楼，高五十丈，辇道相属。
《十洲记》曰：昆仑山有十二玉楼。
《汉书》曰：甘延寿，少以良家子，善骑射，尝超逾羽林亭楼，由是迁为郎。
《吴越春秋》曰：范蠡为句践立飞翼楼，以象天门。
《东观汉记》曰：上至广阿，止城门楼上，披舆地图，指示邓禹曰：天下郡国如是，我乃始得一处，卿言天下不足定何也。
《吴志》曰：刘基美容姿，孙权爱敬之，权暑时，尝於舡中宴楼上，作雷雨，权以盖自覆。又命覆基，馀人不得也。
《虞氏家记》曰：吴小城白门，盖吴王阖闾所作也，至秦始皇，守宫吏烛燕窟，失火烧宫，而此楼故存。
《晋宫阁名》曰：总章观，仪风楼一所，在观上，广望观之南。又别有翔凤楼。
《赖乡记》曰：老子庙有皇天楼九柱楼静念楼，皆画仙人云气。
袁彦伯罗山疏曰：仰望石楼，眇然在云中。
《世说》曰：凌云台楼观极精巧，先称平众材，轻重当宜，然后造构，乃无锱铢相负揭，台虽高崚，恒随风摇动，魏明帝登台，惧其势危，别以大材扶持之，楼即便颓坏，论者谓轻重力偏故也。
《幽明录》曰：邺城凤阳门五层楼，去地二十丈，长四十丈，广二十丈，安金凤皇二头於其上，一头飞入漳河，清浪［《太平御览》一百七十六作朗。］见在水底，一头今犹存。
述异传曰：荀朅，字叔伟，寓居江陵，憩江夏黄鹄楼上，望西南，有物飘然，降自云汉，俄顷已至，乃驾鹤之宾也，鹤止户侧，仙者就席，羽衣虹裳，宾主欢对，辞去，跨鹤腾空，眇然烟灭。
【诗】古诗曰：西北有高楼，上与浮云齐，交疏结绮窗，阿阁三重阶。
宋文帝登景阳楼诗曰：崇堂临万雉，曾楼跨九成，瑶轩笼翠幌，组幕翳云屏，阶上晓露絜，林下夕风清，蔓藻嬛绿叶，芳兰媚紫茎，极望周天险，留察浃神京，交渠纷绮错，列植发华英。
梁武帝登北顾楼诗曰：歇驾止行警，回舆暂游识，清道巡丘壑，缓步肆登陟，雁行上差池，羊肠转相逼，历览穷天步，晒瞩尽地域，南城连地险，北顾临水侧，深潭下无底，高岸长不测，旧屿石若构，新洲花如织。
梁简文帝奉和登北顾楼诗曰：舂陵佳气地，济水凤皇宫，况此徐方域，川岳迈同沣，皇情爱历览，游陟拟崆峒，聊驱式道候，无劳襄野童，雾崖开早日，晴天歇晚虹，去帆入云里，遥星出海中。
又登烽火楼诗曰：耸楼排树出，却堞带江清，陟峰试远望，郁郁尽郊京，万邑王畿旷，三条绮陌平，亘原横地险，孤屿派流生，悠悠归棹入，眇眇去帆惊，水烟浮岸起，遥禽逐雾征。
又水中楼影诗曰：水底罘罳出，萍间反宇浮，风生色不坏，浪去影恒留。
梁沈约登玄畅楼诗曰：危峰带北阜，圆鼎出南岑，中有凌风树，回望川之阴，涯心，落岸每增减，湍平互浅深，水流本三派，台高乃四临，上有离群客，客有慕归晖映长浦，焕景烛中寻，云生岭乍黑，日下溪半阴，信美非吾土，何事不抽簪。
梁刘孝绰登阳云楼诗曰：吾土阳台上，非梦高台客，回首望长安，千里怀三益，顾惟惭入楚，降私等申白，西沮水潦收，昭丘霜露积，龙门不可见，空慕凌霜柏。
梁王台卿咏水中楼影诗曰：飘飖似云度，亭亭如盖浮，熟看波不动，还是映高楼。
【赋】魏王粲登楼赋曰：登兹楼以四望，聊暇日以销忧，览斯宇之所处，实显敞而寡仇，接清漳之通浦，倚曲阻之长洲，北弥陶牧，西接昭丘，虽信美而非吾土，曾何足以少留，凭轩槛以遥望，向北风而开襟，平原远而目极，蔽荆山之高岑，路逶迤而脩回，川既漾而济深，昔尼父之在陈，有归欤之叹音，锺仪幽而楚奏，庄舄显而越吟，人情同於怀土，岂穷达之异心，惟日月之逾迈，俟河清其何极，冀王道之一平，假高衢而骋力，步栖迟而徙倚，白日忽其西匿，风萧瑟而并兴，天惨惨而无色，兽狂顾以求群，鸟相鸣而鼓翼，原野阒其无人，征夫行而未息，循阶除而下降，气交愤於焜臆，夜参半而不寐，怅盘桓以反侧。
晋孙楚登楼赋曰：有都城之百雉，加曾楼之五寻，从明王之登游，聊暇日以娱心，鸣鸠拂羽於桑榆，游凫濯翅於素波，牧竖吟啸於行陌，舟人鼓枻而扬歌，百僚云集，促坐华台，嘉肴满俎，旨酒盈杯，谈三坟而咏五典，释圣哲之所裁。
晋枣据登楼赋曰：怀离客之远思，情惨悯而惆怅，登兹楼而逍遥，聊因高以遐望，感斯州之厥域，寔帝王之旧疆，挹呼沱之浊河，怀通川之清漳，原隰开辟，荡臻夷薮，桑麻被野，黍稷盈亩，礼仪既度，民繁财阜，怀桑梓之旧爱，信古今之同情，锺仪惨而南音，庄舄感而越声，岂吾人之狭隘，能去心而无营，情戚戚於下国，意乾乾於上京。
晋郭璞登百尺楼赋曰：在青阳之季月，登百尺以高观，嘉斯游之可娱，乃老氏之所叹，抚凌槛以遥想，乃极目而肆运，情眇然以思远，怅自失而潜愠，瞻禹台之隆嚬，奇巫咸之孤峙，美盐池之滉汙，蒸紫雰而霞起，异傅岩之幽人，神介山之伯子，揖首阳之二老，招鬼谷之隐士，嗟王室之蠢蠢，方构怨而极武，哀神器之迁浪，指缀旒以譬主，雄戟列於廊技，戎马鸣乎讲柱，寤苕华而增怪，叹飞驷之过户，陟兹楼以旷眺，情慨尔而怀古。
【铭】宋鲍昭凌烟楼铭曰：瞰列江楹，望景延除，积清风路，含彩烟途，俯窥淮海，俯眺荆吴，我王结驾，藻思神居，宜此万春，脩灵所扶。
◇橹
《释名》曰：橹，露上无覆屋也。
孙子兵法曰：攻城之法，修橹枌榅，其器械三月而后成。
陆机洛阳记曰：洛阳城，周公所制，东西十里，南北十三里，城上百步有一楼橹，外有沟渠。
【赋】晋欧阳建登橹赋曰：登兹橹以遐眺，辟曾轩以高盻，仰天涂之绵邈，俯平原之旷衍，嘉苍春之令节，悦和风之微扇，傍观八隅，周览四垂，面孤丘之峻峙，岨曲岸之脩崖，植榆楸以成列，插垂柳之差差，寓目忽以终日，情亹亹而忘疲。
◇观
《释名》曰：观者，於上观望也。
《列子》曰：岱舆山上台观，皆金玉，仙圣飞相来往。
《史记》曰：公孙卿谓武帝曰：仙人好楼居，於是上令长安作飞廉桂观，甘泉则作延寿观。
《汉书》曰：甘露二年，冬十二月，上幸蒷阳宫属玉观。
又曰：孝成皇帝，元帝太子也，生甲观画堂。
三辅皇图曰：武帝起鳷鹊观，神明观，集灵观，阳禄观。
汉宫殿名曰：长安有临仙观，渭桥观，仙人观，霸昌观，兰池观，平乐观，九华观，豫章观，三章观，昆明观，走马观，华光观，封峦观，走狗观，天梯观，瑶台观，氵不渠观，相思观，长平观，宜春观，华池观，射熊观，迎风观，露寒观。
《魏志》曰：明帝置崇文观，徵善属文者以充之。
陆机洛阳地记曰：宫中有临高，陵云，宣曲，广望，阆风，万世，修龄，总章，听讼，凡九观，皆高十六七丈，以云母著窗里，日曜之，炜炜有光辉，华延俊洛阳记曰：洛阳城十八观，皆施玄槛铁笼，疏云母幌。
华山记曰：南岭东岩北面，有二小山，一山有双石竖生，号曰石门，一山石孤崖特秀，上有客观，涉之，远者眺十里。
【诗】隋江总侍宴玄武观诗曰：诘晓三春暮，新雨百花朝，星宫移渡汉，天驷动行镳，旆转苍龙阙，尘飞饮马桥，翠观迎斜照，丹楼望落潮，鸟声云里出，树彩浪中摇，歌吟奉天咏，未必待闻韶。
【赋】后汉崔骃大将军临洛观赋曰：滨曲洛而立观，营高壤而作庐，处崇显以间敞，超绝邻而特居，列阿阁以环匝，表高台而起楼，步辇道以周流，临轩槛以观鱼，於是迎夏之首，末春之垂，桃枝夭夭，杨柳猗猗，既乃日垂西阳，中曜内光，弛衔纵策，逸如奔飏。
后汉李尤平乐观赋曰：乃设平乐之显观，章秘玮之奇珍，习禁武以讲捷，厌不羁之遐邻，徒观平乐之制，郁崔嵬以离娄，赫岩岩其崟峉，纷电影以盘盱，弥平原之博敞，处金商之维陬，大厦累而鳞次，承岧峣之翠楼，过洞房之转闼，历金环之华铺，南切洛滨，北陵仓山，龟池泱漭，果林榛榛，天马沛艾，鬛尾布分，尔乃大和隆平，万国肃清，殊方重译，绝域造庭，四表交会，抱珍远并，杂遝归谊，集于春正，玩屈奇之神怪，显逸才之捷武，百僚于时，各命所主，方曲既设，秘戏连叙，逍遥俯仰，节以鞀鼓，戏车高橦，驰骋百马，连翩九仞，离合上下，或以驰骋，覆车颠倒，乌获扛鼎，千钧若羽，吞刃吐火，燕跃乌跱，陵高履索，踊跃旋舞，飞丸跳剑，沸渭回扰，巴渝隈一，逾肩相受，有仙驾雀，其形蚴虬，骑驴驰射，狐兔惊走，侏儒巨人，戏谑为耦，禽鹿六駮，白象朱首，鱼龙曼延，嵔〈山延〉山阜，龟螭蟾蜍，挈琴鼓缶。
又东观赋曰：敷华实於雍堂，集幹质于东观，东观之艺，孽孽洋洋，上承重阁，下属周廊，步西蕃以徙倚，好绿树之成行，历东厓之敞坐，庇蔽茅之甘棠，前望云台，后匝德阳，道无隐而不显，书无阙而不陈，览三代而采宜，包郁郁之周文。
魏陈王曹植游观赋曰：静闲宫而无事，将游目以自娱，登北观而启路，涉云路之飞除，从熊罴之武士，荷长戟而先驱，罢若云归，会如雾聚，车不及回，尘不获举，奋袂成风，挥汗如雨。
又临观赋曰：登高墉兮望四泽，临长流兮送远客，春风畅兮气通灵，草含幹兮木交茎，丘陵窟兮松柏青，南园薆兮果戴荣，乐时物之逸豫，悲予志之长违，叹东山以愬勤，歌式微以咏归，进无路以效公，退无隐以营私，俯无鳞以游遁，仰无翼以翻飞。
【铭】后汉李尤东观铭曰：周氏旧区，皇汉寔循，房闼内布，疏绮外陈，升降三除，贯启七门，是谓东观，书籍林泉，列侯弘雅，治掌艺文。
◇堂
《说文》曰：堂，殿也。
《释名》曰：堂犹堂堂，高显貌也。
《礼记》曰：堂上不趋，堂上接武，堂下布武。
又曰：觐礼，天子不下堂而见诸侯，下堂见诸侯，天子之失礼也，由夷王以下。
《庄子》曰：覆杯水於坳堂之上，则芥为之舟，置杯焉则胶，水浅而舟大也。
《楚辞》曰：鱼鳞屋兮龙堂。
《十洲记》曰：昆仑山有光碧之堂。
《说苑》曰：圣人於天下，譬犹一堂之上也，今有满堂饮酒者，有一人犹向隅而泣，则一堂之人皆为之不乐。
《汉武内传》曰：上元夫人言，西王母有六甲之术，用之可以游景云之宫，登流霞之堂。
《汉武故事》曰：玉堂去地十二丈，基阶皆用玉也。
《汉书》曰：玉堂在太液池南。
《续汉书》曰：中平二年，造万金堂於西园。
《论衡》曰：王者之堂，墨子称尧舜堂高三尺，儒家以为卑下，假使之然，高三尺之堂，蓂荚生於阶下，须临堂察之，起视堂下之荚，孰与悬，日历於扆坐，顾辄见之也。
《风俗通》曰：殿堂象东井形，刻作荷菱，荷菱水物也，所以厌火。
《晋宫阁名》曰：洛阳宫有则百堂，螽斯堂，休徵堂，延禄堂，承庆堂，仁寿堂，绥福堂，含芳堂，乐昌堂，椒华堂，芳音堂，永光堂。
挚虞决疑要注曰：殿堂之上，唯天子居床，其馀皆幅席，席前设筵，礼，天子之殿，东西九筵，南北七筵，故曰度堂以筵，度室以几。
《华阳国志》曰：文翁立讲堂，作石室一，曰玉堂，在城南，初堂遇火，太守更修立。又增二石室。
《虞氏家记》曰：虞潭，右卫将军，太夫人年高，求解职，被诏不听，特假百日，迎母东归，起堂养亲，亲集会，作诗言志。
齐地记曰：临淄城西门外，有古讲堂，基柱犹存，齐宣王修文学处也。
【诗】梁庾肩吾咏疏圃堂诗曰：北堂多暇豫，时驾总鸾镳，疏静繁葭澈，轮轻羽盖飘，临空坐飞观，回首望浮桥，风长旦锺近，地迥洛城遥，疏林不得日，涸浦暂通潮，徒然等宾从，并作愧群僚。
【赋】陈江总云堂赋曰：览黄图之栋宇，规紫宸於太清，何面势之胶葛，信不日之经营，仰一时之壮丽，跨万古之威灵，吐触石之奇色，混高堂之旧名，若乃三阶八户，百栱千楹，莹以玉琇，饰以金英，绿芰悬插，红蕖倒生，於时木叶声寒，壶人唱静，承露擎虚，相风照迥，天子乃下辇开宴，出豫娱神，文悬日月，思革风尘，是负凤之多幸，愧屠龙之不真。
【颂】晋庾阐乐贤堂颂曰：瓘瓘隆构，岌岌其峻，阶延白屋，寝登髦俊，神心所寄，莫往非顺，灵图表像，平敷玉润，游虬一壑，栖鸾一丛，川澄华沼，树拂椅桐，林有晨风，翮有西雍，高观回云，疏猋绮窗，洋洋帝猷，恢恢天造，思乐云基，克配祖考，仰瞻昆丘，俯怀明圣，玄珠虽朗，离人莫映，清风徘徊，微言绝咏，有邈高构，永廓灵命。
【铭】后汉李尤堂铭曰：因邑制宅，爰兴殿堂，夏屋渠渠，高敞清凉，家以师礼，修奉蒸尝，延宾西阶，主近东厢，宴乐嘉客，吹笙鼓簧。
◇城
《淮南子》曰：鲧作九仞之城。
《说文》曰：城，以盛民也，墉，城垣也。
《博物志》曰：禹作城，彊者攻，弱者守，敌者战，城郭自禹始也。
《周书》曰：周公作大邑成周于土中，立城，方千六百二十丈，郛方七十二里，南系于洛水，北因于陕山。
公羊传曰：城雉者何，五板而堵，五堵而雉，百雉而城。
《史记》曰：秦二世欲漆城，优旃曰：善哉，漆城荡荡，寇来不得上，固难为荫屋尔，二世乃止。
《淮南子》曰：昆仑山有曾城九重。
《列女传》曰：齐人杞梁，袭莒战而死，其妻无所归，乃枕夫尸於城下而哭之，七日而城崩，妻遂投淄水而死，《太康地记》曰：梁孝王筑睢阳城，方十二里，以鼓唱节杵而后下，和之者称睢阳，因以为名。
《汉书》曰：神农之教曰：有石城十仞，汤池百步，带甲百万，而无粟不能守也。
又曰：胶东前国王，治胶河，水分流绕城下，故号胶河，［按本条见汉书九十六西域传，作车师前国王治交河城，河水分流绕城下，故号交河，此有讹误，《太平御览》一百九十二引不误。］
《风俗通》曰：众心成城，《俗说》曰：众人同心者，可共筑起一城，同心共饮，雒阳酒可尽也，《关中记》曰：长安城皆黑壤，城今赤如火，坚如石，父老所传，尽凿龙首山土为城。又诸台阙亦尔。
王隐《晋书》曰：凉州城有卧龙形，故名卧龙城，南北七十里，东西三十里，本匈奴所筑也。
《襄阳耆旧记》曰：庞德公在沔水上，至老不入襄阳城。
《丹阳记》曰：石头城，因山为城，江以为池，地形险固，尤省奇势。
《秦州记》曰：金城郡，汉元始六年置，应劭曰：初筑城，得金，故曰金城。
盛弘之《荆州记》曰：樊城西北有尤阝城，西百馀里，有鼓城，鼓伯绥之国，城门有石人焉，刊其腹云，摩兜鞬，摩兜鞬，慎莫言，疑此亦周太庙金人缄口铭背之流也。
荆州图经曰：江夏郡所治夏口城，其西南角，因矶为高墉，枕流，上则回眺山川，下则激浪崎岖，是曰黄鹄矶，寔乃舟人之所艰也。
《益州记》曰：益州城，张仪所筑，锦城在州南，蜀时故宫也，处号锦里。
齐地记曰：不夜城，在阳廷东南，盖古有日夜出此城，以不夜名，异之也。
【诗】梁简文帝从顿还城诗曰：汉渚水初渌，江南草复黄，日照蒲心暖，风吹梅枝香，征舻舣汤巉，归骑息金隍，舞观衣恒襞，歌台弦未张，持此横行去，谁念守空床。
又登城诗曰：日影半东檐，靖念空杼柚，小堂倦缥书，华池厌脩竹，寂寞既寡悰，登城望原陆，遥山半吐云，严飚时响谷，靡靡见虚烟，森森视寒木，落霞乍续断，晚浪时回复，远瞩既濡翰，徒自劳心目，短歌虽可裁，缘情非雾縠。
又登城北望诗曰：登楼传昔赋，出蓟表前闻，霸陵忽回首，河隄徒望军，兹焉聊回眺，极目杳难分，一水斜开岸，双城遥共云。
梁江淹登纪南城诗曰：恭承前嘉惠，末官至南荆，敛衽承光彩，端笏奉仁明，再逢绿草合，重见翠云生，江甸知礼富，汉渚闻教清，君王澹以思，树羽望楚城，年积衣剑灭，地远宫馆平。
【赋】魏文帝登城赋曰：孟春之月，惟岁权舆，和风初畅，有穆其舒，驾言东道，陟彼城楼，逍遥远望，乃欣以娱，平原博敞，中田辟除，嘉麦被垄，缘路带衢，流茎散叶，列倚相扶，水幡幡其长流，鱼裔裔而东驰，风飘飖而既臻，日掩薆而西移，望旧馆而言旋，永优游而无为。
晋孙楚登城赋曰：有都城之百雉，加层楼之五寻，从明王以登极，聊暇日以娱心，泾渭汨以徂迈，卉木郁而成林，晞朝阳之素晖，羡绿竹之茂阴，望秦坟於骊山。睹八陵於北岑，营巷基峙，列宅万区，黎民布野，商旅充衢，杞柳绸缪，芙蓉吐芳。俯依青川，仰翳朱杨，体象濛汜，幽若扶桑，白日为之昼昏，鸟禽为之颉颃。
宋鲍昭芜城赋曰：崒若断岸，矗似长云，制磁石以御冲，糊赪壤以飞文，观基扃之固护，将万杞而一君，出入三代，五百馀载，竟瓜割而豆分，至若白杨早落，塞草前衰，棱棱霜气，蔌蔌风威，孤蓬自振，惊沙坐飞，通池既已夷，峻隅又已颓，直视千里外，唯见起黄埃，若夫藻扃黼帐，歌台舞阁之基，璇渊碧树，弋林钓渚之馆，吴蔡齐秦之声，鱼龙爵马之玩，皆薰歇烬灭，光沉响绝，东都妙姬，南国佳人，蕙心纨质，玉貌绛唇，莫不埋魂幽石，委骨穷尘，岂忆同辇之愉乐，离宫之苦辛，歌曰：边风起兮城上寒，井径灭兮丘垄残，千龄兮万代，共尽兮何言。
梁吴筠吴城赋曰：古树荒烟，几百千年，云是吴王所筑，越王所迁，东有铸剑残水，西有舞鹤故壥，萦具区之广泽，带姑苏之远山，仆本蓄怨，千悲忆恨，况复荆棘萧森，丛萝弥蔓，亭梧百尺，皆历地而生枝，阶筠万丈，或至杪而无叶，不见春荷夏堇，唯闻秋蝉冬蝶，木魅晨走，山鬼夜惊，不知九州四海，乃复有此吴城。
【铭】后汉李尤京师城铭曰：天险匪登，地险丘陵，帝王设险，乾坤是承。
◇馆
《说文》曰：馆，客舍也。
《周礼》曰：五十里有市，市有候馆，候馆有积，以待朝聘之官也。
《战国策》曰：燕昭王见郭隗曰：齐因孤国之乱，而袭破燕，对曰：帝者与师处，王者与友处，古者人君，以千金求千里马者，三年不得，涓人请求之，三月，得千里马，马已死，买其首五百金，反以报君，君大怒，对曰：死马尚市，况生马乎，期年，千里马至者二，王欲士，先从隗，隗且见事，况贤於隗者乎，昭王乃筑馆而师之，乐毅邹衍剧辛，皆争走燕，遂以破齐。
《汉书》曰：元帝幸长杨射熊馆，布车骑大猎，扬雄作赋以谏。
又曰：公孙弘起徒步，数十年至宰相，封侯，於是起客馆，开东閤，以延贤人，与参谋议，弘身食一肉脱粟之饭，故人宾客仰衣食，俸禄皆以给之，家无所馀，弘年八十终，后李蔡严青翟赵周石庆公孙贺刘屈氂，继踵为丞相者，客馆丘墟而已，至贺屈氂时，坏已为马厩车库奴婢室矣。
《魏志》曰：管宁，字幼安，与同县邴原相友，俱游学於异国，闻公孙度令行於海外，遂与平原王烈等，至于辽东，度虚馆以候之。
《世说》曰：魏明帝为外祖母筑馆於甄氏，既成，谓左右曰：馆当何以为名，侍中缪袭曰：陛下圣思齐於哲王，罔极过於曾闵，此馆之兴，情锺舅氏，宜以渭阳之名。
荆州图副曰：襄阳县南有桃林馆，是则饯行送归之所萃也。
【诗】晋袁宏拟古诗曰：高馆百馀仞，迢递虚中亭，文幌曜琼扇，碧疏映绮棂。
【赋】晋张协玄武馆赋曰：尔乃地势夷敞，既膏且腴，环以翠林，带以赤渠。寻厥先之攸基，寔张氏之旧墟，何魏后之周览，遂筑馆而起庐，既号玄武，是曰石楼，於是崇墉四匝，丰厦诡谲，烂若丹霞，皎如素雪，璀璨皓〈白干〉，华珰四垂，接栋连阿，崥嶱参差，朱户青铺，幽闼秘闺，於是高楼特起，竦峙岧峣，飞甍四注。上概浮霄，直亭亭以孤立，迎千里之清飚，阳扉南启，阴轩北达，春牖左开，秋窗右豁，仰视云根，俯临天末，木则楸梓夹路，蓊蔚如林，洪幹十围，脩枝百寻。
晋潘尼东武馆赋曰：东武馆者，盖东武阳侯之馆也，嘉大雅之弘操，美明哲之保身，惩都邑之迫险，餍里巷之嚣尘，慕古公之胥宇，羡孟氏之审邻，将迁居於爽垲，乃投迹於里仁，前则行旅四凑，通衢交会，水泛轻舟，陆方羽盖，后则崇山崔嵬，茂林幽蔼，弥望远览，滉瀁夷泰，表里山河，出入襟带，若乃潜流旁注，飞渠脉散，芙蓉映渚，灵芝蔽岸，於是逍遥灵沼，游豫华林，弯弓抚弹，娱志荡心，括不空纵，纶不苟沉，游鳞双跃，落羽相寻，膳夫进俎，虞人献鲜，春醴九酝，嘉豆百笾，随波溯流，乍往乍旋。
【铭】后汉李尤高安馆铭曰：巍巍高安，明圣是修，嶕峣丽馆，窗闼列周，长除临起，棂槛相承，圣朝明察，同保休徵。
又平乐馆铭曰：乃兴平乐，弘敞丽光，层楼通阁，禁闼洞房，棼梁照曜，朱华饰珰，骋武舒秘，以示幽荒，加荣普覆，然后来王。


圣贤忠孝
◇圣
《尚书》曰：睿作圣。
又曰：圣作则。
《庄子》曰：以德分人谓之圣。
《白虎通》曰：才称万人曰杰，倍杰曰圣，《风俗通》曰：圣者，声也，通也，言其闻声知情，通於天地，条畅万物也。
《家语》曰：圣者，德合天地，变通无方也。
《易》曰：备物致用，立成器以为天下利，莫大乎圣人，知进退存亡而不失其正者，其唯圣人乎。
《礼记》曰：大哉圣人之道，洋洋乎发育万物，峻极于天，譬如天地之无不持载，无不覆焘，譬如四时之错行，如日月之代明。
又曰：唯天下至圣，为能聪明叡智，足以有临也，发强刚毅，足以有执也，斋庄中正，足以有敬也，文理密察，足以有别也。
《毛诗》曰：周公摄政，远则四国流言，近则王不知，周大夫美不失其圣也。
又曰：思齐，文王所以圣也。
《大戴礼》曰：圣人有国，则日月不食，星辰不孛。
又曰：哀公问曰：何谓圣人，孔子对曰：所谓圣人者，智通乎大道，应变而不穷，测物之情性者也。
《论语》曰：太宰问於子贡曰：夫子圣者与，何其多能也，子贡曰：固天纵之将圣。又多能也。
《礼记》曰：圣人能以天下为一家，中国为一人者，非意之也，必知其利，达於其患，然后能为之。
《家语》：国有圣人而不能用，欲以求治，是犹却步而求及前人也。
《六韬》曰：圣人与天下之人皆安乐。
又曰：圣人守无穷之府，用无穷之才，天下仰之而治。
《管子》曰：圣人若天然，无私覆，若地然，无私载也，私者乱天下也。
《老子》曰：圣人无常心，以百姓心为心，善者吾善之，不善者吾亦善之。
《文子》曰：圣人同死生，愚人亦同死生，圣人之同死生，明於分理也，愚人之同死生，不知利害所在也。
又曰：圣人以仁义为准绳，中绳之谓君子，不中绳之谓小人。
《列子》曰：龙叔谓文挚曰：吾有疾，子能已乎，文挚即命龙叔背明而立，文挚从后向明而望之，既而曰：嘻，吾见子之心矣，方寸之地虚矣，几圣人也，子心六孔流通，一孔不达，今圣智为病者，或由此乎。
又曰：商太宰见孔子曰：丘圣者与，答曰：圣则丘何敢，曰：三王圣者与，答曰：三王善任智勇者，圣则丘弗知，曰：五帝圣者与，答曰：五帝善任仁义者，圣则丘弗知，曰：三皇圣者与，答曰：三皇善因时者，圣则丘弗知，商曰：然则孰者为圣，孔子曰：西方圣者，不治而不乱，不言而自信，不化而自行，荡荡乎民无能名焉。
又曰：庖牺女娲神农夏后，蛇身人面牛首，此非人之状，而有大圣之德，［事具帝王部女娲篇。］
《孟子》曰：观於海者难为水，游於圣人之门者难为言。
《庄子》曰：夫卜梁倚有圣人之才者，而无圣人之道，我有圣人之道，而无圣人之才，吾教之其果为圣人也。
又曰：尧辞封人曰：我以汝为圣人，曰：夫圣人鹑居而鷇食，鸟行而无迹，天下有道，则与物皆昌，天下无道，则修德就间，千岁厌世，去而上仙，乘彼白云，至于帝乡，三患莫至，身常无殃，则何辱之有。
《孙卿子》曰：神固谓之圣人，圣人者道之管也，天下之道管此矣。
又曰：天下无二道，圣人无两心，神人无功，圣人无名，圣人者天下利器。
《淮南子》曰：圣人不贵尺璧而重寸阴，故禹之趍时也，履遗而弗取，冠挂而弗顾。
又曰：唯圣人为能知权，言而必信，期而必当，天下之高行也。
又曰：孔子不黔突，墨子不暖席，是故圣人蒙耻辱以干世主者，非以贪禄慕位，欲事天下之利，除万民之害也，神农憔悴，尧瘦臞，舜微黑，禹胼胝，由此观之，则圣人之忧劳百姓亦甚矣。
又曰：古者圣人，劳形尽虑，为民兴利除害，羸天下之忧，而任海内之事，圣人之忧民，如此其明也。
杨子《法言》曰：或问孔子之时，诸侯有知孔子圣者与，曰：知之，若知之则曷为不用，曰：不能，曰：知圣而不能用，可得闻乎，曰：用之则弃其所习，逆其所从，彊其所劣，捐其所能，非天下之至，孰能用之。
《韩诗外传》曰：辟土殖穀者，后稷也，决江疏河者，禹也，听狱执中者，皋陶也，然而有圣名者，尧也。
《神异经》曰：西南大荒中，人身长十丈，其腹围九丈，践龟蛇，戴朱鸟，左手凭青龙，右手凭白虎，知河海斗斛，识山石多少，知天下鸟兽言语，识土上人所道，知百穀可食，识草木咸苦，名曰圣，一曰哲，一名通，一名无不达。
《尚书大传》曰：天无别风淮雨，中国有圣人。
姚信士纬曰：圣人高不可极，深不可测，穷神知化，独见先识，仁若春阳，信若影响，此所禀於天也。
《说苑》曰：圣人之於百姓也，其犹赤子乎，饥者食之，寒者衣之，将之养之，育之长之，唯恐其不至於大也。
【颂】后汉张超尼父颂曰：岩岩孔圣，异世称杰，量合乾坤，明参日月，德被八荒，名充遐外，终於获麟，遗歌鲁卫。
晋孙楚尼父颂曰：皇矣尼父，圣哲之杰，德比天地，明齐日月，周室陵迟，大道芜秽，礼乐崩阻，奸雄罔世，乃养门徒，广延俊乂，垂训列国，颂声鲁卫，威震夹谷，义厌陈蔡，德之休明，幽而弥泰，超美三代，风驰云迈。
【赞】晋陆机孔子赞曰：孔子叡圣，配天弘道，风扇玄流，思探神宝，明发怀周，兴言谟老，灵魄有行，言观苍昊，清歌先诫，丹书有造。
晋湛方生孔公赞曰：文王既没，微言将坠，邈哉孔公，龙见九二，阐化系象，素王洙泗，发挥中叶，道映周季。
【碑】后汉祢衡鲁夫子碑曰：受天至精，纯粹睿哲，崇高足以长世，宽容足以广包，幽明足以测神，文藻足以辩物，然而敏学以求之，下问以诹之，虚心以受之，深思以咏之，愍周道之回遹，悼九畴之乖悖，故发愤忘食，应聘四方，鲁以大夫之位，任以国政之权，譬若飞鸿鸾於中庭，骋骐骥於闾巷也，是以期月之顷，五教克谐，移风易俗，邦国肃焉，无思不服，懿文德以纡馀，缀三五之纪纲，流洪耀之休赫，旷万世而扬光，夫大明以动，天则也，广大无疆，地德也，六经混成，洪式也，备此三者，圣极也，合吉凶於鬼神，遂殂落於梦寐，是以风烈流行，无所不通，故立石铭勋，以示昭明，辞曰：煌煌上天，笃降若人，邈矣悠哉，千祀一邻，明德弘监，情性存存，弈弈纯嘏，稽宪乾坤，曜彼灵祇，以训黎元，终日乾乾，配天之行，在险而正，在困而亨，穷达之运，委诸穹苍，日月则阴，天地不光，圣叡殂崩，大猷不纲。
【论】后汉孔融圣人优劣论曰：荀愔等以为圣人俱受乾坤之醇灵，禀造化之和气，该百行之高善，备九德之淑懿，极鸿源之深闾，穷品物之情类，旷荡出於无外，沉微沦於无内，器不是周，不充圣极，荀以为孔子称大哉尧之为君也，唯天为大，唯尧则之，是为覆盖众圣，最优之明文也，孔以尧作天子九十馀年，政化洽於民心，雅颂流於众听，是以声德发闻，遂为称首，则易所谓圣人久於其道，而天下化成，百年然后胜残去杀，必世而后仁者也，故曰：大哉尧之为君也，尧之为圣也，明其圣与诸圣同，但以人见称为君尔。
梁沈约辩圣论曰：圣人盖人中之含明德，尽照精粹凝玄者，或三圣并时，或千载寂蔑，圣人遗情忘己，常以兼济为念，若不登九五之位，则其道不行，非以黄屋玉玺为尊贵也，文王造周而未集，武王集之而未成，周公虽无王录，而父兄二圣之烈，不可以终，若夫表以圣功，制礼作乐，则太平之基不著，二圣之美不彰，孔子当无录之运，值自晦之时，而云河不出图，洛不出书，吾已矣夫，欲以圣德示天下，垂来世，当仲尼在世之时，世人不言为圣人也，伐树削迹，干七十君而不一值，或以东家丘，或以为丧家犬，若不高叹凤鸟，称梦周公，乐正雅颂，各得其所，则当世安知其圣人乎。
◇贤
《毛诗》曰：丘中有麻，思贤也。
又曰：南山有台，乐得贤也，得贤则能为邦家立太平之基矣。
《春秋繁露》曰：气之清者为精，人之清者为贤，治身者以积精为宝，治国者以积贤为道。
《尚书》曰：所宝惟贤，则迩人安。
又曰：野无遗贤。
《论语》曰：贤者避世，其次避地，其次避色，其次避言。
又曰：见贤思齐焉，见不贤而内自省者也。
又曰：贤哉回也，一箪食，一瓢饮，回也不改其乐。
又曰：臧文仲其［《太平御览》四百零二其下有窃位者欤四字，此脱。］知柳下惠之贤而不与立也。
又曰：贤贤易色。
京房《易飞候》曰：视四方常有大云，五色具而不雨，其下有圣贤人隐。
《家语》曰：孔子读史，至楚复陈，喟然曰：贤哉楚庄王，轻千乘之国，而重一言之信，非申叔时之忠，弗能见其义，非庄王贤，弗能受其训。
又曰：哀公问孔子曰：当今之君，孰者最贤，孔子曰：有卫灵公乎，公曰：吾闻其闺门无别，而子贤之何也，对曰：灵公之弟曰公子渠牟，其智足以治千乘，灵公任之，有大夫史鰌，以道去卫，而灵公却舍，琴瑟不御，臣以此贤之，不亦可乎，国语曰：臼季使於冀野，见冀缺耨，其妻馌之敬，相待如宾，归而进之曰：得贤人，敢以告，文公曰：子何，以知其贤也，对曰：臣见其不忘敬也，使为下军大夫。
《列子》曰：治国之难，在於知贤，而不在自贤。
尹《文子》曰：尹文子见齐宣王，宣王叹国寡贤，尹《文子》曰：使国悉贤，孰处王下，王曰：国悉不肖，［《太平御览》四百二肖下有可乎尹文子曰国悉不肖十字，此脱。］孰理王朝，王曰：贤与不肖，皆无可乎，《文子》曰：不然，有贤，有不肖，故王尊於上，臣卑於下，贤贤退不肖，所以有上下也。
《申子》曰：千里有贤者，是比肩而立也。
《孙卿子》曰：古之贤人，食则餰鬻不足，衣则短褐不完，然而非礼不进，非义不受。
《吕氏春秋》曰：公孙枝献百里奚於缪公，三月，请属事焉，公曰：买之五羊之皮而属事，无乃为天下笑乎，枝曰：信贤而任之，君之明也，议贤而下之，臣之忠也，夫谁笑哉。
又曰：贤者遗人以仁。
又曰：得地千里，不如得一贤也。
又曰：魏文侯过段干木之闾而式，其仆曰：君胡式，曰：干木贤者也，吾安敢不式。
《韩子》曰：晋平公问叔向曰：吾群臣孰贤，对曰：赵武贤，武立如不胜衣，言如不出口，然其所举者数十人，皆令德也。
黄石公三略曰：伤贤者殃及三世，蔽贤者身当其害，达贤者福流子孙，嫉贤者名不存。
《韩诗外传》曰：圣人求贤者以自辅。
又曰：魏文侯问孤卷子曰：父子兄弟臣贤，足恃乎，对曰：父贤不过尧，而丹朱放，子贤不过舜，而瞽瞍拘，兄贤不过舜，而象傲，弟贤不过周公，而管叔诛，臣贤不过汤武，而桀纣伐，君欲治，亦从身始，人何可恃。
《物理论》曰：贤人为德，体自然也，故语曰：黄金累千，不如一贤。
【颂】汉王褒圣主得贤臣颂曰：夫贤者国家之器用也，所任贤，则趍舍省而功施普，器用利，则用力少而就效众，故工人之用钝器也，劳筋苦骨，终日矻矻，及巧冶铸干将之朴，清水淬其锋，越砥敛其锷，水断蛟龙，陆剸犀革，使离娄督绳，公输削墨，虽崇台五层，延袤百丈而不溷者，工用相得也，故服絺绤之凉者，不苦盛暑之郁燠，袭狐貉之暖者，不忧至寒之凄沧，何则，有其具者易其备，有贤人君子，亦圣王之所以易海内也，君人者，勤於求贤，而逸於得人，人臣亦然，昔贤者之未遭遇也，图事揆策，则君不用其谋，陈见悃诚，则上不然其信，进仕不得施效，斥逐又非其愆，是故伊尹勤於鼎俎，太公困於鼓刀，百里自鬻，甯子饭牛，及其遇明君，遭圣主也，运筹合上意，谏争则见听，进退得关其忠，任职得行其术，剖符锡壤而光祖考，传之子孙，以资说士，故世必有圣智之君，而后有贤明之臣，诗曰：思皇多士，生此王国，故世平王圣，俊乂将自至，若尧舜禹汤文武之君，获稷契皋陶伊尹吕望之臣，明明在朝，穆穆列布，故圣主必待贤臣而弘功业，俊士亦俟明主以显其德，上下俱欲，欢然交欣，千载一会，论说无疑，翼乎如鸿毛遇顺风，沛乎若巨鱼纵大壑，其得意如此，则胡禁不止，曷令不行，化溢四表，横被无穷，遐夷贡献，万祥必臻，是以圣王不遍窥望，而视已明，不殚倾耳，而听已聪。
【赞】晋夏侯湛颜子赞曰：知彰知微，体深研机，明象介石，量同圣师，探赜罔滞，在言靡遗，仰诸惟高，瞻之攸希。
又左丘明赞曰：世乱谗胜，君子道忧，丘明达圣，致志春秋，微言逃难，旁行不流，庶几斯文，希志训猷。
晋戴逵颜回赞曰：神道天绝，理非语象，不有伊人，谁怜谁仰，际尽一时，照无二朗，契彼玄迹，冥若影响。
晋孙楚颜回赞曰：束身励行，宗事圣道，钻仰孜孜，视予犹考。
【碑】后汉祢衡颜子碑曰：禀天地之纯和，锺岳渎之休灵，睿哲之姿，诞自初育，英绝之才，显乎婴孩，在束脩之齿，入宣尼之室，德行迈於三千，仁风横於万国，知微知章，闻一觉十，用行舍藏，与圣合契，名为四友之冠，寔尽疏附之益，尔乃安陋巷，挹清流，甘箪瓢以充饥，虽屡空而不忧，于时河不出图，周祚未讫，仲尼无舜禹之功，先生包元凯之烈，其辞曰：亚圣德，蹈高踪，游洙泗，肃礼容，备懿体，心弥冲，秀不实，振芳风，配圣馈，图辟雍，纪德行，昭罔穷。
【论】魏高贵乡公颜子论曰：心不违仁，行无二过，用行舍藏，与同进退，听承圣言，罔有不喻，叙之於易，以章殊异，死则悲恸，谓天丧己，所以殷勤至於此者，圣人嘉美良才之效也，设使天假之年，后孔子没，焉知其不光明圣道，阐扬师业，有卓尔之美乎，百虑之所得，愚者有焉，原后之君子，详览之焉尔。
◇忠
《说苑》曰：逆命利君谓之忠。
《孝经》曰：进思尽忠，退思补过，将顺其美，匡救其恶。
《左传》曰：晋献公使荀息傅奚齐，对曰：臣竭其股肱之力，加之以忠贞，其济君之灵也，不济则以死继之，公曰：何谓忠贞，对曰：公家之利，知无不为，忠也，送往事居，耦俱无猜，贞也。
又曰：晋怀公命无从亡人，狐突之子毛及偃，从重耳在秦，弗召，怀公执突曰：子来则免，对曰：子之能仕，父教之忠，策名委质，贰乃辟也，父教子贰，何以事君，乃杀之。
又曰：楚子灭若敖氏，其孙葴尹克黄使於齐，闻乱，其人曰：不可以入矣，葴尹曰：君，天也，天可逃乎，遂归复命，自拘司败。
又曰：季文子卒，无衣帛之妾，无食粟之马，无藏金玉，无重器备，君子是以知季文子之忠於公室也，相三君矣，而无积，可不谓忠乎。
又曰：楚子囊将死，遗言谓子庚曰：必城郢，君子谓子囊忠，将死不忘卫社稷，可不谓忠乎，忠，民之望也。
《家语》曰：孔子曰：晏子於君为忠臣，於行为恭敏。
《晏子》曰：梁丘据问《晏子》曰：子事三君，君不同心，而子俱从焉，仁人固多心乎，对曰：一心可以事百君，百心不可以事一君。
《韩诗外传》曰：有大忠，有次忠，有下忠，若周公於成王，可谓大忠，管仲於桓公，可谓次忠，子胥於夫差，可谓下忠矣。
又曰：狄人杀卫懿公，尽食其肉，独舍其肝，弘演使还，哭毕呼天，因自出其肝，内懿公之肝，齐桓公闻之曰：弘演可谓忠矣。
《史记》曰：项籍围汉王於荥阳，汉将纪信曰：事已急，请为王，王可间出，纪信乘黄屋左纛，曰：城中食尽，汉王降，楚军皆呼万岁，汉王与数十骑出，项王烧杀纪信。
《说苑》曰：楚庄王立，三年不听朝，令於国曰：谏者死，苏从曰：处君之高爵，食君之厚禄，爱死不谏，非忠也，乃谏，［事具谏篇。］
又曰：卑身贱体，进贤不解，数称往古之行事，以厉王意，庶几有益，以安国家，如此者忠臣也。
《汉书》曰：非刘氏不王，高祖制诏御史，长沙王吴芮忠，其定著令。
又曰：王莽遣使者，即拜龚胜，以印绶就加胜身，胜辍推不受，曰：吾受汉家厚恩，无以报，岂以一身事二姓哉，语毕，遂不复饮食，积十四日死。
《东观汉记》曰：光武指王常谓群臣曰：此家率下江诸将，辅翼汉室，心如金石，真忠臣也，是日迁常为汉忠将军。
《续汉记》曰：阴识拜特进，极言正议，至与宾客语，不及国事，常慕仲山甫夙夜匪解。
又曰：温序为护军校尉，行部至陇西，为隗嚣将荀宇等所劫，欲生降序，序大怒。以节挝杀人，贼趍欲杀序，宇止之曰：义士欲死节，赐剑令自裁，序受剑，衔须著口中，叹曰：无令须汙土，遂伏剑。
谢承《后汉书》曰：汉安元年，选遣八使，巡行风俗，馀人受命之部，而张纲独埋轮於洛阳都亭，曰：銶狼当路，安问狐狸，遂奏大将军梁冀无君之心十五事，皆臣子所切齿者也。
《魏志》曰：王脩为大农郎中令，时严才反攻掖门，脩闻变，将官属出至宫门，太祖在铜雀台，望见之曰：彼来者，必王叔治也，相国锺繇谓脩曰：旧京城有变，九卿各居其府，脩曰：居府虽旧，非赴难之义也。
又曰：典韦拜都尉，太祖引置左右，将亲兵数百人，常绕帐，韦性忠至谨重，常昼夜立侍，终日夜宿帐左右，稀归私寝，《蜀志》曰：初诸葛亮自表后主，成都有桑八百，薄田十五顷，子孙衣食自有馀，至於臣在外任，随身衣食，悉仰於官，若臣死之日，不使内有馀帛，外有嬴财，及卒，如其所言。
周处别传曰：互［《初学记》十七作氐。］贼为乱，以处为建威将军，以兵五千，受夏侯俊节度，处遂进军大战，仰天叹曰：古者良将受命，凿凶门以出，盖有进无退，我为大臣，以身殉国，不亦可乎，遂战死。
【赞】梁元帝忠臣传记［《初学记》十七作受。］讬篇赞曰：太真英挺，投袂勤王，伯猷蹈节，身殒名扬，嶷嶷景倩，主亡与亡，嗟乎尚矣，惟国之良。
又忠臣传谏［原作陈，据本书二十四谏篇引序改。］争篇赞曰：子政铿铿，诚存社稷，朱游折槛，遂其婞直。
又忠臣传执法篇赞曰：设官分职，咸曰师师，彼己之子，邦之直司，銶狼当路，安问狐狸，昏明有世，直道无时。
【表】梁元帝上忠臣传表曰：资父事君，寔曰严敬，求忠出孝，义兼臣子，是以冬温夏凊，尽事君之节，进思将美，怀出奉之义，羲轩改物，殷周受命，三能十乱，九棘五臣，靡不夙夜在公，忠为令德，若使缙云得姓之子，姬昌鲁卫之臣，是知理合君亲，孝忠一体，性与率由，因心致极，臣连华霄汉，凭晖日月，三握再吐，夙奉紫庭之慈，春诗秋礼，早蒙丹扆之训，宣帝褒德，麟阁画充国之形，显宗念功，云台图仲华之象。
【笺】梁王筠答湘东王示忠臣传笺曰：窃以孝实天经，忠为令德，百行攸先，一心靡或，昔淮南鸿烈，事无的准，沛王通论，义止儒术，东平获誉为片言，临淄见称文辞小道，孰若理冠君亲，义兼臣子，谨当宣示遐迩，光扬德音。
【序】梁元帝忠臣传序曰：夫天地之大德曰生，圣人之大宝曰位，因生所以尽孝，因位所以立忠，事君事父，资敬之理宁异，为臣为子，率由之道斯一，忠为令德，窃所景行，且孝子烈女逸民，咸有别传，至於忠臣，曾无述制，今将发箧陈书，备加论讨。
又忠臣传死节篇序曰：自非识君臣之大体，鉴生死之弘分，何以能灭七尺之躯，殉一顾之感，然平路康衢，从容之道进，危涂险径，忠贞之节兴，登平路者易为功，涉险涂者难为力，从容之用，世不乏人，忠贞之槩，时难屡有。
◇孝
《尔雅》曰：善事父母曰孝。
《孝经》曰：夫孝天之经也，地之义也，民之行也。
又曰：夫孝始於事亲，中於事君，终於立身。
又曰：爱亲者，不敢恶於人，敬亲者，不敢慢於人，爱敬尽於事亲，而德教加於百姓，刑于四海，盖天子之孝也。
《礼记》曰：《曾子》曰：孝有三，大孝尊亲，其次弗辱，其下能养。
又曰：公明仪问於《曾子》曰：夫子可以为孝乎，《曾子》曰：孝者先意承志，谕父母於道，参直养者也，安能为孝乎。
又曰：先王之孝也，色不忘乎目，声不绝乎耳，心志嗜欲，不忘乎心。
又曰：生则敬养，死则敬享。
《毛诗》曰：哀哀父母，生我劬劳，无父何怙，无母何恃，出则衔恤，入则靡至，父兮生我，母兮鞠我，抚我育我，长我畜我，顾我复我，出入腹我，欲报之德，昊天罔极。
《论语》曰：三年无改於父之道，可谓孝矣。
又曰：孟懿子问孝，子曰：无违，樊迟曰：何谓也，子曰：生事之以礼，死葬之以礼，祭之以礼。
子游问孝，子曰：父母唯其疾之忧，《尸子》曰：曾子每读丧礼，泣下霑襟，常以一夕五起，视衣之厚薄，枕之高卑。
《韩诗外传》曰：《曾子》曰：往而不可还者，亲也故孝欲养而亲不待，是故椎牛而葬，不如鸡豚之逮亲存也，初吾为吏，禄不及釜，尚欣欣而喜者，非以为多也，乐其逮亲也，既没之后，吾尝南游於楚，得尊官焉，堂高九尺，转尝［○初学记十七，《太平御览》四百十四作毂。］百乘，然犹北乡而泣涕者，非为贱也，悲不逮吾亲也，故家贫亲老，不择官而仕。
《说苑》曰：曾子常有为不中，曾晳怒，援木击之，曾子有顷乃苏，退鼓瑟而歌。孔子闻之，告门人曰：参来勿内也，昔舜事瞽瞍，索而使之，未尝不在侧，索而杀之。未尝可得，而小箠则受，大箠则走，今曾子委身待暴怒，以陷父不义，不孝孰大乎。
又曰：韩伯瑜有过，其母笞之，泣，母曰：他日未尝泣，今何泣，对曰：他日得笞，尝痛，今母之力不能痛，是以泣也。
又曰：闵子骞兄弟二人，母死，其父更娶，复有二子，子骞为其父御车，失辔，父持其手，衣甚单，父则归，呼其后母儿，持其手，衣甚厚温，即谓其妇曰：吾所以娶汝，乃为吾子，今汝欺我，去无留，子骞前曰：母在一子单，母去四子寒，其父默然，故曰：孝哉闵子骞，一言其母还，再言三子温。
《列女传》曰：老莱子孝养二亲，行年七十，婴儿自娱，著五色采衣，尝取浆上堂，跌仆，因卧地为小儿啼，或弄乌鸟於亲侧。
《汉书》曰：淳于缇萦，齐人淳于意，五女无男，坐事当刑，缇萦最小，涕泣随父到长安，上书曰：妾父为监，齐中皆称廉平，今坐事当刑，妾乞没为官婢，以赎父罪，文帝诏免意罪，并除肉刑。
又曰：文帝母薄太后疾，文帝侍养数年，衣不解带，亲供粢盛，坐罪不及父母，下哀矜之诏。
又曰：金日磾母，教诲两子，甚有法度，上闻而嘉之，母病死，诏图画於甘泉宫，署曰休屠王阏氏，日磾每见画，常拜之涕泣。
《东观汉记》曰：长沙义士古初，父丧未葬，邻人火起，及初舍下，棺不可移，初冒火伏棺上，俄而火灭。
又曰：赵咨至孝，躬率子孙，耕农为养，盗尝夜往劫之，咨恐母惊惧，乃先至门迎盗，因请为设食，谢曰：老母八十，疾病须养，居贫，乞置衣粮，妻子馀物无所惜，诸盗皆惭叹，跪曰：所犯无状，干暴贤者，言毕奔走。
又曰：黄香父为郡五官，贫无奴仆，香躬执勤苦，尽心供养，冬无被袴，而亲极滋味，暑即扇床枕，寒即以身温席。
《续汉书》曰：申徒蟠九岁丧父，孝毁过礼，服除，不进肉十馀年，每忌日，辄三日不食。
郭林宗别传曰：茅容耕於野，避雨树下，众皆夷踞相对，独容危坐愈恭，林宗行，见而奇之，与言，因请寓宿，既而日夕，容杀鸡为馔，林宗谓为己设，既而以供其母，自以菜蔬供客同饭，林宗起拜曰：卿贤乎我哉。
《汝南先贤传》曰：薛苞好学笃行，丧母，以至孝闻，父娶后妻而憎苞，分之令出，苞日夜号泣不能去，至被驱杖，不得已，庐於舍外，旦入而扫，父怒。又逐之，乃庐於里门，昏晨不废，积岁馀，父母惭而还之。
《蜀志》曰：先主在樊，率其众南行，诸葛亮与徐庶并从，为曹公所追破，获庶母，庶辞先主而指其心曰：本欲与将军共图王霸之业，以此方寸心，今已失母，方寸乱矣，无益於事，请於此别，遂诣曹公。
《吴书》曰：顾悌，以孝悌廉正，闻於乡党，每得父母书，洒埽整衣服，设几案，舒书其上，拜跪读之，每句应诺毕，复再拜，父有疾耗之问，临书垂泣哽噎，父终，水浆不入口五日，孙权为作布衣一袭，强令悌释服，悌虽以公义自割，犹以为不见父丧，常画壁作棺象，设神坐於下，每对之哭泣，服未阕而卒，晋中兴书曰：吴隐之少有孝行，遭母忧，哀毁过礼，太常韩康伯邻居，隐之每哭，康伯母辄辍事流泪，悲不自胜。
萧广济《孝子传》曰：妫皓父昆，被劾入重，皓年十六，髡头诣阙，通章不省，皓不饮食，怀石腰中，诣公卿，辄出石置地，叩头流血覆面，莫不伤怀，遂奏理昆罪。
师觉授《孝子传》曰：程曾年七岁，丧母，哀号哭泣，不异成人，祖母怜之，嚼肉食之，觉有味，便吐去。
宗躬《孝子传》曰：吴坦之，隐之兄也，母葬夕，设九饭祭，坦之每临一祭，辄号恸断绝，至七祭，吐血而死。
又曰：张景胤六岁丧母，母遗物悉散施，唯留一画扇，每感思，辄开匣流涕，父邵为吴兴太守，暴疾报至，天雪水涸，便徒跣上岸，左右捉履靺逐，发都，夜昼三日半至郡，入郭奉讳，气绝吐血，久乃苏。
又曰：华宝八岁，义熙中，父从军，语宝曰：吾还，当营婚冠，值咸阳丧乱，吉凶两绝，宝年六十，遂不冠娶，举言流涕。
又曰：何子平事母至孝，为杨州从事，月俸得白米，辄货市粟麦，人或问之，答曰：尊老在东，不办常得米，何容独食白粲，母丧，年将六十，有孺，子之慕，昼夜号叫，暑避清凉，冬不衣絮。
又曰：桑虞丧父，年十四，毁瘠过礼，日食百粒，以糁藜藿。
《续搜神记》曰：吴猛性至孝，小儿时，在父母边卧，时夏月，多蚊虻，而终不摇扇，云惧蚊虻去我及父母，父母终，行服墓次，蜀贼纵暴，焚烧邑屋，发掘丘陇，民人迸窜，猛在墓侧，号恸不去，贼为之感怆，遂不犯。
荀氏家传曰：荀顗年逾耳顺，而母年九十，色养烝烝，以孝闻，在丧憔悴，貌不可识，若婴孺之号，哀恸傍人。
【诗】魏王粲思亲诗曰：穆穆显妣，德音徽止，思齐先姑，志侔姜姒，躬此劳瘁，鞠予小子，小子之生，遭世罔宁，烈考勤时，从之于征，奄遘不造，隐忧是婴，咨予靡及，退守祧祊。
晋孙绰表哀诗曰：天地之德曰生，生之所恃者亲，亲存则欢泰情尽，亲亡则哀悴理极，故老莱婆娑於膝下，曾闵泣血於终年，哀悼之思至矣，自然之性笃矣，余以薄祜，夙遭闵凶，越在九龄，严考即世，未及志学，过庭无闻，天覆既沦，俯凭坤厚，殖根外氏，赖以成训，然以不才，不能负荷仁妣，弘母仪之德，迈荣寒之操，雕琢固顽，勉以道义，庶几砥砺犬马之报，岂悟一朝，复见孤弃，上天极祸，怨痛莫诉，皆由恶积咎深，不能通感，自丁荼毒，载离寒暑，茵帷尘寂，栋宇寥怳，仰悲轨迹，长自矜悼，不胜哀号，作诗一首，敢冒谅闇之讥，以申罔极之痛，诗曰：茫茫太极，赋授理殊，咨生不辰，仁考夙徂，微微冲弱，眇眇偏孤，叩心昊苍，痛贯黄墟，肃我以义，鞠我以仁，严迈商风，恩洽阳春，昔闻邹母，勤教善分，懿矣慈妣，旷世齐运，嗟予小子，譬彼土粪，俯愧陋质，仰忝高训，悠悠玄运，四气错序，自我酷痛，载离寒暑，寥寥空堂，寂寂响户，尘蒙几筵，风生栋宇，感昔有恃，望晨迟颜，婉娈怀袖，极原尽欢，奈何兹妣，归体幽埏，酷矣痛深，剖髓摧肝。
晋夏侯湛离亲咏曰：剖符兮南荆，辞亲［亲下明本有了字，当作兮，此脱。］遐征，发轫兮皇京，夕臻兮泉亭，抚首兮内顾，按辔兮安步，仰恋兮后涂，俯叹兮前路，既感物以永思兮，且归身乎怀抱，苟违亲以从利兮，匪曾闵之攸宝，视微荣之琐琐兮，知吾志之愈小，独申愧於一心兮，惭报德之弥少。
【赋】魏陈思王曹植怀亲赋曰：济阳南泽，有先帝故营，遂停马住驾，造斯赋焉，獦平原而南骛，睹先帝之旧营，步壁垒之常制，识旌麾之所停，在官曹之典列，心仿佛於平生，回骥首而永逝，赴脩涂以寻远，情眷眷而顾怀，魂须臾而九反。
晋陆机祖德赋曰：咨时文之懿祖，膺降神之灵曜，栖九德以弘道，振风烈以增劭，彼刘公之矫矫，固云网之逸禽，既凭形以傲物，谅傅翼而栖林，伊我公之秀武，思无幽而弗昶，形鲜烈於怀霜，泽温惠乎挟纊，牧希世之洪捷，固山谷而为量，西夏坦其无尘，帝命赫而大壮，登具瞻於太阶，濯长缨乎天汉，解戎衣以高揖，正端冕而大观，戢灵武於既曜，恢时文於未焕，腾绝风以逸骛，庶遐踪于公旦。
又述先赋曰：仰先后之显烈，懿晖祚之允辑，应远期於已旷，昭前光於未戢，抱朗节以遐慕，振奇迹而峻立，在虐臣之贪祸，据西山而作违，招长毂於河畔，饮冀马乎江湄，顿云网而潜泳，挥神戈而外临，敌罔隆而弗夷，逆无微而不禽，茂德韡其既休，元勋晔而荐举，袭衮服於太阶，配三台乎其所是，故其生也荣，虽万物咸被其仁，其亡也哀，虽天网犹失其纲，婴国命以逝止，亮身没而吴亡。
又思亲赋曰：悲桑梓之悠旷，愧蒸尝之弗营，指南云以寄款，望归风而效诚。年岁俄其聿暮，明星烂而将清，回飚肃以长赴，零雪纷其下颓，羡纤枝之在榦，悼落叶之去枚，在顾复之遗忘，感明发之所怀，居辞安而厌苦，养引约而摧丰，忘天命之晚慕，原鞠子之速融，兄琼芳而蕙茂，弟兰发而玉晖，感瑰姿之晚就，痛慈景之先违，天步悠长，人道短矣，异途同归，无早晚矣。
晋刘柔妻王氏怀思赋曰：超离亲而独寄，与忧愤而长俱，虽亮分以自勉，曾无闻乎须臾，思遥遥而忡惙，疾结滞乎肌肤，忆昔日之懽侍，奉膝下而怡裕，集同生而从容，常欣泰以逸豫，何运遇之偏否，独辽隔於脩路，何恒鸟之将分，犹哀鸣以告离，况游子之眷慕，孰殷思之可靡，於是仲秋萧索，蓐收西御，寒露宵零，落叶晨布，羡归鸿之提提，振轻翼而高举，志眇眇而远驰，悲离思而呜咽，彼迈物而推移，何予思之难泄，聊揽翰以寄怀，怅辞鄙而增结。
宋谢灵运孝感赋曰：举高墙於杨潭，眇投迹於炎州，贯庐江之长路，出彭蠡而南浮，于时月孟节季，岁亦告暨，离乡眷壤，改时怀气，恋丘坟而萦心，忆桑梓而零泪，孟积雪而抽笋，王斫冰以鲙鲜，荑葇叶於枯木，起春波於寒川，顾微心之庸褊，谢精灵於昭晢，拥永慕而莫从，曾遐感而靡彻。
梁武帝孝思赋曰：念过隙之倏忽，悲逝川之不停，践霜露而凄怆，怀燧穀而涕零，仲由念枯鱼而永慕，吾丘感风树而长悲，虽一志而舍生，奉二亲而何期，至如献岁发挥，春日载阳，木散百华，草列众芳，对乐时而无欢，乃触目而感伤，朱明启节，白日朝临，木低甘果，树接清阴，不娱悦於怀抱，唯罔极而缠心，寒冰已结，寒条已折，旅雁鸣而哀哀，朔风鼓而烈烈，无一息而缓念，与四时而长切，蒹葭苍苍，白露为霜，凉气入衣，凄风动裳，心无迫而自切，情不触而独伤，灵蛇衔珠以酬志，慈乌反哺以报亲，在虫鸟其犹尔，况三才之令人。
【颂】后汉蔡邕祖德颂曰：昔文王始受命，武王定祸乱，至于成王，太平乃洽，祥瑞必降，夫岂后德隆渐，浸之所通也，是以易嘉积善有馀庆，诗称子孙其保之，非特王道然也，贤人君子，脩仁履德者，亦其有焉，昔我烈祖，暨于予考，世载孝友，重以明德，率礼莫违，是以灵祇降之休瑞，兔扰驯以昭其仁，木连理以象其义，斯乃祖祢之遗灵，盛德之所贶也，岂是童蒙孤稚所克任哉，穆穆我祖，世笃其仁，其德克明，惟懿惟醇，宣慈惠和，无竞伊人，岩岩我考，莅之以庄，增崇丕显，克构其堂，是用祚之，休徵惟光，厥徵伊何，於昭于今，园有甘棠，别榦同心，坟有扰兔，宅我柏林，神不可诬，伪不可加，析薪之业，畏不克荷，矧贪灵贶，以为己华，惟予小子，岂不是欲，于有先功，匪荣伊辱。
晋庾峻祖德颂曰：思文我祖，降兹岳灵，绵绵之迹，时惟初生，天难忱斯，骏命靡常，世祚中衰，官族消亡，念昔厎绩，惟乃旧章，烈祖勤止，其德允荒，汉后不辟，公族剥乱，难起萧墙，政由竖官，监彼天眚，我不干时，纵德遗宠，显志遁思，均乐公侯，逸豫无期，烈祖厎戒，营兹垣墉，曾孙笃之，永世攸同。
【赞】晋夏侯湛闵子骞赞曰：圣既拟天，贤亦希圣，蒸蒸子骞，立体忠正，干禄辞亲，事亲尽敬，勉心景迹，擢辞流咏。
梁元帝孝德传皇王篇赞曰：天子之孝，曰圣与仁，重瞳表德，参漏通神，皇矣高祖，连镳舜禹，天经地义，重规沓矩，道逾七十，声超三五。
又孝德传天性篇赞曰：生之育之，长之畜之，顾我复我，答施何时，欲报之德，不可方思，涓尘之孝，河海之慈，废书叹息，泣下涟洏。
【序】梁元帝孝德传序曰：夫天经地义，圣人不加，原始要终，莫逾孝道，能使甘泉自涌，邻火不焚，地出黄金，天降神女，感通之至，良有可称。